				|

		52011PC0788

			Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear “ERASMUS DO CHÁCH”Clár an Aontais um Oideachas, um Oiliúint, um an Óige agus um an Spórt /* COIM/2011/0788 leagan deireanach - 2011/0371 (COD) */

			   	MEABHRÁN MÍNIÚCHÁIN
1.           COMHTHÉACS AN TOGRA
I Meitheamh 2010, thacaigh an Chomhairle
Eorpach le hEoraip 2020, clár oibre athchóiriúcháin arb é is aidhm dó
cuidiú leis an Eoraip teacht slán ón ngéarchéim ina bhfuil sí agus í féin a
dhéanamh níos láidre fós dá réir sin, rud a dhéanfar trí straitéis
chomhordaithe agus chuimsitheach maidir le fás cliste, uilechuimsitheach agus
inbhuanaithe.
Tá an t‑oideachas agus
an oiliúint ag croílár na straitéise Eoraip 2020 maidir le fás cliste,
inbhuanaithe agus uilechuimsitheach, agus tá siad ag croílár na dTreoirlínte
comhtháite maidir le beartais eacnamaíocha agus fostaíochta na mBallstát.[1]. D’fhéadfaí a áitiú nach mbainfear amach ceann ar bith de chuspóirí ná
de phríomhspriocanna “Eoraip 2020” mura ndéanfar infheistíocht mhór i
gcaipiteal daonna. Braitheann cúig cinn de
thionscnaimh shuaitheanta “Eoraip 2020” ar an oideachas agus an oiliúint a
nuachóiriú: An Óige ag Bogadh, Clár do Phoist agus do Scileanna Nua, chomh
maith leis an gClár Oibre Digiteach, an tAontas Nuálaíochta agus an Clár
Eorpach i gcoinne na Bochtaineachta.
Ina Theachtaireacht “A Budget
for Europe” (Buiséad don Eoraip)[2], cuireann an Coimisiún in iúl gur féidir níos mó tacaíochta ón Aontas
a thabhairt don oideachas agus don oiliúint d’fhonn scileanna na saoránach a
fheabhsú agus d’fhonn dul i ngleic leis na hardleibhéil dífhostaíochta i measc
an ógra atá i roinnt mhaith de na Ballstáit. Tá an
Coimisiún ar a dhícheall a léiriú go ndíreoidh sé ina ghníomhaíocht sheachtrach
ar luachanna an Aontais a chosaint agus a chur chun cinn thar lear, ar chúnamh
do phróisis thrasnáisiúnta agus dhaonlathacha a chur chun cinn agus ar an ngné
sheachtrach a bhaineann le beartais inmheánacha a réamh‑mheas.
2.           TORTHAÍ AN CHOMHAIRLIÚCHÁIN LE PÁIRTITHE
LEASMHARA AGUS NA MEASÚNUITHE TIONCHAIR
              Comhairliúcháin
Cuireadh comhairliúcháin phoiblí agus
comhairliúcháin le geallsealbhóirí leasmhara ar siúl go forleathan idir tús na
bliana 2010 agus lár na bliana 2011 chun plé a dhéanamh ar an oideachas,
ar an oiliúint, ar an óige agus ar an spórt.
Maidir leis an oideachas, an oiliúint agus an
óige, sonraíodh go raibh go leor de na geallsealbhóirí éagsúla ar aon
fhocal fúthu sin, agus seo a leanas achoimre ar ghnéithe coiteanna de na
tuairimí a nochtadh:
·
Bhíothas an‑sásta leis na torthaí a baineadh
amach leis an gclár Foghlama ar feadh an tSaoil, an clár “An tAos Óg i mBun
Gníomhaíochta”, agus an clár Erasmus Mundus.
·
An gá le cur chuige níos comhtháite a chuimsíonn na
hearnálacha oideachais go léir a fhorbairt i gcomhpháirt le cláir eile a
bhaineann leis an óige agus idir na cláir reatha ardoideachais de chuid an
Aontais, bídís laistigh den Eoraip (Erasmus), domhanda (Erasmus Mundus),
réigiúnach (Tempus, Alfa, Edulink) nó déthaobhach (leis na Stáit Aontaithe nó
le Ceanada, mar shampla);
·
An gá le naisc idir forbairtí beartais agus
gníomhaíochtaí tacaithe an chláir a dhéanamh níos láidre;
·
An tábhacht a bhaineann le leanúint de bheith ag
díriú ar chaighdeán an oideachais, go háirithe san ardoideachas laistigh den
Aontas agus lasmuigh de;
·
An tábhacht a bhaineann le hionstraimí an Aontais a
choimeád ar bun chun tacaíocht a thabhairt don fhoghlaim fhoirmiúil agus
neamhfhoirmiúil don aos óg, agus gur gá torthaí na foghlama sin a aithint níos
fearr;
·
An gá le simpliú a dhéanamh ar an gcóras riaracháin,
ar ghníomhaíochtaí agus ar thosaíochtaí;
·
An gá leis an gclár a dhéanamh níos infheicthe.
Maidir leis an spórt, seo a leanas achoimre
ar na pointí is mó ar leag na geallsealbhóirí béim orthu:
·
Go bhfuil easpa gníomhaíochta spóirt agus
gníomhaíochta coirp ar fáil ar gach leibhéal oideachais;
·
Nach dtugtar dóthain aitheantais don ghníomhaíocht
dheonach sa spórt;
·
Gur baol mór í an dópáil don chothromaíocht i
gcomórtais spóirt;
·
Nach dtugtar dóthain aitheantais do luach sóisialta
an spóirt i gcomparáid leis na gnéithe tráchtála a bhaineann leis;
·
Go bhfuil an brú a ghabhann leis na gnéithe
tráchtála sin ag cur bhunspiorad an spóirt atá bunaithe ar chothrom na Féinne i
gcontúirt.
              Torthaí na measúnuithe
tionchair
Rinneadh ceithre mheasúnú tionchair ar fheidhmiú trí
cinn de chláir atá ar bun i réimsí an oideachais, na hoiliúna agus na hóige
(eadhon an Clár Foghlama ar feadh an tSaoil, an tAos Óg i mBun Gníomhaíochta
agus Erasmus Mundus) agus, i gcás an spóirt, ar ghníomhaíochtaí ullmhúcháin a
vótáil an tÚdarás Buiséadach.
Ós rud é gur beag idir na
cuspóirí, an bunús dlí agus inniúlachtaí an Aontais sna réimsí sin go léir,
measann gach measúnú tionchair roghanna comhchosúla: scoir de na gníomhaíochtaí
reatha nó de na cláir reatha; leanúint díobh san fhoirm ina bhfuil siad anois;
fócas a mbeartas a neartú go substaintiúil; agus an clár Foghlama ar feadh an
tSaoil, an clár “An tAos Óg i mBun Gníomhaíochta” agus an clár Erasmus Mundus a
thabhairt le chéile in aon Chlár simplithe amháin.
Is é an rogha tosaíochta a
aithníodh i ngach ceann de na ceithre mheasúnú tionchair na cláir a chumasc i
gclár aonair, rud atá i gcomhréir leis an Teachtaireacht ón gCoimisiún maidir
leis an gCreat Airgeadais Ilbhliantúil a glacadh an 29 Meitheamh 2011.
Bheadh an rogha sin mar an rogha ba chomhtháite agus ba chost‑éifeachtúla,
ar na cúiseanna seo a leanas:
–
Tugtar freagra léi ar an ngá atá ann le
hinfheistíocht mhéadaithe ón Aontas in Oideachas agus in Oiliúint le linn na
ngéarchéimeanna airgeadais agus eacnamaíocha seo atá os ár gcomhair faoi
láthair, mar braitheann geilleagar atá ag dul i méid ar oibrithe ardoilte a
bheith ar fáil agus ar leas a bhaint as scileanna agus as inniúlachtaí daoine
atá dífhostaithe;
–
Dírítear inti ar na gníomhaíochtaí sin a aithníodh
sna cláir reatha mar na cinn lena mbaineann an breisluach Eorpach is airde agus
na héifeachtaí iolraitheora is láidre, agus déantar iad a fhorbairt. Beidh
tionchar inbhraite ag an méid sin ar chórais oideachais agus oiliúna na hEorpa
agus ar an gcaoi sin gheofar torthaí i bhfad níos fearr ar infheistíocht;
–
Trí iarrachtaí a dhíriú laistigh den ailtireacht
cláir cuíchóirithe nua cumasófar sineirgí níos mó i measc na gclár atá ann
cheana féin agus ar fud earnálacha éagsúla oideachais, agus ar an gcaoi sin
tacaítear leis an gcur chuige um fhoghlaim ar feadh an tsaoil i leith
oideachais, méadaítear comhchuibheas agus cuirtear feabhas ar an rochtain do
thairbhithe féideartha trí shraith príomhghníomhaíochtaí idirdhisciplíneacha
cuíchóirithe;
–
Thar an gcomhar idir na hinstitiúidí oideachais féin,
cuirtear béim níos láidre ar ról ríthábhachtach an oideachais agus an chaipitil
dhaonna le haghaidh nuálaíochta trí chomhpháirtíochtaí bunaithe ar oideachas a
chur chun cinn, ina ndírítear ar bharr feabhais i dteagasc agus i bhfoghlaim,
in infhostaitheacht agus i bhfiontraíocht;
–
Ar deireadh, cuimsítear léi freisin cuíchóiriú agus
simpliú nósanna imeachta bainistíochta, lena gcuirtear acmhainneacht shuntasach
ar fáil chun costais cur chun feidhme a laghdú i gcomparáid le suim na gcostas
cur chun feidhme a bhaineann leis na cláir reatha (i.e. Foghlaim ar Feadh an
tSaoil, an tAos Óg i mBun Gníomhaíochta agus na cláir chomhair maidir leis an
Ardoideachas le tríú tíortha)
              Simpliú
I gcomhthéacs an Chreata Airgeadais Ilbhliantúil
(CAI), tá sé ar cheann de thosaíochtaí an Chláir seo béim a leagan ar
chuíchóiriú agus ar shimpliú agus cistí a leithdháileadh de réir na
feidhmíochta. Cuirtear an cur chuige seo i bhfeidhm
sa Chlár “Erasmus do Chách” trí bhíthin é a bhunú ar rialacha an Rialacháin
Airgeadais.
Laghdófar leis an gClár líon
na ngníomhaíochtaí a fhaigheann tacaíocht faoi láthair. Úsáidfear níos mó
deontais ráta chomhréidh le feabhas a chur ar éifeachtúlacht; úsáidfear go
forleathan samplaí rathúla amhail na deontais chnapshuime a thugtar do mhic
léinn Erasmus ar mhaithe le soghluaisteacht. Ní hiad na Gníomhaireachtaí
Náisiúnta a bhainisteoidh soghluaisteacht daoine aonair feasta agus laghdófar
an t‑ualach oibre riaracháin dá réir sin.
Beidh na Gníomhaireachtaí
Náisiúnta ina bpríomhphointe iontrála le haghaidh gníomhaíochtaí
soghluaisteachta foghlama amach anseo, gníomhaíochtaí ina mbeidh an t‑aos
óg in ann páirt a ghlacadh, bídís ag glacadh páirte iontu mar mhic léinn, mar
dhaoine faoi oiliúint nó mar shaorálaithe. Déanfar an clár níos áisiúla freisin
do na hinstitiúidí rannpháirteacha ardoideachais ar leibhéal idirnáisiúnta trí
bhíthin comhtháthú a dhéanamh ar na cláir éagsúla atá ann chun an comhar
idirnáisiúnta a chothú.
3.           EILIMINTÍ DLÍ AN TOGRA
Tá bonn údair le “Erasmus do Chách”, Clár Aonair
an Aontais i réimsí an Oideachais, na hOiliúna, na hÓige agus an Spóirt, ar
fhorais na gcuspóirí atá leagtha amach in Airteagal 165 agus in Airteagal 166
den Chonradh ar Fheidhmiú an Aontais Eorpaigh (CFAE) agus ar fhorais
phrionsabal na coimhdeachta.
Iarrtar in Airteagal 165
den Chonradh ar Fheidhmiú an Aontais Eorpaigh ar an Aontas Eorpach beart a
dhéanamh d’fhonn rannchuidiú “le hoideachas de chaighdeán a fhorbairt tríd an
gcomhar idir Ballstáit a chothú agus, más gá, trí thacú lena ngníomhaíocht agus
í a fhorlíonadh, agus freagracht na mBallstát i leith inneachar an teagaisc
agus eagrúchán an chórais oideachais agus a n‑éagsúlacht chultúrtha agus
teanga á hurramú aige”.
Sonraítear in Airteagal 166
go gcuirfidh “an tAontas beartas gairmoiliúna chun feidhme a thacóidh le
gníomhaíochtaí na mBallstát agus a fhorlíonfaidh iad, agus freagracht na
mBallstát i leith inneachar agus eagrúchán na gairmoiliúna á hurramú aige”.
Sonraítear sa dá Airteagal go
gcothóidh an tAontas agus na Ballstáit an comhar le tríú tíortha agus leis na
heagraíochtaí idirnáisiúnta is inniúil faoi seach maidir leis an oideachas agus
an spórt (Airteagal 165(3)) agus maidir leis an ngairmoiliúint (Airteagal 166(3)).
Faoi mar a sonraíodh sna
meastóireachtaí eatramhacha a rinneadh ar an gclár Foghlama ar feadh an tSaoil,
ar an gclár “An tAos Óg i mBun Gníomhaíochta” agus ar an gclár Erasmus Mundus,
tógtar breisluach Eorpach an chláir ó shainghné nuálach agus thrasnáisiúnta na
ngníomhaíochtaí a dhéantar agus na dtáirgí agus na gcomhpháirtíochtaí a gcuidíonn
sé lena bhforbairt ar fud na hEorpa. Trí chomhar rathúil a spreagadh idir
córais oideachais agus oiliúna na mBallstát agus i réimsí na hóige agus an
spóirt, chuideofaí le beartais agus le cleachtais rathúla a spreagann an
fhoghlaim dá chéile a shainaithint agus a chur chun feidhme.
Agus bearta cur chun feidhme a
nglacadh leis, go háirithe an beart sin a thagraíonn do leithdháileadh cistí,
foráiltear leis an Rialachán an nós imeachta scrúdúcháin a chur i bhfeidhm de
réir na bhforálacha atá leagtha amach in Airteagal 5 de Rialachán (AE) Uimh. 182/2011.
Cuirfear cinntí roghnúcháin ar aghaidh chuig Parlaimint na hEorpa agus chuig an
gCoimisiúin mar eolas.
Tugtar isteach leis an Rialachán freisin na
cumhachtaí tarmligin atá bunaithe ar Airteagal 290 den Chonradh ar
Fheidhmiú an Aontais Eorpaigh (CFAE). Tá úsáid na
hionstraime nua dlí seo teoranta do leasú a dhéanamh ar na forálacha a
bhaineann leis na critéir feidhmíochta agus leis na gníomhaíochtaí a
bhainistíonn na Gníomhaireachtaí Náisiúnta.
I bhfianaise na gclár a reáchtáladh cheana,
d’fhéadfadh sé gur gá athbhreithniú a dhéanamh le linn an chláir ar na
forálacha in Airteagal 13(7) agus in Airteagal 22(2) a bhaineann faoi
seach leis na critéir feidhmíochta agus leis na gníomhaíochtaí a bhainistíonn
na Gníomhaireachtaí Náisiúnta. Bhí sé d’ábhar cáinte
ag na príomhgheallsealbhóirí sna réimsí atá i dtrácht go bhfuil easpa
solúbthachta sa chlár Foghlama ar feadh an tSaoil, sa chlár “An tAos Óg i mBun
Gníomhaíochta” agus sa chlár Erasmus Mundus agus nach bhfuil dóthain uirlisí
ann chun an clár a oiriúnú do riachtanais athraitheacha na sochaí ina mairimid.

Cuirtear tuairim na mBallstát
san áireamh trí bhíthin comhairliúchán córasach a dhéanamh le saineolaithe.
Leathnófar an comhairliúchán chun saineolaithe arna gceapadh ag Parlaimint na
hEorpa a áireamh d’fhonn a áirithiú go mbeidh ardleibhéal ionadaíochta ann.
Rachaidh an Coimisiún i gcomhairle, más iomchuí, leis na geallsealbhóirí
ábhartha atá sna réimsí atá i dtrácht freisin.
4.           IMPLEACHT BHUISÉADACH
Leis an togra ón gCoimisiún maidir le Creat
Airgeadais Ilbhliantúil le haghaidh na tréimhse 2014-2020, foráiltear EUR 17
299 000 000 (praghsanna reatha) do Chlár aonair maidir leis an Oideachas, leis
an Oiliúint, leis an Óige agus leis an Spórt a reáchtáil, agus tiocfar méid sa
bhreis comhionann le EUR 1 812 100 000 (praghsanna reatha) óna bheith ag
stiúradh 4 ionstraim.
Leithdháileadh íosta cistí de réir earnála
D’fhonn a áirithiú nach laghdófar leibhéil an
chistithe arna leithdháileadh ar na príomhchatagóirí geallsealbhóirí agus
tairbhithe faoi bhun na méideanna a ráthaíodh faoin gclár Foghlama ar feadh an
tSaoil, agus faoin gclár “An tAos Óg i mBun Gníomhaíochta” agus faoin gclár
Erasmus Mundus le haghaidh na tréimhse 2007-2013, ní thiocfaidh as cur chun feidhme
an Chláir leithdháileadh ar na príomhearnálacha oideachais is lú ná na
méideanna seo a leanas:
–
Ardoideachas: 25%
–
Gairmoideachas agus gairmoiliúint agus foghlaim
aosach: 17%, arna roinnt mar seo - foghlaim aosach: 2%
–
Oideachas scoile: 7%
–
An óige: 7%
5.           ACHOIMRE AR AN RIALACHÁN
Tá leagtha amach sa Rialachán na forálacha maidir
le clár nua aonair lena gcumhdaítear Oideachas, Oiliúint, an Óige agus an Spórt
ar a dtugtar “Erasmus do Chách”. Ag é ag cur leis an
aitheantas forleathan a fhaigheann clár earnála Erasmus, is é is aidhm don
chlár tacú le gach earnáil oideachais (eadhon Ardoideachas, Gairmoideachas agus
Gairmoiliúint agus foghlaim aosach, oideachas scoile agus an Óige) ó thaobh na
foghlama ar feadh an tsaoil.
Tá an clár “Erasmus do Chách”
dírithe ar thrí chineál príomhghníomhaíochta, eadhon soghluaisteacht
thrasnáisiúnta agus idirnáisiúnta foghlama na mac léinn, na ndaoine óga, na
múinteoirí agus na bhfoirne; comhar maidir le nuálaíocht agus le
dea-chleachtais idir na hinstitiúidí oideachais, chomh maith le comhar le
comhlachtaí atá gníomhach i réimse na hóige agus an tacaíocht a thugtar do
chláir oibre na mbeartas; agus anuas air sin an tacaíocht a thugtar d’acmhainní
a fhorbairt i dtríú tíortha, lena n‑áirítear tíortha ina ndírítear go
háirithe ar thíortha comharsanachta agus ar an idirphlé maidir le beartas
idirnáisiúnta.
I gcomhréir leis an
Teachtaireacht “A Budget for Europe 2020” (Buiséad don Eoraip 2020),
Le Erasmus do chách déanfar cláir idirnáisiúnta reatha (Erasmus Mundus, Tempus,
Edulink agus Alfa) agus cláir chomhair le haghaidh tíortha tionsclaithe a
lánpháirtiú. Chuige sin, comhlánófar buiséad an Chláir le
leithdháiltí airgeadais ó na hionstraimí éagsúla um chomhar seachtrach.
Cuirfear cistí ar fáil ar bhonn dhá leithdháileadh ilbhliantúla ina gcuimseofar
4 bliana agus 3 bliana faoi seach d’fhonn cobhsaíocht agus intuarthacht a
áirithiú. Ba cheart go léireodh na leithdháiltí sin tosaíochtaí an AE maidir le
gníomhaíocht sheachtrach, lena n‑áirítear cuspóirí forbartha de réir mar
is iomchuí. Féadfar iad a choigeartú i gcás imthosca gan choinne nó i gcás
mórathruithe polaitiúla chun mórathruithe ar thosaíochtaí na mbeartas a léiriú.
Cuimsítear feabhas sa teagasc agus sa taighde
maidir leis an Staidéar Eorpach in alt ar leith faoi “Jean Monnet”. Tá caibidil ar leith ann faoin spórt ina ndírítear ar an
gcomhrac i gcoinne na dópála, an fhoréigin agus an chiníochais agus ar
ghníomhaíochtaí trasnáisiúnta a chothú d’fhonn dea-rialachas ar eagraíochtaí
spóirt a chur chun cinn.
Tugtar isteach ionstraim airgeadais nua – saoráid
ráthaíochta iasachta – le cur ar chumas mac léinn céim mháistreachta a bhaint
amach i dtír eile de chuid na hEorpa. Faoi láthair is
deacair maoiniú a fháil chun staidéar den chineál sin a dhéanamh toisc gur
minic nach ceadmhach deontais agus iasachtaí náisiúnta a thabhairt thar
theorainneacha náisiúnta, nó toisc nach mbíonn maoiniú ar fáil do mhic léinn
mháistreachta, agus bíonn iasachtaí ó bhainc phríobháideacha róchostasach.
D’fhonn na fadhbanna seo a réiteach, tabharfaidh an AE ráthaíocht pháirteach
d’institiúidí airgeadais (bainc nó gníomhaireachtaí a thugann iasachtaí do mhic
léinn) atá sásta iasachtaí a thairiscint do staidéar máistreachta i dtíortha
rannpháirteacha eile i dtéarmaí atá fabhrach do na mic léinn.
Ó thaobh na bainistíochta de, bainisteofar an clár
i gcomhréir le prionsabal na bainistíochta indírí. Roinnfear freagrachtaí an
chláir idir na Ballstáit agus an Coimisiún araon. Is iad na Gníomhaireachtaí
Náisiúnta a bheidh i gceannas ar bhunáite na gcistí, agus déanfar an chuid is
mó díobh sin a leithdháileadh ar ghníomhaíochtaí soghluaisteachta agus ar
chomhar. Tarmligfidh an Coimisiún do Ghníomhaireacht Feidhmiúcháin cúram na
bainistíochta ar thionscadail mhóra chomhair, ar thacaíocht beartais, ar an
Líonra Eurydice, chomh maith le gníomhaíochtaí Jean Monnet agus gníomhaíochtaí
spóirt. Dá bhrí sin, ar bhonn anailís chostais is
sochair, féadfaidh an Coimisiún úsáid a bhaint as an ngníomhaireacht
feidhmiúcháin reatha chun an clár “Erasmus do Chách” a chur chun feidhme le
haghaidh na tréimhse 2014-2020, faoi mar a fhoráiltear dó i Rialachán (CE) Uimh. 58/2003
[3]
19 Nollaig 2002 lena leagtar síos an reacht maidir le cúraimí áirithe a
bhaineann le bainistíocht ar chláir Chomhphobail a chur de chúram ar
Ghníomhaireachtaí Feidhmiúcháin.
2011/0371 (COD)
Togra le haghaidh
RIALACHÁIN Ó PHARLAIMINT NA hEORPA AGUS
ÓN gCOMHAIRLE
lena mbunaítear “ERASMUS DO CHÁCH”
Clár an Aontais um Oideachas, um Oiliúint, um an Óige agus um an Spórt
(Téacs atá ábhartha maidir leis an LEE)
TÁ PARLAIMINT NA hEORPA AGUS
COMHAIRLE AN AONTAIS EORPAIGH,
Ag féachaint don Chonradh ar Fheidhmiú an
Aontais Eorpaigh, agus go háirithe Airteagal 165(4) agus Airteagal 166(4)
de,
Ag féachaint don togra ón
gCoimisiún Eorpach,
Tar éis dóibh an
dréachtghníomh reachtach a chur chuig na Parlaimintí náisiúnta,
Ag féachaint don tuairim ó
Choiste Eacnamaíoch agus Sóisialta na hEorpa[4],
Ag féachaint don tuairim ó Choiste na Réigiún[5],
Ag gníomhú dóibh i gcomhréir leis an ngnáthnós
imeachta reachtach,
De bharr an méid seo a leanas:
(1)
Sa Teachtaireacht ón gCoimisiún an 29 Meitheamh
2011 “A Budget for Europe” (Buiséad don Eoraip)[6]
éilítear clár aonair i réimsí an Oideachais, na hOiliúna, na hÓige agus an
Spóirt, lena n‑áirítear gnéithe idirnáisiúnta an ardoideachais, ina
dtabharfar le chéile an clár gníomhaíochta um Fhoghlaim ar feadh an tSaoil a
bunaíodh le Cinneadh Uimh. 1720/2006/CE ó Рharlaimint na
hЕorpa agus ón gComhairle an 15 Samhain 2006[7], agus an clár “An tAos Óg i
mBun Gníomhaíochta” a bunaíodh le Cinneadh Uimh. 1719/2006/CE ó
Рharlaimint na hЕorpa agus ón gComhairle an 15 Samhain 2006[8], an clár gníomhaíochta Erasmus
Mundus a bunaíodh le Cinneadh Uimh. 1298/2008/CE ó Рharlaimint na
hЕorpa agus ón gComhairle an 16 Nollaig 2008[9], an clár ALFA III a bunaíodh le
Rialachán Uimh. 1905/2006/CE an 18 Nollaig 2006[10], na cláir TEMPUS agus EDULINK
chun a áirithiú go mbainfear amach éifeachtúlacht níos mó, fócas straitéiseach
níos láidre agus sineirgí a bhainfear leas astu idir na gnéithe éagsúla den
chlár aonair. Ina theannta sin tá sé beartaithe an
Spórt a chuimsiú mar chuid den chlár aonair seo.
(2)
Sna tuarascálacha eatramhacha measúnaithe ar an
gclár Foghlama ar feadh an tSaoil, ar an gclár “An tAos Óg i mBun
Gníomhaíochta” agus ar an gclár Erasmus Mundus, agus sa chomhairliúchán poiblí
a reáchtáladh faoi gníomhaíocht an Aontais a dhéanfar amach anseo san
oideachas, san oiliúint, san óige agus san ardoideachas, léiríodh go bhfuil gá
mór agus, ar bhealach, gá atá ag éirí níos mó, le leanúint den chomhar agus den
tsoghluaisteacht sna réimsí sin ar an leibhéal Eorpach. Sna tuarascálacha measúnaithe, leagadh béim ar a thábhachtaí atá sé na
naisc idir cláir an Aontais agus forbairtí beartais san oideachas, san oiliúint
agus san óige a dhéanamh níos dlúithe, iarradh go ndéanfaí gníomhaíocht an
Aontais a struchtúrú sa chaoi is go bhfreagróidh sí níos fearr do pharaidím na
foghlama ar feadh an tsaoil, agus éilíodh cur chuige níos simplí, níos áisiúla
agus níos solúbtha maidir leis an ngníomhaíocht sin a chur chun feidhme, agus
éilíodh deireadh a chur le hilroinnt na gclár um chomhar idirnáisiúnta
ardoideachais.
(3)
Toisc go n‑aithnítear an t‑ainm branda
“Erasmus” go forleathan i measc an phobail i gcoitinne agus sna tríú tíortha
rannpháirteacha mar chlár a chuireann soghluaisteacht foghlaimeoirí chun cinn,
ba cheart leas níos mó a bhaint as an mbranda sin trí bhíthin na
bpríomhearnálacha oideachais a chuimsítear leis an gClár.
(4)
Sa chomhairliúchán poiblí a reáchtáladh maidir le
roghanna straitéiseach an Aontais chun inniúlacht nua an AE a chur chun feidhme
i réimse an spóirt agus sa tuarascáil mheasúnaithe maidir le Gníomhaíochtaí
Ullmhúcháin i réimse an spóirt, cuireadh táscairí áisiúla ar fáil maidir leis
na réimsí tosaíochta le haghaidh ghníomhaíocht an Aontais, agus léiríodh an
breisluach a d’fhéadfadh an tAontas a sholáthar ó thaobh tacú le gníomhaíochtaí
atá dírithe ar thaithí agus ar eolas faoi cheisteanna éagsúla a bhaineann leis
an spórt ar an leibhéal Eorpach a ghiniúint, a chomhroinnt agus a scaipeadh.
(5)
Tá an Straitéis Eorpach maidir le fás cliste,
inbhuanaithe agus uilechuimsitheach (Eoraip 2020) ag croílár straitéis
fáis an Aontais le haghaidh na ndeich mbliana atá amach romhainn chun fás
cliste, inbhuanaithe agus uilechuimsitheach a chothú. Leagtar amach inti cúig
chuspóir uaillmhianacha atá le baint amach faoin mbliain 2020, go háirithe
i réimse an oideachais, chun rátaí luathfhágála na scoile a laghdú faoi bhun
10% agus le cur ar chumas 40% ar a laghad de dhaoine idir 30 agus 34 bliain
d’aois ardoideachas a chríochnú[11].
Áirítear inti freisin a tionscnaimh shuaitheanta, go háirithe “An Óige an
Bogadh”[12]
agus an Clár do Phoist agus do Scileanna Nua.[13].

(6)
D’iarr Comhairle an Aontais Eorpaigh an 12
Bealtaine 2009 go mbunófaí creat straitéise le
haghaidh comhair Eorpaigh maidir le hoideachas agus le hoiliúint (ET 2020),
lena mbunófaí ceithre chuspóir straitéiseacha d’fhonn aghaidh a thabhairt ar na
dúshláin atá ann i gcónaí maidir le hEoraip eolasbhunaithe a chruthú agus
foghlaim ar feadh an tsaoil a chur ar fáil do chách.
(7)
De bhun Airteagal 8 agus Airteagal 10 den
Chonradh ar Fheidhmiú ar an Aontais Eorpaigh agus de bhun Airteagal 21
agus Airteagal 23 den Chairt um Chearta Bunúsacha, déanfar leis an gclár
comhionannas idir mná agus fir a chur chun cinn agus idirdhealú a chomhrac atá
bunaithe ar inscne, ar bhunadh ciníoch nó eitneach, ar reiligiún nó ar
chreideamh, ar aois nó ar chlaonadh gnéasach.
(8)
Ba cheart a áireamh sa chlár gné láidir
idirnáisiúnta go háirithe maidir leis an ardoideachas, ní amháin chun caighdeán
an ardoideachais Eorpaigh a fheabhsú d’fhonn cuspóirí ET2020 a bhaint amach
agus chun an tAontas a dhéanamh níos mealltaí mar cheann scríbe staidéir, ach
chun an chomhthuiscint idir daoine a chur chun cinn agus chun cur le forbairt
inbhuanaithe an ardoideachais sna tríú tíortha freisin.
(9)
Sa chreat athnuaite um chomhar i réimse na hóige
(2010-2018)[14]
ba cheart breathnú ar gach duine óg mar acmhainn sa tsochaí agus seasamh lena
gceart chun páirt a ghlacadh i bhforbairt na mbeartas a dhéanfaidh difear dóibh
trí idirphlé leanúnach struchtúrtha idir cinnteoirí agus daoine óga agus
eagraíochtaí óige ar gach leibhéal.
(10)
Chun an tsoghluaisteacht, an cothromas agus barr
feabhais sa staidéar a chothú, ba cheart don Aontas saoráid Eorpach a bhunú
chun iasachtaí a ráthú, le cur ar chumas mac léinn, beag beann ar a dtosca
sóisialta, a gcéim mháistreachta a dhéanamh i dtír rannpháirteach eile. Ba cheart an tsaoráid sin a bheith ar fáil d’institiúidí
airgeadais atá sásta iasachtaí a thairiscint chun staidéar máistreachta a
dhéanamh i dtíortha rannpháirteacha eile i dtéarmaí atá fabhrach do na mic
léinn.
(11)
Ba cheart do na Ballstáit féachaint le gach beart
iomchuí a ghlacadh chun deireadh a chur le bacainní dlí agus riaracháin ar
fheidhmiú ceart an Chláir. Tá le tuiscint uaidh sin
freisin gur cheart víosaí do na rannpháirtithe a thabhairt amach gan mhoill
d’fhonn a áirithiú nach gcaillfidh aon rannpháirtí amach ar an staidéar iomlán
ná ar chuid den staidéar, de chlár oiliúna ná de chlár malairte, agus d’fhonn
cealuithe ar ghníomhaíochtaí agus ar thionscadail shoghluaisteachta a
sheachaint. I gcomhréir le hAirteagal 19 de Threoir 2004/114/CE ón
gComhairle an 13 Nollaig 2004 maidir leis na coinníollacha faoina ligtear
náisiúnaigh tríú tír isteach chun críocha staidéar, malartaithe daltaí, oiliúna
neamhchúitithe nó seirbhíse deonaí[15],
spreagtar na Ballstáit chun nósanna imeachta brostaithe um ligean isteach a
bhunú.
(12)
Sa Teachtaireacht Supporting growth and jobs –
an agenda for the modernisation of Europe's higher education systems (Ag
tacú le fás agus poist – clár oibre chun córais ardoideachais na hEorpa
a nuachóiriú), tá creat leagtha amach trína bhféadfaidh an tAontas Eorpach, na
Ballstáit agus na hinstitiúidí ardoideachais comhoibriú le líon na gcéimithe a
ardú, caighdeán an oideachais a fheabhsú agus féachaint chuige go
rannchuideoidh an t‑ardoideachas agus an taighde a mhéid is féidir chun
cabhrú lenár ngeilleagair agus lenár sochaithe teacht slán ón ngéarchéim agus
iad níos láidre fós.
(13)
Le Dearbhú Bologna, a shínigh na hAirí Oideachais ó
29 tír Eorpacha an 19 Meitheamh 1999, bunaíodh próiseas idir-rialtasach arb é
is aidhm dó “Limistéar Eorpach Ardoideachais” a chruthú óna dteastaíonn
tacaíocht ar leibhéal an Aontais.
(14)
Le Próiseas Chóbanhávan (2011-2020) athnuaite,
sainíodh fís uaillmhianach agus dhomhanda maidir le Gairmoideachas agus
Gairmoiliúint san Eoraip, agus iarradh ar Chláir Oideachais de chuid an Aontais
tacaíocht a thabhairt do na tosaíochtaí comhaontaithe, lena n‑áirítear soghluaisteacht
idirnáisiúnta agus athchóirithe arna gcur chun feidhme ag na Ballstáit.
(15)
Is gá an comhar Eorpach idir scoileanna, agus
soghluaisteacht na bhfoirne scoile agus na bhfoghlaimeoirí a neartú agus a
dhéanamh níos líonmhaire d’fhonn dul i ngleic leis na tosaíochtaí atá leagtha
amach sa Chlár Oibre le haghaidh comhair Eorpaigh maidir le scoileanna i
gcomhair an 21ú haois[16],
eadhon feabhas a chur ar chaighdeán an oideachais scoile san Aontas i réimsí na
forbartha inniúlachtaí agus d’fhonn an cothromas agus cuimsiú sna córais agus
sna hinstitiúidí scoile a fheabhsú, agus chun gairm na múinteoireachta agus
ceannasaíocht na scoileanna a threisiú[17].
Sa chomhthéacs seo, ba cheart béim ar leith a leagan ar na spriocanna
straitéiseacha maidir le ráta luathfhágála na scoile a laghdú, le feidhmíocht i
mbunscileanna a fheabhsú, le rannpháirtíocht agus le caighdeán an oideachais
agus an chúraim luath‑óige a fheabhsú[18],
agus ar na spriocanna maidir le hinniúlachtaí gairmiúla na múinteoirí scoile
agus na gceannairí scoile a láidriú[19],
agus feabhas a chur ar na deiseanna oideachais do leanaí a mbaineann cúlra
imirceach leo agus na leanaí sin atá faoi mhíbhuntáiste socheacnamaíoch [20].
(16)
Is é is aidhm don Chlár Oibre Eorpach athnuaite
d’Fhoghlaim Aosach atá ar áireamh i Rún ón gComhairle an [....][21] a chur ar chumas gach aosaigh
a gcuid scileanna agus inniúlachtaí a fheabhsú i rith a saoil, agus leagtar
béim ar leith ar fheabhas a chur ar an soláthar don líon ard Eorpach atá ar
bheagán oiliúna, dream a ndírítear orthu in Eoraip 2020.
(17)
Fóram Eorpach na hÓige, na Lárionaid Náisiúnta um
Aitheantas Acadúil (NARIC), na líonraí Eurydice, Euroguidance agus Eurodesk,
mar aon leis na Seirbhísí Tacaíochta Náisiúnta um Ríomhnascadh, na Lárionaid
Náisiúnta Europass, agus na hOifigí Faisnéise Náisiúnta sna tíortha
comharsanachta, is fíor-riachtanach go ndéanfaidh siad siúd gníomhaíocht
d’fhonn cuspóirí an chláir a bhaint amach, go háirithe trí fhaisnéis
nuashonraithe a sholáthar don Choimisiúin ar bhonn rialta maidir lena réimsí
éagsúla gníomhaíochta agus trí thorthaí an Chláir a scaipeadh san Aontas agus
sna tríú tíortha rannpháirteacha.
(18)
Caithfear comhar idir an Clár agus eagraíochtaí
idirnáisiúnta i réimsí an oideachais, na hoiliúna, na hóige agus an spóirt, go
háirithe i gcomhpháirt le Comhairle na hEorpa, a neartú.
(19)
Ba cheart don chlár rannchuidiú le barr feabhais a
fhorbairt sa staidéar ar an lánpháirtíocht Eorpach ar fud an domhain; ba cheart
dó tacú go háirithe le hinstitiúidí a bhfuil struchtúr rialachais Eorpaigh acu,
a chuimsíonn speictream iomlán na réimsí beartais is inspéise don Aontas, agus
atá ina n‑eagraíochtaí neamhbhrabúis a bhronnann céimeanna aitheanta
acadúla.
(20)
Leis an teachtaireacht ón gCoimisiún Developing
the European Dimension in Sport (An Ghné Eorpach den Spórt a Fhorbairt)[22] an 18 Eanáir 2011, tá leagtha
amach smaointe an Choimisiúin maidir le gníomhaíocht ar leibhéal an Aontais i
réimse an spóirt tar éis don Chonradh Liospóin teacht i bhfeidhm, agus moltar
ann liosta de ghníomhaíochtaí tairbhiúla don Choimisiún agus do na Ballstáit i
dtrí chaibidil leathana: ról an spóirt sa tsochaí, an ghné eacnamaíoch a
bhaineann leis an spórt agus eagrúchán an spóirt.
(21)
Trí bhíthin cáilíochtaí agus inniúlachtaí a
dhéanamh níos trédhearcaí agus a mhéid a ghlactar le huirlisí an Aontais a leathnú,
ba cheart go n‑éascófaí an tsoghluaisteacht tríd an Eoraip chun críocha
foghlama ar feadh an tsaoil, rud a chuideoidh chun oideachas agus oiliúint ar
ardchaighdeáin a fhorbairt, agus a éascóidh an tsoghluaisteacht chun críocha
gairme, idir thíortha agus thar earnálacha araon. Trí
bhíthin rochtain a thabhairt do mhic léinn óga (lena n‑áirítear mic léinn
ghairmoideachais agus ghairmoiliúna) ar na modhanna, ar na cleachtais agus ar
na teicneolaíochtaí a úsáidtear i dtíortha eile, cabhrófar le hinfhostaitheacht
na mac léinn sa gheilleagar domhanda a fheabhsú; d’fhéadfadh sé cabhrú freisin
le poist a bhfuil próifíl idirnáisiúnta acu a dhéanamh níos mealltaí.
(22)
Chuige sin, moltar leathnú a dhéanamh ar úsáid an
chreata aonair do thrédhearcacht cáilíochtaí agus inniúlachtaí (Europass) faoi
Chinneadh Uimh. 2241/2004/CE ó Рharlaimint na hЕorpa agus ón
gComhairle an 15 Nollaig 2004[23],
an Chreata Eorpaigh um Cháilíochtaí faoi Mholadh ó Рharlaimint na
hЕorpa agus ón gComhairle an 23 Aibreán 2008[24], an Chórais Creidmheasa
Eorpaigh don Ghairmoideachas agus don Ghairmoiliúint faoi Mholadh ó
Рharlaimint na hЕorpa agus ón gComhairle an 18 Meitheamh 2009[25] agus an Chórais Eorpaigh
d’Aistriú Creidmheasa (ECTS).
(23)
D'fhonn an chumarsáid leis an phobal i gcoitinne a
dhéanamh níos éifeachtaí agus d'fhonn treisiú leis na sineirgí idir
gníomhaíochtaí cumarsáide a dhéantar ar thionscnamh an Choimisiúin,
rannchuideoidh na hacmhainní a leithdháiltear ar ghníomhartha cumarsáide faoin
Rialachán seo le cumarsáid chorparáideach thosaíochtaí polaitiúla an Aontais
Eorpaigh a chumhdach, ar an gcoinníoll go bhfuil siad sin bainteach le cuspóirí
ginearálta an Rialacháin seo.
(24)
Is gá breisluach Eorpach na ngníomhaíochtaí uile a
dhéantar faoi chuimsiú an Chláir a áirithiú, mar aon le comhlántacht le
gníomhaíochtaí na mBallstát i gcomhlíonadh Airteagal 167(4) den Chonradh
ar Fheidhmiú ar Aontais Eorpaigh agus comhlántacht le gníomhaíochtaí eile, go
háirithe i réimsí an chultúir, an taighde, an bheartais thionsclaíoch agus
chomhtháthaithe, na turasóireachta agus an chaidrimh sheachtraigh.
(25)
D’fhonn an fheidhmíocht a bhainistiú go
héifeachtach, lena n‑áirítear meastóireacht agus faireachán a dhéanamh,
ní mór táscairí sonracha feidhmíochta a fhorbairt ar féidir iad a thomhas le
himeacht ama, táscairí atá réalaíoch agus a léiríonn loighic na hidirghabhála agus
a bhaineann le céimiúlacht iomchuí na gcuspóirí agus na ngníomhaíochtaí.
(26)
Leagtar síos sa Rialachán seo, ar feadh fhad
tréimhse uile an Chláir, imchlúdach airgeadais atá in ionannas leis an
bpríomhthagairt, de réir bhrí phointe (17) den Chomhaontú Idirinstitiúideach an
XX/YY/201Z idir Parlaimint na hEorpa, an Chomhairle agus an Coimisiún maidir le
comhar um chúrsaí buiséadacha agus maidir le bainistíocht fhónta airgeadais,
don údarás buiséadach le linn an nós imeachta bhuiséadaigh bhliantúil.
(27)
An gá atá le critéir feidhmíochta a bhunú ar cheart
leithdháileadh an bhuiséid idir na Ballstáit le haghaidh na ngníomhaíochtaí a
bhainistíonn na Gníomhaireachtaí Náisiúnta a bheith bunaithe orthu.
(28)
Féadfaidh na tíortha is iarrthóirí ar aontachas
leis an Aontas agus tíortha an CSTE ar baill den LEE iad páirt a ghlacadh i
gCláir an Aontais ar bhonn Comhaontuithe Réime, Cinntí ó Chomhairlí Comhlachais
nó comhaontuithe eile dá samhail.
(29)
Féadfaidh Cónaidhm na hEilvéise páirt a ghlacadh i
gCláir an Aontais i gcomhréir leis an gcomhaontú atá le síniú idir an tAontas
agus an tír sin.
(30)
Ina gComh‑Theachtaireacht maidir le freagairt
nua ar chomharsanacht atá ag athrú, leag Ardionadaí an Aontais Eorpaigh do
Ghnóthaí Eachtracha agus don Bheartas Slándála agus an Coimisiún Eorpach[26] , amach, inter alia, an aidhm
rannpháirtíocht na dTíortha comharsanachta i ngníomhaíochtaí an Aontais maidir
le soghluaisteacht agus forbairt acmhainní san ardoideachas a éascú tuilleadh
agus an chéad chlár eile oideachais a oscailt do Thíortha comharsanachta.
(31)
Ba cheart leasanna airgeadais an Aontais a chosaint
trí bhíthin beart comhréireach ar feadh an timthrialla caiteachais, lena n‑áirítear
neamhrialtachtaí a chosc, a bhrath agus a imscrúdú, cistí a cailleadh, a íocadh
go mícheart nó a úsáideadh go mícheart a aisghabháil agus, nuair is iomchuí,
pionóis. Cé go dteastaíonn níos mó maoinithe ó chúnamh seachtrach an Aontais,
tá na hacmhainní atá ar fáil don tacaíocht sin teoranta mar gheall ar chás
eacnamaíoch agus buiséadach an Aontais. Ba cheart don
Choimisiún, dá bhrí sin, féachaint leis an úsáid is éifeachtúla is féidir a
bhaint as na hacmhainní atá ar fáil, go háirithe trí úsáid a bhaint as
ionstraimí airgeadais a bhfuil éifeacht ghiarála acu.
(32)
Sa Teachtaireacht ón gCoimisiún “A Budget for
Europe 2020” (Buiséad don Eoraip) an 29 Meitheamh 2011, leagann an
Coimisiún béim ar a ghealltanas do chistiú an Aontais a shimpliú. Trí bhíthin clár aonair a chruthú maidir le hOideachas, le
hOiliúint, leis an Óige agus leis an Spórt, ba cheart go ndéanfaí foráil do shimpliú
mór, do chuíchóiriú agus do shineirgí i mbainistiú an chláir. Ba cheart cur
chun feidhme an chláir a shimpliú níos mó fós trí bhíthin cistiú cnapshuime,
cistiú de réir costais aonaid nó cistiú ráta chomhréidh a úsáid, chomh maith
leis na ceanglais fhoirmiúla atá ar na tairbhithe agus ar na Ballstáit a
laghdú.
(33)
D’fhonn a áirithiú go bhféadfar freagairt go
sciobtha do riachtanais athraithe le linn fhad tréimhse an Chláir, ba cheart
cumhacht a tharmligean don Choimisiún chun gníomhartha a ghlacadh i gcomhréir
le hAirteagal 290 den Chonradh ar Fheidhmiú an Aontais Eorpaigh i ndáil le
forálacha a bhaineann leis na critéir feidhmíochta agus leis na gníomhaíochtaí
a bhainistíonn na Gníomhaireachtaí Náisiúnta. Tá sé
ríthábhachtach go rachadh an Coimisiún i mbun comhairliúchán iomchuí mar chuid
den obair ullmhúcháin, lena n‑áirítear ar leibhéal na saineolaithe. Ba
cheart don Choimisiún a áirithiú, agus gníomhartha tarmligthe á n‑ullmhú
agus á dtarraingt suas aige, go ndéanfar na doiciméid ábhartha a tharchur go comhuaineach,
go tráthúil agus go hiomchuí chuig Parlaimint na hEorpa agus chuig an
gComhairle.
(34)
Chun dálaí aonfhoirmeacha a áirithiú chun an
Rialachán seo a chur chun feidhme ba cheart cumhachtaí cur chun feidhme a
thabhairt don Choimisiún.
(35)
Ba cheart na cumhachtaí cur chun feidhme a
bhaineann leis an gclár oibre a fheidhmiú i gcomhréir le Rialachán (AE) Uimh. 182/2011
ó Pharlaimint na hEorpa agus ón gComhairle an 16 Feabhra 2011 lena leagtar síos
na rialacha agus na prionsabail ghinearálta a bhaineann leis na sásraí maidir
le rialú ag na Ballstáit ar fheidhmiú cumhachtaí cur chun feidhme ag an
gCoimisiún[27].
(36)
Is iomchuí a áirithiú go gcuirfear deireadh ceart
leis an gClár, go háirithe maidir lena bheith ag leanúint de shocruithe
ilbhliantúla maidir le bainistiú an Chláir, amhail cúnamh teicniúil agus
riaracháin a mhaoiniú. Ón 1 Eanáir 2014 amach, ba cheart, más gá, a áirithiú
leis an gcúnamh teicniúil agus riaracháin go mbainisteofar na gníomhaíochtaí
nach bhfuil tugtha chun críche faoi na cláir ba réamhtheachtaithe faoi
dheireadh na bliana 2013.
TAR ÉIS AN RIALACHÁN SEO A GHLACADH:
CAIBIDIL I
Forálacha ginearálta
Airteagal 1
Raon Feidhme
an Chláir
1.
Bunaítear leis an Rialachán seo clár maidir le
gníomhaíocht an Aontais i réimsí an Oideachais, na hOiliúna, na hÓige agus an
Spóirt ar a dtugtar “Erasmus do Chách” (dá ngairtear “an Clár” anseo feasta).
2.
Cuirfear an Clár chun feidhme le haghaidh na
tréimhse idir an 1 Eanáir 2014 agus an 31 Nollaig 2020.
3.
Cuimsítear faoin gClár oideachas ar gach leibhéal,
ó thaobh na foghlama ar feadh an tsaoil, go háirithe Ardoideachas,
Gairmoideachas agus Gairmoiliúint agus Foghlaim aosach, Oideachas scoile agus
an Óige.
4.
Tá gné idirnáisiúnta ann i
gcomhréir le hAirteagal 21 de Chonradh an Aontais Eorpaigh agus cothófar leis gníomhaíochtaí i réimse an spóirt freisin.
Airteagal 2
Sainmhínithe
Chun críocha an
Rialacháin seo, beidh feidhm ag na sainmhínithe seo a leanas:
1.           ciallaíonn “foghlaim ar feadh
an tsaoil” an t‑oideachas ginearálta, an gairmoideachas nó an
ghairmoiliúint, an t‑oideachas neamhfhoirmiúil nó an fhoghlaim
neamhfhoirmiúil ar fad a dhéantar i rith an tsaoil, arb é an toradh atá uirthi,
scileanna nó inniúlachtaí a fheabhsú ó thaobh cúrsaí pearsanta, cúrsaí
sibhialta, cúrsaí sóisialta agus/nó ó thaobh na fostaíochta de, lena n‑áirítear
soláthar seirbhísí comhairliúcháin nó treorach;
2.           ciallaíonn “suíomh
neamhfhoirmiúil” comhthéacs foghlama a bhíonn pleanáilte agus eagraithe go
minic, ach nach cuid den chóras foirmiúil oideachais agus oiliúna é.
3.           ciallaíonn
“soghluaisteacht foghlama” bogadh go fisiceach go tír eile nach í an tír
chónaithe í, d’fhonn staidéar, oiliúint nó foghlaim de chineál eile a ghabháil
ar láimh, lena n‑áirítear tréimhsí oiliúna agus an fhoghlaim
neamhfhoirmiúil, nó teagasc nó páirt a ghlacadh i ngníomhaíocht thrasnáisiúnta
chun forbairt ghairmiúil a dhéanamh. D’fhéadfadh sí oiliúint ullmhúcháin sa
teanga aíochta a chuimsiú. Cuimsíonn an tsoghluaisteacht foghlama freisin
malartuithe ógra agus gníomhaíochtaí trasnáisiúnta chun forbairt ghairmiúil a
dhéanamh a mbíonn oibrithe don ógra páirteach iontu;
4.           Ciallaíonn “comhar maidir le
nuálaíocht agus le dea-chleachtais” tionscadail um chomhar trasnáisiúnta a
mbíonn eagraíochtaí atá gníomhach i réimsí an oideachais, na hoiliúna agus/nó
na hóige páirteach iontu, agus d’fhéadfadh eagraíochtaí eile a bheith ar
áireamh ann.
5.           Ciallaíonn
“tacaíocht d’athchóiriú beartas” aon chineál gníomhaíochta arb é is aidhm di
nuachóiriú na gcóras oideachais agus oiliúna a éascú agus a chothú trí bhíthin
phróiseas an chomhair bheartais idir na Ballstáit, go háirithe Modhanna
Oscailte Comhordúcháin;
6.           Is ionann
“soghluaisteacht fhíorúil” agus tacar gníomhaíochtaí a dtacaíonn teicneolaíocht
na faisnéise agus na cumarsáide leo, arna n‑eagrú ar leibhéal
institiúideach, a bhaineann amach nó a éascaíonn taithí chomhoibritheach
idirnáisiúnta i gcomhthéacs an teagaisc agus/nó na foghlama;
7.           ciallaíonn
“baill foirne” daoine atá páirteach san oideachas, san oiliúint nó san
fhoghlaim neamhfhoirmiúil don aos óg, bíodh sé ar bhonn gairmiúil nó deonach.
D’fhéadfadh múinteoirí, oiliúnóirí, ceannairí scoile, oibrithe don ógra agus
baill foirne nach mbíonn ag plé go díreach leis an oideachas a bheith ar
áireamh inti;
8.           ciallaíonn
“oibrí don ógra” gairmí nó saorálaí atá páirteach san fhoghlaim neamhfhoirmiúil;
9.           ciallaíonn
“daoine óga” daoine atá idir trí bliana déag d’aois agus tríocha bliain d’aois;
10.         ciallaíonn
“institiúid ardoideachais”:
(a)
aon sórt institiúide ardoideachais, i gcomhréir
leis an reachtaíocht nó leis an gcleachtas náisiúnta, a chuireann céimeanna
aitheanta nó cáilíochtaí aitheanta eile tríú leibhéal ar fáil, is cuma cad a
ghairtear de na hinstitiúidí sin;
(b)
aon institiúid, i gcomhréir leis an reachtaíocht nó
leis an gcleachtas náisiúnta, a chuireann gairmoideachas nó gairmoiliúint tríú
leibhéal ar fáil;
11.         ciallaíonn
“scoil” gach cineál institiúide a chuireann oideachas ginearálta (oideachas
réamhscoile, bunoideachas nó oideachas meánscoile), gairmoideachas agus
oideachas teicniúil ar fáil;
12.         ciallaíonn
“institiúid acadúil” aon institiúid oideachais atá tiomanta don oideachas agus
don taighde;
13.         ciallaíonn
“gairmoiliúint” aon fhoirm de ghairmoideachas nó de ghairmoiliúint tosaigh,
lena n‑áirítear teagasc teicniúil agus gairme agus printíseachtaí
teicniúla agus gairme, a rannchuidíonn le gairmcháilíocht a bhaint amach a
aithníonn na húdaráis inniúla sa Bhallstát ina bhfaightear í, chomh maith le
gairmoideachas nó gairmoiliúint leantach a ghabhann duine ar láimh i rith a
shaoil oibre;
14.         ciallaíonn
“foghlaim aosach” gach foirm d’fhoghlaim aosach nach foghlaim ghairme í, bíodh
sí ina foghlaim fhoirmiúil, neamhfhoirmeálta nó neamhfhoirmiúil;
15.         ciallaíonn
“comhchéimeanna” clár comhtháite staidéir a chuireann dhá institiúid
ardoideachais ar a laghad ar fáil a bhfuil teastas céime amháin mar thoradh air
arna eisiúint agus arna shíniú ag gach ceann de na hinstitiúidí rannpháirteacha
le chéile agus a aithnítear go hoifigiúil sna tíortha ina bhfuil na
hinstitiúidí rannpháirteacha;
16.         ciallaíonn
“céim dhúbailte/ilchéim” clár staidéir a chuireann dhá institiúid ardoideachais
ar a laghad (céim dhúbailte) nó níos mó institiúidí ardoideachais (ilchéim) ar
fáil ina bhfaigheann an mac léinn teastas céime ar leith ó gach ceann de na
hinstitiúidí rannpháirteacha ar an gcéim a bheith críochnaithe;
17.         ciallaíonn
“gníomhaíocht óige” gníomhaíocht a dhéanann daoine óga, ina n‑aonair nó
mar chuid de ghrúpa, lasmuigh d’uaireanta scoile (amhail malartuithe ógra nó
obair dheonach), arb é a príomhthréith cur chuige neamhfhoirmiúil maidir leis
an bhfoghlaim;
18.         ciallaíonn
“comhpháirtíocht” comhaontú idir grúpa institiúidí nó eagraíochtaí i mBallstáit
éagsúla chun comhghníomhaíochtaí Eorpacha a dhéanamh i réimse an oideachais, na
hoiliúna agus na hóige nó chun gréasán neamhfhoirmiúil a bhunú i réimse
ábhartha. Ó thaobh an spóirt de, ciallaíonn sí comhaontú le tríú páirtí amháin
nó níos mó, amhail eagraíochtaí nó urraitheoirí gairmiúla spóirt i mBallstáit
éagsúla, d’fhonn foinsí breise tacaíochta a mhealladh chun cuspóirí
inmhianaithe an Chláir a bhaint amach.
19.         ciallaíonn
“fiontar” aon ghnóthas a bhíonn ag gabháil do ghníomhaíocht eacnamaíoch san
earnáil phoiblí nó san earnáil phríobháideach, cibé méid é, cibé stádas
dlíthiúil atá aige nó cibé earnáil eacnamaíoch ina bhfeidhmíonn sé, lena n‑airítear
an geilleagar sóisialta;
20.         ciallaíonn
“scileanna” an cumas eolas a chur i bhfeidhm agus fios gnó a úsáid d’fhonn
cúraimí a dhéanamh nó fadhbanna a réiteach;
21.         ciallaíonn
“inniúlacht” an cumas léirithe eolas, scileanna agus meonta a úsáid go
freagrach agus go neamhspleách i gcomhthéacsanna foghlama, sóisialta nó
gairmiúla.
22.         ciallaíonn
“inniúlachtaí lárnacha” an tacar bunúsach sin d’eolas, de scileanna agus de
mheonta a theastaíonn ó gach duine ar mhaithe le féinchomhlíonadh agus
féinfhorbairt, saoránacht ghníomhach, cuimsiú sóisialta agus fostaíocht;
23.         ciallaíonn “torthaí” aon
sonraí, eolas agus fhaisnéis, is cuma cén fhoirm ina bhfuil siad nó cén cineál
iad, bídís nó ná bídís inchosanta, a ghintear sa ghníomhaíocht chomh maith le
haon chearta a ghabhann léi, lena n‑áirítear cearta maoine intleachtúla.
24.         ciallaíonn
“torthaí a scaipeadh” torthaí an Chláir agus a réamhtheachtaithe a nochtadh go
poiblí ar aon bhealach is iomchuí, arb éard is aidhm leis a áirithiú go n‑aithnítear
na torthaí go hiomchuí, go léirítear iad agus go gcuirtear chun feidhme iad go
forleathan;
25.         ciallaíonn
“Modh Oscailte Comhordúcháin” modh idir-rialtasach lena gcuirtear creat ar fáil
le haghaidh comhair idir na Ballstáit, ar féidir a mbeartais náisiúnta a dhíriú
ar chuspóirí comhchoiteanna áirithe ar an gcaoi sin. Faoi raon feidhme an
chláir seo, tá feidhm ag an Modh Oscailte Comhordúcháin (MOC) maidir leis an
oideachas, leis an oiliúint agus leis an óige;
26.         ciallaíonn
“uirlisí trédhearcachta an AE” ionstraimí a chuidíonn le geallsealbhóirí
torthaí foghlama agus cáilíochtaí a thuiscint, a léirthuiscint agus, más
iomchuí, a aithint ar fud an Aontais;
27.         ciallaíonn
“tíortha comharsanachta” na tíortha agus na críocha atá liostaithe san
Iarscríbhinn a ghabhann le Rialachán XX/2012 ó Рharlaimint na
hЕorpa agus ón gComhairle an X YY 2012[28] lena
mbunaítear Ionstraim Eorpach um Chomharsanacht: An
Ailgéir, an Airméin, an Asarbaiseáin, an Bhealarúis, an Éigipt, an tSeoirsia,
Iosrael, an Iordáin, an Liobáin, an Libia, Poblacht na Moldóive, Maracó, an
chríoch Phalaistíneach faoi fhorghabháil, an tSiria, an Túinéis agus an Úcráin.
Ina theannta sin, maidir leis na gníomhaíochtaí a dtacaítear leo i réimse na
hóige, meastar gur tír chomharsanachta í an Rúis;
28.         ciallaíonn
“déghairm” traenáil spóirt ar ardleibhéal a chónascadh le hoideachas ginearálta
nó le hobair.
Airteagal 3
Breisluach
Eorpach
1.           Ní thacóidh an Clár ach leis
na gníomhartha agus leis na gníomhaíochtaí sin a d’fhéadfadh breisluach Eorpach
a chur ar fáil agus a rannchuidíonn leis an gcuspóir ghinearálta dá dtagraítear
in Airteagal 4 a bhaint amach.
2.           Áiritheofar breisluach
Eorpach ghníomhartha agus ghníomhaíochtaí an Chláir go háirithe trí na nithe
seo a leanas:
(a)
Saintréith thrasnáisiúnta a bheith ag baint leo, go
háirithe an tsoghluaisteacht thrasnáisiúnta agus an comhar trasnáisiúnta arb é
is aidhm dóibh tionchar sistéamach fadtéarmach a imirt;
(b)
An chomhlántacht agus an tsineirgíocht atá acu le
beartais agus le cláir náisiúnta agus idirnáisiúnta, agus le beartais agus le
cláir eile de chuid an Aontais, rud a chuireann barainneachtaí scála agus mais
chriticiúil san áireamh;
(c)
An chaoi a rannchuidíonn siad le húsáid éifeachtach
a bhaint as uirlisí an Aontais ar mhaithe le cáilíochtaí a aithint agus leis an
trédhearcacht.
Airteagal 4
Cuspóir ghinearálta
an Chláir
1.           Is é is aidhm don Chlár
rannchuidiú le cuspóirí na straitéise Eoraip 2020 agus an chreata
straitéisigh Oideachais agus Oiliúna 2020, lena n‑áirítear na
tagarmharcanna comhfhreagracha a bunaíodh sna hionstraimí sin, leis an gcreat athnuaite
le haghaidh Comhair Eorpaigh i Réimse na hÓige (2010-2018), le forbairt
inbhuanaithe tríú tíortha a fhorbairt ar bhonn inbhuanaithe i réimse an
ardoideachais, agus leis an ngné Eorpach den spórt a fhorbairt.
2.           Tá sé mar
aidhm aige go háirithe rannchuidiú leis na príomhspriocanna seo a leanas de
chuid Eoraip 2020 a bhaint amach:
(a)
Rátaí luathfhágála na scoile a laghdú;
(b)
Líon na mac léinn idir 30 agus 34 bliain d’aois a
bhfuil oideachas tríú leibhéal curtha i gcrích acu a mhéadú.
CAIBIDIL II
Oideachas, Oiliúint agus an Óige
Airteagal 5
Cuspóirí
sonracha
Saothrófar na cuspóirí sonracha seo a leanas i
réimsí an oideachais, na hoiliúna agus na hóige leis an gClár:
(a)
Leibhéal na n‑inniúlachtaí agus na scileanna
lárnacha a fheabhsú go háirithe i ndáil le hábharthacht na n‑inniúlachtaí
agus na scileanna sin maidir le margadh an tsaothair agus leis an tsochaí,
chomh maith le rannpháirtíocht daoine óga sa saol daonlathach san Eoraip a
fheabhsú, go háirithe trí dheiseanna soghluaisteachta foghlama a mhéadú do dhaoine
óga, d’fhoghlaimeoirí, do bhaill foirne agus d’oibrithe don ógra, agus trí
chomhar idir oideachas, an óige agus margadh an tsaothair a neartú;
–
 Táscairí gaolmhara:
–
% de na rannpháirtithe a d’fheabhsaigh a n‑inniúlachtaí
lárnacha agus/nó a scileanna a bhaineann lena n‑infhostaitheacht;
–
% de na rannpháirtithe óga a dhearbhaíonn go bhfuil
siad níos réitithe chun páirt a ghlacadh sa saol sóisialta agus polaitiúil
(b)
Feabhsuithe ar ardchaighdeán, barr feabhais i
nuálaíocht agus idirnáisiúnú ar leibhéal na n‑institiúidí oideachais agus
in obair don ógra a chothú, go háirithe trí chomhar trasnáisiúnta idir
soláthraithe oideachais agus oiliúna nó eagraíochtaí óige agus geallsealbhóirí
eile a fheabhsú.
–
Táscaire gaolmhar: % de na heagraíochtaí a ghlac
páirt sa Chlár agus a d’fhorbair nó a ghlac modhanna nuálacha
(c)
Teacht chun cinn limistéir Eorpaigh um fhoghlaim ar
feadh an tsaoil a spreagadh, athchóirithe beartas a chur faoi deara ar an
leibhéal náisiúnta, nuachóiriú ar chórais oideachais agus oiliúna a chothú, lena
n‑áirítear foghlaim neamhfhoirmiúil, agus comhar Eorpach i réimse na
hóige a chothú, go háirithe trí chomhar maidir le beartas a fheabhsú, trí úsáid
níos fearr a bhaint as uirlisí aitheantais agus trédhearcachta, agus trí
dhea-chleachtais a scaipeadh;
–
Táscaire gaolmhar: Líon na mBallstát a bhaineann
úsáid as na torthaí ó na Modhanna Oscailte Comhordúcháin i bhforbairt a
mbeartas náisiúnta
(d)
Gné idirnáisiúnta an oideachais, na hoiliúna agus
na hóige a fheabhsú, go háirithe san ardoideachas trí bhíthin institiúidí
ardoideachais an Aontais a dhéanamh níos mealltaí agus tacaíocht a thabhairt do
ghníomhaíocht sheachtrach an Aontais, lena n‑áirítear a chuid cuspóirí
forbartha tríd an tsoghluaisteacht agus comhar idir institiúidí ardoideachais
an AE agus tríú tíortha a chur chun cinn agus trí fhorbairt spriocdhírithe
acmhainní i dtríú tíortha.
–
Táscaire gaolmhar: Líon na n‑institiúidí
ardoideachais nach bhfuil san AE a bhfuil baint acu le gníomhaíochtaí
soghluaisteachta agus comhair
(e)
Teagasc agus foghlaim teangacha a fheabhsú agus
éagsúlacht teangacha a chur chun cinn;
–
Táscaire gaolmhar: % de na rannpháirtithe a
d’fheabhsaigh a scileanna teanga
(f)
Barr feabhais i ngníomhaíochtaí teagaisc agus
taighde maidir leis an lánpháirtíocht Eorpach a chur chun cinn trí bhíthin ghníomhaíochtaí
Jean Monnet ar fud an domhain, faoi mar a thagraítear dóibh in Airteagal 10.
–
Táscaire gaolmhar: Líon na mac léinn atá ag fáil
oiliúna trí ghníomhaíochtaí Jean Monnet.
Airteagal 6
Gníomhaíochtaí
an Chláir
1.           I réimsí an oideachais, na
hoiliúna agus na hóige, saothrófar na cuspóirí seo a leanas leis an gclár trí
bhíthin na dtrí chineál gníomhaíochta seo a leanas:
(a)
Soghluaisteacht foghlama daoine aonair,
(a)
Comhar maidir le nuálaíocht agus le
dea-chleachtais,
(b)
Tacaíocht d’athchóiriú beartas.
2.           Déantar cur síos ar
ghníomhaíochtaí sonracha Jean Monnet in Airteagal 10.
Airteagal 7
Soghluaisteacht
foghlama daoine aonair
1.           Trí ghníomhaíocht
soghluaisteacht foghlama daoine aonair cothófar:
(a)     soghluaisteacht trasnáisiúnta na mac
léinn ardoideachais agus gairmoiliúna mar aon le daoine óga a bhfuil baint acu
le gníomhaíochtaí neamhfhoirmiúla idir na tíortha rannpháirteacha dá
dtagraítear in Airteagal 18. D’fhéadfadh
staidéar in institiúid chomhpháirtíochta, tréimhsí oiliúna thar lear nó
rannpháirtíocht i ngníomhaíochtaí óige, go sonrach obair dheonach, a bheith i
gceist leis an tsoghluaisteacht seo. Cothófar soghluaisteacht céime ar leibhéal
Máistreachta tríd an tsaoráid chun iasachtaí do mhic léinn a ráthú dá
dtagraítear in Airteagal 14(3).
(b)     Soghluaisteacht
trasnáisiúnta foirne, laistigh de na tíortha rannpháirteacha dá dtagraítear in Airteagal 18.
D’fhéadfadh teagasc nó páirt a ghlacadh i ngníomhaíochtaí
forbartha gairmiúla thar lear a bheith i gceist leis an tsoghluaisteacht seo.
2.           Chomh maith leis sin, leis an
ngníomhaíocht seo, cothófar soghluaisteacht trasnáisiúnta mac léinn, daoine óga
agus ball foirne chuig tríú tíortha agus ó thríú tíortha maidir le
hardoideachas lena n‑áirítear soghluaisteacht atá eagraithe ar bhonn
comhchéimeanna, céimeanna dúbailte nó ilchéimeanna glaonna ardchaighdeáin nó
comhghlaonna, mar aon le foghlaim neamhfhoirmiúil.
Airteagal 8
Comhar maidir
le nuálaíocht agus le dea-chleachtais
1.           Trí ghníomhaíocht chomhair
maidir le nuálaíocht agus le dea-chleachtais cothófar:
(a)
comhpháirtíochtaí straitéiseacha trasnáisiúnta idir
eagraíochtaí a bhfuil baint acu le hoideachas, le hoiliúint agus/nó le
gníomhaíochtaí óige nó le hearnálacha ábhartha ar bith eile a fhorbraíonn
comhthionscnaimh agus a chuireann chun feidhme iad agus a chuireann malartuithe
taithí agus fios gnó chun cinn;
(b)
comhpháirtíochtaí trasnáisiúnta idir fiontair agus
institiúidí oideachais sna foirmeacha seo a leanas:
–
Comhaontais Eolais idir institiúidí ardoideachais
agus fiontair a chuireann an chruthaitheacht, an nuálaíocht agus an
fhiontraíocht chun cinn trí dheiseanna foghlama ábhartha a thairiscint, lena n‑áirítear
curaclaim nua a fhorbairt;
–
Comhaontais Scileanna Earnála idir soláthraithe
oideachais agus oiliúna agus fiontair a chuireann infhostaitheacht chun cinn, a
chruthaíonn curaclaim nua atá dírithe ar earnálacha ar leith, a fhorbraíonn
bealaí nuálacha maidir le teagasc gairme agus gairmoiliúint agus a chuireann
uirlisí a aithnítear ar fud an Aontais i bhfeidhm.
(c)
Ardán tacaíochta TF, lena n‑áirítear
Ríomhnascadh, ina gcumhdaítear earnálacha oideachais agus an óige lena
gcumasaítear piarfhoghlaim, soghluaisteacht fhíorúil agus malartuithe
dea-chleachtas agus rochtain a thabhairt do rannpháirtithe ó thíortha
comharsanachta.
2.           Cothófar forbairt, forbairt
acmhainní, lánpháirtiú réigiúnach, malartuithe eolais agus próisis nuachóirithe
leis an ngníomhaíocht seo chomh maith trí bhíthin comhpháirtíochtaí idir
institiúidí ardoideachais an Aontais agus tríú tíortha mar aon le hearnáil na
hóige, go sonrach maidir le piarfhoghlaim agus comhthionscadail oideachais, a
chuirfidh comhar réigiúnach chun cinn, go háirithe le tíortha comharsanachta.
Airteagal 9
Tacaíocht
d’athchóiriú beartas
1.           Áireofar ar ghníomhaíocht
maidir le tacaíocht d’athchóiriú beartas gníomhaíochtaí arna dtionscnamh ar
leibhéal an Aontais a bhaineann leis na nithe seo a leanas:
(a)
na gníomhaíochtaí a bhaineann le cur chun feidhme
chlár oibre an Aontais maidir le hoideachas, le hoiliúint agus leis an óige
(Modhanna Oscailte Comhordúcháin), agus próisis Bologna agus Chóbanhávan agus
an t‑idirphlé struchtúrtha le daoine óga;
(b)
uirlisí trédhearcachta an Aontais a chur chun
feidhme i dtíortha rannpháirteacha, go háirithe Europass, an Creat Eorpach um
Cháilíochtaí (EQF), an Córas Eorpach d’Aistriú Creidmheasa (ECTS), an Córas
Creidmheasa Eorpach don Ghairmoideachas agus don Ghairmoiliúint (ECVET) agus
tacaíocht do Líonraí ar fud an AE.
(c)
an t‑idirphlé beartais le
geallsealbhóirí Eorpacha ábhartha i réimsí an oideachais, na hoiliúna agus na
hóige;
(d)
Fóram Eorpach na hÓige, na Lárionaid Náisiúnta um
Aitheantas Acadúil (NARIC), na líonraí Eurydice, Euroguidance agus Eurodesk,
mar aon leis na Lárionaid Tacaíochta Náisiúnta um Ríomhnascadh, na Lárionaid
Náisiúnta Europass, agus na hOifigí Faisnéise Náisiúnta sna tíortha comharsanachta
agus sna tíortha aontacha, sna tíortha is iarrthóirí agus sna tíortha a
d’fhéadfadh a bheith ina n‑iarrthóirí nach bhfuil páirt iomlán á glacadh
acu sa chlár.
2.           Cothófar idirphlé beartais le
tríú tíortha agus le heagraíochtaí idirnáisiúnta leis na ngníomhaíocht seo
chomh maith.
Airteagal 10
Gníomhaíochtaí
Jean Monnet
Beidh sé d’aidhm ag
gníomhaíochtaí Jean Monnet:
(a)
teagasc agus taighde a chur chun cinn maidir le
lánpháirtíocht Eorpach ar fud an domhain i measc sain‑acadóirí,
foghlaimeoirí agus saoránach, go sonrach trí bhíthin
Chathaoireacha Jean Monnet a chruthú agus gníomhaíochtaí acadúla eile, agus trí
chabhair a chur ar fáil le haghaidh gníomhaíochtaí forbartha eolais eile in
institiúidí ardoideachais;
(b)
tacaíocht a thabhairt do ghníomhaíochtaí institiúidí
acadúla nó cumann acadúil atá gníomhach sa réimse staidéir um lánpháirtíocht
Eorpach agus tacaíocht a thabhairt do lipéad Jean Monnet maidir le barr
feabhais.
(c)
tacaíocht a thabhairt do na hinstitiúidí acadúla
Eorpacha seo a leanas a bhfuil aidhm leasa Eorpaigh á saothrú acu;
(i)      Institiúid Ollscoile Eorpach Fhlórans;
(ii)      Coláiste na hEorpa (campais Bhrugge
agus Natolin);
(d)
díospóireacht beartais agus malartuithe idir an
saol acadúil agus lucht ceaptha beartas a chur chun cinn maidir le tosaíochtaí
beartais an Aontais.
CAIBIDIL III
An Spórt
Airteagal 11
Cuspóirí
sonracha
I gcomhréir leis
an gcuspóir ginearálta, saothrófar leis an gClár na cuspóirí sonracha seo a
leanas i réimse an spóirt:
(a)
dul i ngleic le bagairtí trasnáisiúnta ar an spórt,
amhail dópáil, cluichí a shocrú, foréigean, ciníochas agus éadulaingt;
–
Táscaire gaolmhar: % de na rannpháirtithe a
bhaineann úsáid as torthaí na dtionscadal trasteorann chun bagairtí ar an spórt
a chomhrac.
(b)
dea-rialachas i spórt agus déghairmeacha
lúthchleasaithe a chothú;
–
Táscaire gaolmhar: % de ba rannpháirtithe a
bhaineann úsáid as torthaí na dtionscadal trasteorann chun dea-rialachas agus
déghairmeacha a fheabhsú.
(c)
cuimsiú sóisialta, comhdheiseanna agus gníomhaíocht
choirp a fheabhsaíonn an tsláinte a chur chun cinn trí bhíthin rannpháirtíochta
méadaithe sa spórt.
–
Táscaire gaolmhar: % de na rannpháirtithe a
bhaineann úsáid as torthaí na dtionscadal trasteorann chun cuimsiú sóisialta,
comhdheiseanna agus rátaí rannpháirtíochta a fheabhsú.
Airteagal 12
Gníomhaíochtaí
1.           Saothrófar na cuspóirí um
chomhar sa spórt trí bhíthin na ngníomhaíochtaí trasnáisiúnta seo a leanas:
(a)
tacaíocht do thionscadail chomhoibritheacha
thrasnáisiúnta;
(b)
tacaíocht d’imeachtaí spóirt Eorpacha
neamhthráchtala lena mbaineann roinnt tíortha Eorpacha;
(c)
tacaíocht maidir leis an mbonn
fianaise faoi bheartas a cheapadh a neartú;
(d)
tacaíocht maidir le hacmhainní eagraíochtaí spóirt
a fhorbairt;
(e)
idirphlé le geallsealbhóirí
Eorpacha ábhartha.
2.           Leis na
gníomhaíochtaí spóirt lena dtacófar, nuair is iomchuí, déanfar cistiú
forlíontach a ghiaráil trí bhíthin comhpháirtíochta le tríú páirtithe amhail
gnóthais phríobháideacha.
CAIBIDIL IV
Forálacha Airgeadais
Airteagal 13
Buiséad
1.           Socrófar gur EUR 17 299 000
000 an t‑imchlúdach airgeadais chun an Clár seo a chur chun feidhme ón 1
Eanáir 2014 i leith.
Déanfar na méideanna seo a leanas a leithdháileadh
ar Ghníomhaíochtaí an Chláir
a)       EUR 16 741 738 000 le haghaidh
gníomhaíochtaí i réimse an oideachais, na hoiliúna agus na hóige, dá
dtagraítear faoi Airteagal 6(1);
b)       EUR 318 435 000 le
haghaidh ghníomhaíochtaí Jean Monnet, dá dtagraítear faoi Airteagal 10;
c)       EUR 238 827 000 le
haghaidh gníomhaíochtaí a bhaineann leis an Spórt, dá dtagraítear i gCaibidil
III.
2.           De
bhreis ar an imchlúdach airgeadais mar atá léirithe i mír 1, agus d’fhonn gné idirnáisiúnta an ardoideachais a chur chun cinn, déanfar
méad táscach EUR 1 812 100 000[29]
ó na hionstraimí seachtracha éagsúla (an Ionstraim do Chomhar um Fhorbairt, an
Ionstraim Eorpach um Chomharsanacht, an Ionstraim um Chúnamh Réamhaontachais,
an Ionstraim um Chomhpháirtíocht agus an Ciste Eorpach Forbraíochta), a
leithdháileadh ar ghníomhaíochta maidir le soghluaisteacht foghlama chuig
tíortha nó ó thíortha seachas na tíortha dá dtagraítear in Airteagal 18(1)
agus ar idirphlé comhair agus beartais le húdaráis/le hinstitiúidí/le
heagraíochtaí ó na tíortha sin. Beidh feidhm ag
forálacha an Rialacháin seo maidir le húsáid na gcistí sin.
Cuirfear an cistiú ar fáil trí bhíthin 2
leithdháileadh ilbhliantúla ina gcumhdófar na chéad 4 bliana agus na 3 bliana
eile faoi seach agus sin amháin. Léireofar an cistiú
sin i gclárú táscach ilbhliantúil na n‑ionstraimí sin, i gcomhréir le
riachtanais agus tosaíochtaí sainaitheanta na dtíortha lena mbaineann. Féadfar
na leithdháiltí a athbhreithniú i gcás mórdhálaí gan choinne nó athruithe
tábhachtacha polaitiúla i comhréir le tosaíochtaí seachtracha an AE. Féadfaidh
comhar le tíortha nach bhfuil rannpháirteach a bheith bunaithe, nuair is
ábhartha, ar leithreasuithe breise ó thíortha comhpháirtíochta a bheidh le cur
ar fáil i gcomhréir leis na nósanna imeachta a bheidh le comhaontú leis na
tíortha seo.
3.           I
gcomhréir leis an mbreisluach ionchais a bhaineann leis na trí chineál
gníomhaíochta dá dtagraítear in Airteagal 6(1), agus i gcomhréir le
prionsabail na maise criticiúla, an dírithe, na héifeachtúlachta agus na
feidhmíochta, déanfar an méid atá sonraithe in Airteagal 13 (1.a) a
leithdháileadh go táscach mar a leanas:
–
déantar [65%] den mhéid sin a leithdháileadh ar
shoghluaisteacht foghlama daoine aonair;
–
déantar [26%] den mhéid sin a leithdháileadh ar
chomhar maidir le nuálaíocht agus le dea-chleachtais;
–
déantar [4%] den mhéid sin a leithdháileadh ar
thacaíocht d’athchóiriú beartas;
–
cumhdófar deontais oibriúcháin do Ghníomhaireachtaí
Náisiúnta le [3%] den mhéid sin.
–
cumhdófar caiteachas riaracháin le [2%] den mhéid
sin.
4.           D’fhéadfadh go gclúdódh an
leithdháileadh airgeadais le haghaidh an Chláir costais freisin a bhaineann le
gníomhaíochtaí ullmhúcháin, faireacháin, rialaithe, iniúchóireachta agus
meastóireachta a bhfuil gá leo chun an clár a bhainistiú agus a chuspóirí a
bhaint amach; go háirithe, staidéir, cruinnithe saineolaithe, gníomhaíochtaí
faisnéise agus cumarsáide lena n‑áirítear cumarsáid chorparáideach maidir
le tosaíochtaí polaitiúla an Aontais Eorpaigh sa mhéid is go mbaineann siad le
cuspóirí ginearálta an Rialacháin seo, costais a bhaineann le TF a dhíríonn ar
phróiseáil agus ar mhalartú faisnéise, mar aon le costais cúnaimh riaracháin
agus theicniúil eile a thabhóidh an Coimisiún chun an Clár a bhainistiú.
5.           D’fhéadfadh go gcumhdófaí sa
leithdháileadh airgeadais na costais maidir le cúnamh teicniúil agus riaracháin
chomh maith a theastaíonn chun an t‑aistriú a áirithiú idir an Clár agus
na bearta a glacadh faoi Chinneadh Uimh. 1720/2006/CE lena mbunaítear an
Clár Foghlama ar feadh an tSaoil, faoi Chinneadh Uimh. 1719/2006/CE lena
mbunaítear an clár “An tAos Óg i mBun Gníomhaíochta” agus faoi Chinneadh Uimh. 1298/2008/CE
lena mbunaítear an Clár Erasmus Mundus. Más gá,
féadfar leithreasuithe a iontráil sa bhuiséad i ndiaidh 2020 d’fhonn
costais chomhchosúla a chumhdach, ionas go mbeifear ábalta na gníomhaíochtaí
nach mbeidh curtha i gcrích faoi 31 Nollaig 2020 a bhainistiú.
6.           Déanfar na cistí do
shoghluaisteacht foghlama daoine aonair dá dtagraítear in Airteagal 6(1.a)
atá le bainistiú ag Gníomhaireacht Náisiúnta a leithdháileadh ar bhonn an
daonra agus an chostais mhaireachtála sa Bhallstát, an fhaid idir
príomhchathracha na mBallstát agus feidhmíochta. Is
ionann paraiméadar na feidhmíochta agus 25% d’iomlán na gcistí de réir na
gcritéar dá dtagraítear i mír 7 agus i mír 8.
7.           Tá feidhm ag leithdháileadh
na gcistí bunaithe ar fheidhmíocht d’fhonn úsáid éifeachtúil agus éifeachtach
acmhainní a chur chun cinn. Beidh na critéir a úsáidfear chun feidhmíocht a
thomhas bunaithe ar na sonraí is déanaí a bheidh ar fáil. Is iad na critéir sin:
(a)
leibhéal na n‑aschur réadaithe bliantúil a
bhaineann leis na fothorthaí agus na torthaí comhaontaithe;
(b)
leibhéal na n‑íocaíochtaí bliantúla arna
réadú.
D’fhéadfadh na critéir seo seo a bheith faoi réir
a n‑athbhreithnithe le linn fhad tréimhse an Chláir i gcomhréir leis an
nós imeachta dá dtagraítear in Airteagal 28 maidir le gníomhartha
tarmligthe.
8.           Beidh leithdháileadh na
gcistí le haghaidh na bliana 2014 bunaithe ar shonraí na n‑aschur is
déanaí a bheidh ar fáil agus glacadh an bhuiséid i dtaca leis an gClár Foghlama
ar feadh an tSaoil, leis an gClár “An tAos Óg i mBun Gníomhaíochta” agus leis
an gclár Erasmus Mundus a bheidh curtha chun feidhme go dtí 1 Eanáir 2014.
9.           Féadfar tacaíocht a chur ar
fáil sa Chlár trí bhíthin módúlachtaí cistithe nuálacha sonracha, go háirithe
na cinn atá leagtha amach in Airteagal 14(3).
Airteagal 14
Módúlachtaí
cistithe sonracha
1.           Is é an Coimisiún a chuirfidh
tacaíocht airgeadais an Aontais chun feidhme i gcomhréir le Rialachán XX/2012
[an Rialachán Airgeadais].
2.           Féadfaidh an Coimisiún
comhghlaonna a sheoladh le tríú tíortha nó lena n‑eagraíochtaí agus
gníomhaireachtaí d’fhonn tionscadail a chómhaoiniú. Féadfar
meastóireacht a dhéanamh ar thionscadail agus iad a roghnú trí chomhnósanna
imeachta meastóireachta agus roghnúcháin atá le comhaontú ag na
gníomhaireachtaí cistiúcháin lena mbaineann, i gcomhlíonadh na bprionsabal atá
leagtha amach i Rialachán XX/2012[30]
[an Rialachán Airgeadais].
3.           Soláthróidh
an Coimisiún an cistiú i gcomhair ráthaíochtaí le haghaidh iasachtaí do mhic
léinn atá ina gcónaí i dtír rannpháirteach mar atá sainithe in Airteagal 18(1)
agus atá ag tabhairt faoi chéim Mháistreachta iomlán i dtír rannpháirteach
eile, atá le soláthar trí bhíthin iontaobhaí ag a bhfuil sainordú lena cur chun
feidhme ar bhonn comhaontuithe muiníneacha ina leagtar amach na rialacha agus
na ceanglais mhionsonraithe lena rialaítear cur chun feidhme na hionstraime
airgeadais mar aon le hoibleagáidí faoi seach na gcomhpháirtithe. Comhlíonfaidh
an ionstraim airgeadais na forálacha maidir le hionstraimí airgeadais sa
Rialachán Airgeadais agus sa Ghníomh Tarmligthe a chuirfear in aonaid na
Rialacha Cur Chun Feidhme. I gcomhréir le hAirteagal 18 (2 ) den Rialachán
(CE, Euratom) Uimh. 1605/2002, ba cheart ioncam agus íocaíochtaí arna
nginiúint leis na ráthaíochtaí a shannadh don ionstraim airgeadais. Beidh an
ionstraim airgeadais seo, lena n‑áirítear riachtanais agus glacadh an
mhargaidh, faoi réir an fhaireacháin agus na meastóireachta dá dtagraítear in Airteagal 15(2).
4.           Comhlachtaí
poiblí, mar aon le scoileanna, le hinstitiúidí ardoideachais agus le
heagraíochtaí i réimsí an oideachais, na hoiliúna, na hóige agus an spóirt a
bhfuil os cionn 50% dá n‑ioncam bliantúil faighte acu ó fhoinsí poiblí le
dhá bhliain anuas, measfar go bhfuil an cumas airgeadais, gairmiúil agus
riaracháin riachtanach acu chun gníomhaíochtaí faoin gClár a chur i gcrích. Ní
bheidh sé de cheangal orthu doiciméid eile a chur ar fáil chun an méid sin a
léiriú.
5.           Beidh deontais do
shoghluaisteacht foghlama arna ndámhachtain do dhaoine aonair díolmhaithe ó
chánacha agus tobhaigh shóisialta. Beidh feidhm ag an díolúine chéanna maidir
le comhlachtaí idirmheánacha a dhámhann tacaíocht airgeadais den sórt sin do na
daoine aonair lena mbaineann.
6.           Ní bheidh feidhm ag an méid
dá dtagraítear in Airteagal [127(1)] den Rialachán Airgeadais maidir le
tacaíocht airgeadais do shoghluaisteacht foghlama arna dámhachtain do dhaoine
aonair.
CAIBIDIL V
Torthaí feidhmíochta agus scaipeadh
Airteagal 15
Faireachán
agus meastóireacht a dhéanamh ar fheidhmíocht agus ar thorthaí
1.           Déanfaidh an Coimisiún, i
gcomhar leis na Ballstáit, faireachán rialta ar fheidhmíocht agus ar thorthaí
an Chláir i gcoinne a chuspóirí, go háirithe maidir leis an méid seo a leanas:
(a)
An breisluach Eorpach dá dtagraítear in Airteagal 3;
(a)
Dáileadh na gcistí a bhaineann leis na
príomhearnálacha oideachais, arb é is aidhm dóibh, faoi dheireadh an Chláir,
cistiú a leithdháileadh lena ráthaítear tionchar sistéamach suntasach.
2.           De bhreis ar an bhfaireachán
leanúnach, bunóidh an Coimisiún tuarascáil mheasúnaithe, tráth nach déanaí ná
deireadh a bliana 2017, d’fhonn measúnú a dhéanamh ar éifeacht an Chláir maidir
leis na cuspóirí a bhaint amach agus ar éifeachtúlacht agus ar bhreisluacha
Eorpaigh an Chláir, i bhfianaise cinnidh maidir leis an gClár a athnuachan, a
mhodhnú nó a fhionraí. Díreoidh an mheastóireacht ar
dheiseanna simpliúcháin, ar chomhchuibheas inmheánach agus seachtrach na
mbeart, ábharthacht leanúnach na gcuspóirí uile, chomh maith leis an gcaoi ina
rannchuidíonn na bearta le tosaíochtaí an Aontais d'fhás cliste, inbhuanaithe
agus uilechuimsitheach. Cuirfear san áireamh torthaí meastóireachta maidir le
tionchar fadtéarmach na gclár ba réamhtheachtaithe chomh maith (Foghlaim ar
feadh an tSaoil, an tAos Óg i mBun Gníomhaíochta, Erasmus Mundus agus cláir
ardoideachais idirnáisiúnta eile).
3.           Gan dochar do na ceanglais
atá leagtha amach i gCaibidil VII agus d’oibleagáidí na nGníomhaireachtaí
Náisiúnta dá dtagraítear in Airteagal 22, déanfaidh na Ballstáit
tuarascálacha maidir le cur chun feidhme agus tionchar an Chláir a chur faoi
bhráid an Choimisiúin, faoin 31 Márta 2017 agus 30 Meitheamh 2019 faoi seach.
Airteagal 16
Cumarsáid agus
scaipeadh
1.           Áiritheoidh an Coimisiún i
gcomhar leis na Ballstáit scaipeadh faisnéise, poiblíochta agus beart leantach
maidir le gníomhaíochtaí a fhaigheann tacaíocht faoin gClár, mar aon le
scaipeadh thorthaí an Chláir Foghlama ar feadh an tSaoil, an Chláir Erasmus
Mundus agus an Chláir “An tAos Óg i mBun Gníomhaíochta” a cuireadh chun feidhme
roimhe sin.
2.           Ba cheart do thairbhithe na
dtionscadal tacaithe trí bhíthin na ngníomhartha agus na ngníomhaíochta dá
dtagraítear in Airteagal 6, in Airteagal 10 agus in Airteagal 12,
cumarsáid agus scaipeadh cuí na dtorthaí agus na dtionchar arna bhfáil a
áirithiú.
3.           Forbróidh
na Gníomhaireachtaí Náisiúnta dá dtagraítear in Airteagal 22 beartas
comhsheasmhach ar mhaithe le scaipeadh agus saothrú éifeachtach thorthaí na
ngníomhaíochtaí a fhaigheann tacaíocht faoi na gníomhaíochtaí a bhainistíonn
siad laistigh den chlár agus cuideoidh siad leis an gCoimisiún sa chúram
ginearálta a bhaineann le faisnéis maidir leis an gClár agus a thorthaí a scaipeadh.
4.           Úsáidfidh na comhlachtaí poiblí agus príobháideacha laistigh
de na príomhearnálacha oideachais a chuimsítear sa Chlár an t‑ainm branda
“Erasmus” ar mhaithe le faisnéis a bhaineann leis an gclár a chur in iúl agus a
scaipeadh; beidh baint ag an ainm branda leis na príomhearnálacha oideachais
mar a leanas:
–
"Erasmus Ardoideachas", a bhaineann le
gach cineál ardoideachais, san Eoraip agus go
hidirnáisiúnta
–
“Oiliúint Erasmus”, a bhaineann le gairmoideachas
agus gairmoiliúint agus foghlaim aosach
–
“Scoileanna Erasmus”, a bhaineann le hoideachas
scoile
–
“Rannpháirtíocht Óige Erasmus” a bhaineann le
foghlaim neamhfhoirmiúil na hóige.
5.           Rannchuideoidh gníomhaíochtaí
cumarsáide freisin le cumarsáid chorparáideach thosaíochtaí polaitiúla an
Aontais, ar an gcoinníoll go bhfuil baint acu sin le cuspóirí ginearálta an
Rialacháin seo.
CAIBIDIL VI
Rochtain ar an gClár
Airteagal 17
Rochtain
1.           Féadfaidh comhlacht poiblí nó
príobháideach ar bith atá gníomhach i réimsí an oideachais, na hoiliúna, na
hóige agus an spóirt phobail iarratas a dhéanamh laistigh den Chlár seo.
2.           Agus an
Clár á chur chun feidhme, áiritheoidh an Coimisiún agus na Ballstáit go
ndéanfar iarrachtaí faoi leith d’fhonn rannpháirtíocht na ndaoine a bhfuil
deacrachtaí acu ar chúiseanna oideachais, sóisialta, inscne, fisiciúla,
síceolaíocha, geografacha, eacnamaíocha agus cultúrtha a éascú.
Airteagal 18
Rannpháirtíocht
tíortha
1.           Is féidir leis na tíortha seo
a leanas páirt a ghlacadh sa Chlár (dá ngairtear na ‘tíortha rannpháirteacha’
anseo feasta’):
(a)
na Ballstáit:
(b)
na tíortha aontacha, tíortha
is iarrthóirí agus iarrthóirí ionchasacha a thairbhíonn de straitéis
réamhaontachais, i gcomhréir leis na prionsabail ghinearálta agus leis na
téarmaí agus coinníollacha ginearálta maidir le rannpháirteachas na dtíortha
sin i gcláir Aontais arna mbunú sna Comhaontuithe Réime, sna Cinntí ó
Chomhairlí Comhlachais nó i gcomhaontuithe dá samhail;
(c)
stáit an CSTE ar páirtithe iad i gComhaontú an LEE,
i gcomhréir le forálacha an Chomhaontaithe sin;
(d)
Cónaidhm na hEilvéise, ar an
gcoinníoll go ndéantar comhaontú déthaobhach ina bhforáiltear dá
rannpháirtíocht a chur i gcrích leis an tír sin;
2.           Beidh na tíortha
rannpháirteacha atá liostaithe i mír 1 faoi réir na n‑oibleagáidí uile
agus comhlíonfaidh siad na cúraimí uile atá leagtha amach sa Rialachán seo
maidir le Ballstáit.
3.           Leis an gClár tabharfar
tacaíocht do chomhar le comhpháirtithe ó thríú tíortha, go sonrach
comhpháirtithe ó thíortha comharsanachta, i ngníomhaíochtaí agus i ngníomhartha
dá dtagraítear in Airteagal 6 agus in Airteagal 10.
CAIBIDIL VII
Córas bainistíochta agus iniúchóireachta
Airteagal 19
Comhlántacht
Déanfaidh an
Coimisiún, i gcomhar leis na Ballstáit, comhsheasmhacht agus comhlántacht leis
na nithe seo a leanas a áirithiú:
(a)
beartais ábhartha an Aontais, go háirithe na cinn
sin i réimsí an chultúir agus na meán, na fostaíochta, na sláinte, an taighde
agus na nuálaíochta, na fiontraíochta, an cheartais, na dtomhaltóirí, na
forbartha agus an bheartais comhtháthaithe;
(b)
foinsí ábhartha eile de chistiú an Aontais i réimse
na mbeartas oideachais, oiliúna agus óige, go háirithe Ciste Sóisialta na
hEorpa agus na hionstraimí airgeadais eile a bhaineann le fostaíocht agus
cuimsiú, Ciste Forbraíochta Réigiúnaí na hEorpa, na Cláir Thaighde agus
Nuálaíochta, chomh maith leis na hionstraimí airgeadais a bhaineann le ceartas
agus le saoránacht, sláinte, Cláir um chomhar seachtrach agus na hionstraimí
réamhaontachais.
Airteagal 20
Comhlachtaí
cur chun feidhme
Cuirfidh na comhlachtaí seo a leanas an Clár
chun feidhme:
(a)
An Coimisiún ar leibhéal an Aontais;
(b)
Na Gníomhaireachtaí Náisiúnta ar an leibhéal
náisiúnta a bheidh le cur chur feidhme sna tíortha rannpháirteacha dá
dtagraítear in Airteagal 18(1).
Airteagal 21
An tÚdarás
Náisiúnta
1.           Laistigh de mhí amháin i
ndiaidh an Rialachán seo a chur i bhfeidhm, cuirfidh na Ballstáit in iúl don
Choimisiún trí fhógra fhoirmiúil arna sheachadadh ag a mBuanionadaíocht an duine (na daoine) atá údaraithe de réir an dlí chun gníomhú thar a
gceann mar an “Údarás Náisiúnta” chun críche an Rialacháin seo. I gcás go n‑athraítear an tÚdarás
Náisiúnta le linn shaolré an Chláir, cuirfidh an Ballstát é sin in iúl don
Choimisiún láithreach de réir an nós imeachta céanna.
2.           Déanfaidh
na Ballstáit gach beart iomchuí chun deireadh a chur le bacainní dlí agus
riaracháin ar fheidhmiú ceart an Chláir, lena n‑áirítear víosaí a riar.
3.           Laistigh
de thrí mhí ó theacht i bhfeidhm an Rialacháin seo, ainmneoidh an tÚdarás
Náisiúnta comhlacht comhordaithe aonair ar a dtabharfar “an Ghníomhaireacht
Náisiúnta” anseo feasta. Soláthróidh an tÚdarás Náisiúnta Measúnú ar
Chomhlíonadh ex ante iomchuí don Choimisiún ina mbeidh sé sonraithe go
gcomhlíonann an Ghníomhaireacht Náisiúnta forálacha Airteagal 55(1)(b)(vi)
agus Airteagal 57(1), (2) agus (3) de Rialachán Uimh. XX/2012, , agus
Airteagal X dá Rialachán Tarmligthe Uimh. XX/2012, mar aon le
ceanglais an Aontais maidir le caighdeáin rialaithe inmheánaigh le haghaidh
Gníomhaireachtaí Náisiúnta agus rialacha maidir leis an gcaoi ina mbainistíonn
siad cistí an Chláir le haghaidh tacaíochta deontais.
4.           Ainmneoidh an tÚdarás
Náisiúnta comhlacht neamhspleách iniúchóireachta dá dtagraítear in Airteagal 24.
5.           Déanfaidh
an tÚdarás Náisiúnta faireachán agus maoirseacht ar bhainistíocht an Chláir ar
an leibhéal náisiúnta. Cuirfidh sé an Coimisiúin ar an eolas i dtráth cuí roimh
dó cinneadh ar bith a dhéanamh a d’fhéadfadh dul i bhfeidhm ar bhainistíocht an
Chláir agus rachaidh sé i gcomhairle leis ina leith, go háirithe maidir lena
Ghníomhaireacht Náisiúnta.
6.           Bunóidh
an tÚdarás Náisiúnta a Mheasúnú ar Chomhlíonadh ex-ante ar a rialuithe agus a
iniúchtaí féin, agus/nó ar rialaithe agus iniúchtaí arna ndéanamh ag an
gcomhlacht neamhspleách iniúchóireachta dá dtagraítear in Airteagal 24.
7.           I gcás gurb í an
Ghníomhaireacht Náisiúnta atá ainmnithe don Chlár an Ghníomhaireacht Náisiúnta
chéanna a ainmníodh do na cláir réamhtheachtaí eadhon an Clár Foghlama ar feadh
an tSaoil nó an tAos Óg i mBun Gníomhaíochta, d’fhéadfadh raon feidhme na
rialuithe agus na n‑iniúchtaí maidir leis an Measúnú ar Chomhlíonadh
ex-ante a bheith teoranta do na ceanglais nua a bhaineann go sonrach leis an
gClár.
8.           I gcás ina ndiúltóidh an Coimisiún an Ghníomhaireachta Náisiúnta atá
ainmnithe bunaithe ar a mheastóireacht ar an Measúnú ar Chomhlíonadh ex-ante,
áiritheoidh an tÚdarás Náisiúnta go ndéanfar na bearta leasúcháin is gá ionas
go gcomhlíonfaidh an comhlacht atá ainmnithe mar Ghníomhaireacht Náisiúnta na
híoscheanglais atá leagtha amach ag an gCoimisiún nó ainmneoidh sé comhlacht
eile mar Ghníomhaireacht Náisiúnta.
9.           Soláthróidh an tÚdarás
Náisiúnta cómhaoiniú leormhaith i gcomhair oibríochtaí a
Ghníomhaireachta Náisiúnta lena áirithiú go ndéanfar an Clár a bhainistiú i
dtaca le rialacha an Aontais is infheidhme.
10.         Bunaithe ar dhearbhú bliantúil
urrúis bhainistíochta na Gníomhaireachta Náisiúnta, ar an tuairim neamhspleách
iniúchóireachta ina thaobh agus ar anailís an Choimisiúin ar chomhlíonadh agus
ar fheidhmíocht an Údaráis Náisiúnta, cuirfidh an tÚdarás Náisiúnta a
ghníomhaíochtaí faireacháin agus maoirseachta maidir leis na gClár in iúl don
Choimisiún faoi 30 Deireadh Fómhair gach bliain.
11.         Glacfaidh
an tÚdarás Náisiúnta freagracht as bainistíocht chuí chistí an Aontais a
aistríonn an Coimisiún chuig an nGníomhaireacht Náisiúnta chun tacaíocht
deontais a dhámhachtain faoin gClár.
12.         I
gcás aon neamhrialtachta, faillí nó calaoise atá inchurtha i leith na
Gníomhaireachta Náisiúnta, agus i gcás easnamh tromchúiseach nó
thearcfheidhmíocht na Gníomhaireachta Náisiúnta, agus sa chás ina ndéanann an
Coimisiún éilimh ar an Gníomhaireacht Náisiúnta dá bharr sin, beidh an tÚdarás
Náisiúnta faoi dhliteanais i leith an Choimisiúin maidir leis na cistí nár
gnóthaíodh.
13.         Sna
teagmhais agus sna cásanna dá dtagraítear i mír 12, féadfaidh an tÚdarás Náisiúnta
an Ghníomhaireacht Náisiúnta a aisghairm ar a thionscnamh féin nó ar iarratas
ón gCoimisiún. I gcás inar mian leis an Údarás Náisiúnta an Ghníomhaireacht
Náisiúnta a chúlghairm ar chúiseanna a bhfuil údar maith leo, cuirfidh sé an
chúlghairm in iúl don Choimisiún sé mhí ar a laghad roimh an dáta ar a bhfuil
sé beartaithe sainordú na Gníomhaireachta Náisiúnta a fhoirceannadh. Sa chás
sin, déanfaidh an tÚdarás Náisiúnta agus an Coimisiún bearta sainiúla agus
uainithe maidir le trasdul a chomhaontú go foirmiúil.
14.         I
gcás cúlghairme, cuirfidh an tÚdarás Náisiúnta na rialuithe riachtanacha chun
feidhme maidir le cistí an Aontais a bhí curtha de chúram ar an nGníomhaireacht
Náisiúnta chúlghairthe agus áiritheoidh sé go n‑aistreofar gan bhacainn
go dtí an Ghníomhaireacht Náisiúnta nua na cistí sin chomh maith leis na
doiciméid agus na huirlisí bainistíochta uile a theastaíonn chun an Clár a
bhainistiú. Soláthróidh an tÚdarás Náisiúnta an tacaíocht airgeadais
riachtanach don Ghníomhaireacht Náisiúnta chúlghairthe chun leanúint dá
hoibleagáidí conartha maidir le tairbhithe an Chláir agus maidir leis an
gCoimisiún a chur chun feidhme go dtí go n‑aistreofar na hoibleagáidí sin
go dtí Gníomhaireacht Náisiúnta nua.
Airteagal 22
An
Ghníomhaireacht Náisiúnta
1.           Maidir leis an nGníomhaireacht Náisiúnta:
(a)
beidh pearsantacht dhlítheanach aici nó beidh sí
mar chuid d’eintiteas ag a bhfuil pearsantacht dhlítheanach, agus rialófar í de
réir dhlí an Bhallstáit lena mbaineann. Ní fhéadfar aireacht a ainmniú mar
Ghníomhaireacht Náisiúnta;
(a)
beidh cumas bainistíochta, foireann agus bonneagar
leordhóthanach aici chun a cúraimí a chomhlíonadh go sásúil, lena n‑áiritheofar
bainistíocht éifeachtúil agus éifeachtach ar an gClár agus bainistíocht fhónta
airgeadais ar chistí an Aontais;
(b)
beidh sé de chumas dlíthiúil
agus oibríochtúil aici na rialacha riaracháin, conarthacha agus airgeadais atá
leagtha síos ar leibhéal an Aontais a chur chun feidhme;
(c)
cuirfidh sí ráthaíochtaí
airgeadais leordhóthanacha ar fáil, arna n‑eisiúint más féidir ag údarás
poiblí, a fhreagraíonn do leibhéal na gcistí de chuid an Aontais a iarrfar
uirthi a bhainistiú;
(d)
beidh sí ainmnithe d’fhad
tréimhse an Chláir.
2.           Beidh an Ghníomhaireacht
Náisiúnta freagrach as gníomhaíochtaí áirithe de chuid an Chláir arna mbainistiú
ar an leibhéal náisiúnta, i gcomhréir le hAirteagail 55(1)(b)(vi) de Rialachán
N°XXX/2012 [an Rialachán Airgeadais atá le teacht] agus le hAirteagal X dá
Rialachán Tarmligthe N°XXX/2012 [na Rialacha Cur Chun Feidhme atá le teacht]. Is iad na gníomhaíochtaí sin:
(a)
gach gníomhaíocht de chuid an Chláir laistigh den
phríomhghníomhaíocht “Foghlaim soghluaisteachta daoine aonair” cé is moite den
tsoghluaisteacht arna heagrú ar bhonn comhchéimeanna nó céimeanna
dúbailte/ilchéimeanna agus scéim ráthaíochta iasachta an Aontais;
(b)
an ghníomhaíocht de chuid an Chláir
“Comhpháirtíochtaí Straitéiseacha” laistigh den phríomhghníomhaíocht “Comhar
maidir le nuálaíocht agus le dea-chleachtas";
(c)
bainistiú gníomhaíochtaí bunúsacha sa
phríomhghníomhaíocht “Tacaíocht d’Athchóiriú Beartas”.
3.           Beidh an Ghníomhaireacht
Náisiúnta i gceannas ar bhainistíocht na gcéimeanna uile de thimthriall
tionscadail ghníomhaíochtaí an Chláir dá dtagraítear i mír 2, seachas b’fhéidir
an cinneadh maidir le roghnú agus dámhachtain i gcás na gComhpháirtíochtaí
Straitéiseacha dá dtagraítear sa mhír chéanna.
4.           Eiseoidh an Ghníomhaireacht Náisiúnta tacaíocht deontais
do thairbhithe trí chomhaontú deontais nó trí chinneadh deontais, arna shonrú
ag an gCoimisiún maidir leis an ngníomhaíocht lena mbaineann de chuid an
Chláir.
5.           Tuairisceoidh an
Ghníomhaireacht Náisiúnta don Choimisiún agus don Údarás Náisiúnta ar bhonn
bliantúil i gcomhréir leis na forálacha atá leagtha síos in Airteagal 57(5)
de Rialacháin Airgeadais Uimh. 2012. Beidh an Ghníomhaireacht Náisiúnta i
gceannas ar chur chun feidhme na mbarúlacha arna n‑eisiúint ag an
gCoimisiún tar éis dó anailís a dhéanamh ar dhearbhú urrúis bhainistíochta na
Gníomhaireachta Náisiúnta, agus ar an tuairim neamhspleách iniúchóireachta ina
thaobh.
6.           Ní fhéadfaidh an Ghníomhaireacht
Náisiúnta aon chúram a bhaineann le cur chun feidhme an Chláir ná an bhuiséid a
tugadh di a tharmligean do thríú páirtí gan cead i scríbhinn a fháil roimh ré
ón Údarás Náisiúnta agus ón gCoimisiún. Is í an Ghníomhaireacht Náisiúnta agus
sise amháin a bheidh freagrach as na cúraimí arna dtarmligean chuig tríú
páirtí.
7.           I gcás ina n‑athrófar an Ghníomhaireachta Náisiúnta,
beidh an Ghníomhaireacht Náisiúnta chúlghairthe fós freagrach ó thaobh an dlí
de as chur chun feidhme a hoibleagáidí conartha maidir le tairbhithe an Chláir
agus maidir leis an gCoimisiún go dtí go n‑aistreofar na hoibleagáidí sin
chuig Gníomhaireacht Náisiúnta nua.
8.           Beidh an Ghníomhaireacht Náisiúnta i gceannas ar bhainistiú
agus ar fhoirceannadh na gcomhaontuithe airgeadais a bhaineann leis na Cláir
réamhtheachtaí eadhon an Clár Foghlama ar Feadh an tSaoil agus an tAos Óg i
mBun Gníomhaíochta (2007-2013) a bheidh fós oscailte ag tús an Chláir.
Airteagal 23
An Coimisiún
Eorpach
1.           Laistigh
de dhá mhí tar éis dó an Measúnú ar Chomhlíonadh ex-ante dá dtagraítear in Airteagal 21(3)
a fháil ón Údarás Náisiúnta, glacfaidh an Coimisiún le hainmniú na
Gníomhaireachta Náisiúnta, glacfaidh sé leis go coinníollach nó diúltóidh sé é.
Ní rachaidh an Coimisiún i ngaol conarthach leis an
nGníomhaireacht Náisiúnta go dtí go nglacfar leis an Measúnú ar Chomhlíonadh
ex-ante. I gcás ina nglactar leis go coinníollach, féadfaidh an Coimisiún
bearta réamhchúraim comhréireacha a chur i bhfeidhm maidir lena gaol
chonarthach leis na nGníomhaireacht Náisiúnta.
2.           Na
freagrachtaí dlíthiúla maidir le comhaontuithe airgeadais a bhaineann leis na
Cláir réamhtheachtaí eadhon an Clár Foghlama ar Feadh an tSaoil agus an tAos Óg
i mBun Gníomhaíochta (2007-2013) agus atá fós oscailte ag tús an Chláir,
Cuirfidh an Coimisiún ar bhonn foirmiúil iad nuair a ghlafaidh sé leis an
Measúnú ar Chomhlíonadh ex-ante maidir leis an nGníomhaireacht Náisiúnta atá
ainmnithe don Chlár.
3.           Maidir
leis an doiciméad lena rialaítear an gaol conarthach idir an Coimisiún agus an
Ghníomhaireacht Náisiúnta:
(a)
leagfar síos ann na caighdeáin rialaithe
inmheánaigh le haghaidh na nGníomhaireachtaí Náisiúnta agus na rialacha maidir
le bainistiú chistí an Aontais i gcomhair tacaíochta deontais ag na
Gníomhaireachtaí Náisiúnta;
(a)
áireofar ann clár oibre na Gníomhaireachta
Náisiúnta ina bhfuil cúraimí bainistíochta na Gníomhaireachta Náisiúnta dá
bhfuil tacaíocht an AE á cur ar fáil;
(b)
sonrófar ann na ceanglais tuairiscithe le haghaidh
na Gníomhaireachta Náisiúnta.
4.           Cuirfidh
an Coimisiún na cistí seo a leanas de chuid an Chláir ar fáil don
Ghníomhaireacht Náisiúnta ar bhonn bliantúil:
(a)
cistí maidir le tacaíocht deontais sa Bhallstát do
ghníomhaíochtaí an Chláir a cuireadh de chúram ar an nGníomhaireacht Náisiúnta
iad a bhainistiú.
(b)
ranníocaíocht airgeadais chun tacú le cúraimí
bainistíochta an Chláir atá curtha ar an nGníomhaireacht Náisiúnta. Cuirfear an ranníocaíocht sin ar fáil i bhfoirm
ranníocaíochta ráta chomhréidh le costais oibríochtúla na Gníomhaireachta
Náisiúnta. Socrófar í ar bhonn mhéid na gcistí de chuid an Aontais do
thacaíocht deontais atá curtha faoi chúram na Gníomhaireachta Náisiúnta.
5.           Socróidh
an Coimisiún na ceanglais maidir le clár oibre na Gníomhaireachta Náisiúnta. Ní
chuirfidh an Coimisiún cistí an Chláir ar fáil don Ghníomhaireacht Náisiúnta go
dtí go mbeidh an clár oibre ábhartha de chuid na Gníomhaireachta Náisiúnta
formheasta go foirmiúil ag an gCoimisiún.
6.           Ar bhonn na gceanglas comhlíontachta do
Ghníomhaireachtaí Náisiúnta dá dtagraítear in Airteagal 21(3), déanfaidh
an Coimisiún athbhreithniú ar an gcóras bainistíochta agus rialaithe, go
háirithe tríd an measúnú ar Mheasúnú ar Chomhlíonadh ex-ante an Údaráis
Náisiúnta, ar dhearbhú bliantúil urrúis bhainistíochta na Gníomhaireachta
Náisiúnta agus ar thuairim an chomhlachta neamhspleách iniúchóireachta ina
leith, agus an fhaisnéis bhliantúil ón Údarás Náisiúnta maidir lena
ghníomhaíochtaí faireacháin agus maoirseachta ar an gClár á cur san áireamh.
7.           Nuair a bheidh measúnú déanta aige ar an
dearbhú bliantúil urrúis bhainistíochta agus ar thuairim an chomhlachta
neamhspleách iniúchóireachta ina leith, cuirfidh an Coimisiún a thuairim agus a
bharúlacha ina leith in iúl don Ghníomhaireacht Náisiúnta agus don Údarás
Náisiúnta.
8.           I gcás nach féidir leis an gCoimisiún glacadh
le dearbhú urrúis bhainistíochta na Gníomhaireachta Náisiúnta ná leis an
tuairim neamhspleách iniúchóireachta ina leith, nó i gcás ina gcuireann an
Ghníomhaireacht Náisiúnta barúlacha an Choimisiún chun feidhme go míshásúil,
féadfaidh an Coimisiún aon bhearta ceartaitheacha agus réamhchúraim is gá chun
leasanna airgeadais an Aontais a chosaint a chur chun feidhme i gcomhréir le hAirteagal 57 (4) de Rialachán
Airgeadais N°XX/2012
9.           Eagróidh
an Coimisiún cruinnithe rialta le gréasán na nGníomhaireachtaí Náisiúnta
d’fhonn cur chun feidhme comhtháite an Chláir a áirithiú ar fud na dtíortha
rannpháirteacha uile.
10.         Féadfaidh an Coimisiún a iarraidh ar na
hÚdaráis Náisiúnta na hinstitiúidí nó na heagraíochtaí, nó cineálacha na n‑institiúidí
nó na n‑eagraíochtaí sin, a ainmniú lena bheith incháilithe chun páirt a
ghlacadh i ngníomhaíochtaí sonracha de chuid an Chláir ina gcríocha faoi seach.

Airteagal 24
An Comhlacht
iniúchóireachta
1.           Eiseoidh
an t‑iniúchadh neamhspleách tuairim iniúchóireachta maidir leis an
dearbhú bliantúil urrúis bhainistíochta dá dtagraítear in Airteagal 57(5)(d)
agus (e) de Rialachán Airgeadais Uimh. XX/2012.
2.           Maidir leis an gcomhlacht
neamhspleách iniúchóireachta:
(a)
Beidh na hinniúlachtaí gairmiúla is gá aige chun
iniúchtaí san earnáil phoiblí a dhéanamh;
(b)
Áiritheoidh sé go gcuirfear caighdeáin
iniúchóireachta a bhfuil glacadh leo go hidirnáisiúnta san áireamh san obair
iniúchóireachta;
(c)
Ní bheidh coinbhleacht leasa ag baint leis maidir
leis an eintiteas dlíthiúil a bhfuil an Ghníomhaireacht Náisiúnta ina chuid de.
Beidh sé neamhspleách ó thaobh feidhme maidir leis an
eintiteas dlíthiúil a bhfuil an Ghníomhaireacht Náisiúnta ina chuid de agus ní
chuirfidh sé aon rialuithe ná iniúchtaí i gcrích ar an eintiteas dlíthiúil ná
thar a cheann.
3.           Cuirfidh an comhlacht
neamhspleách iniúchóireachta ar fáil don Choimisiún agus dá ionadaithe agus don
Chúirt Iniúchóirí rochtain iomlán ar gach doiciméad agus tuarascáil i dtaca
leis an tuairim iniúchóireachta a eisíonn sé maidir le dearbhú bliantúil urrúis
bhainistíochta na Gníomhaireachta Náisiúnta.
CAIBIDIL VIII
An Córas rialaithe
Airteagal 25
Prionsabail an
chórais rialaithe
1.           Déanfaidh an Coimisiún bearta
iomchuí lena n‑áiritheofar, nuair a chuirtear gníomhaíochtaí arna maoiniú
faoin Rialachán seo chun feidhme, go gcosnófar leasanna airgeadais an Aontais
trí bhearta coisctheacha a chur i bhfeidhm i gcoinne calaoise, éillithe agus
aon ghníomhaíochtaí neamhdhleathacha eile, trí rialuithe éifeachtacha a
dhéanamh agus, má bhraitear neamhrialtachtaí, trí mhéideanna a íocadh go
mícheart a ghnóthú agus, i gcás inarb iomchuí, trí phionóis éifeachtacha,
chomhréireacha agus dhíspreagthacha.
2.           Beidh an
Coimisiún freagrach as na rialuithe maoirseachta maidir leis na gníomhaíochtaí
de chuid an Chláir a bhainistíonn na Gníomhaireachtaí Náisiúnta. Socróidh sé na
híoscheanglais do na rialuithe arna ndéanamh ag an nGníomhaireacht Náisiúnta
agus ag an gcomhlacht neamhspleách iniúchóireachta.
3.           Beidh an Ghníomhaireacht
Náisiúnta freagrach as rialuithe príomhúla na dtairbhithe deontais i gcomhair
na ngníomhaíochtaí de chuid an Chláir, dá dtagraítear in Airteagal 22(2). Tabharfaidh na rialuithe seo urrús réasúnach go mbaintear
úsáid as na deontais arna mbronnadh de réir mar a bhí beartaithe agus i
gcomhlíonadh rialacha an Aontais is infheidhme.
4.           Maidir le cistí an Chláir
arna n‑aistriú chuig na Gníomhaireachtaí Náisiúnta, áiritheoidh an
Coimisiún comhordú ceart ar a rialuithe leis na hÚdaráis Náisiúnta agus leis na
Gníomhaireachtaí Náisiúnta, ar bhonn an phrionsabail iniúchóireachta aonair
agus tar éis anailís a dhéanamh bunaithe ar riosca. Ní
bhaineann an fhoráil sin le himscrúduithe OLAF.
Airteagal 26
Leasanna
airgeadais an Aontais Eorpaigh a chosaint
1.           Beidh cumhacht
iniúchóireachta ag an gCoimisiún nó ag a ionadaithe agus ag an gCúirt
Iniúchóirí, ar bhonn doiciméad agus ar an láthair, ar gach tairbhí deontais, ar
gach conraitheoir, ar gach fochonraitheoir agus tríú páirtithe eile a fuair
cistí de chuid an Aontais. Féadfaidh siad iniúchtaí
agus rialuithe a dhéanamh ar na Gníomhaireachtaí Náisiúnta freisin.
2.           Féadfaidh
an Oifig Eorpach Frith‑Chalaoise (OLAF) rialuithe ar an láthair agus
cigireachtaí a dhéanamh ar oibreoirí eacnamaíocha a bhaineann go díreach nó go
hindíreach leis an gcistiú sin i gcomhréir leis an nós imeachta atá leagtha
síos i Rialachán (Euratom, CE) Uimh. 2185/96 d’fhonn a shuí ar tharla
calaois, éilliú nó aon ghníomhaíocht neamhdhleathach ar bith eile i ndáil le
comhaontú nó cinneadh deontais nó le conradh a bhaineann le cistiú an Aontais.
3.           Gan
dochar do mhír 1 agus do mhír 2, le comhaontuithe comhair le tríú tíortha agus
le heagraíochtaí idirnáisiúnta agus comhaontuithe deontais agus cinntí deontais
agus conarthaí a thig ón Rialachán seo a chur chun feidhme, tabharfar cead go
sainráite don Choimisiún, don Chúirt Iniúchóirí agus do OLAF iniúchtaí,
rialuithe ar an láthair agus cigireachtaí den sórt sin a dhéanamh.
CAIBIDIL IX
Tarmligean cumhachta agus forálacha cur
chun feidhme
Airteagal 27
Cumhachtaí a
tharmligean chuig an gCoimisiún
Tabharfar de chumhacht don Choimisiún
gníomhartha tarmligthe a ghlacadh i gcomhréir le hAirteagal 28 maidir le
leasú a dhéanamh ar Airteagal 13(7) agus ar Airteagal 22(2) a
bhaineann faoi seach leis na critéir feidhmíochta agus leis na forálacha maidir
leis na gníomhaíochtaí a bhainistíonn na Gníomhaireachtaí Náisiúnta.
Airteagal 28
An tarmligean
a fheidhmiú
1.           Tugtar de chumhacht don
Choimisiún gníomhartha tarmligthe a ghlacadh faoi réir na gcoinníollacha atá
leagtha síos san Airteagal seo.
2.           Déanfar tarmligean na
cumhachta dá dtagraítear in Airteagal 27 a thabhairt don Choimisiún go
ceann tréimhse 7 mbliana ó dháta theacht i bhfeidhm an Rialacháin seo agus ar
feadh ré an Chláir.
3.           Féadfaidh Parlaimint na hEorpa nó an Chomhairle tarmligean
na gcumhachtaí dá dtagraítear in Airteagal 27 a chúlghairm tráth ar bith. Déanfaidh cinneadh chun cúlghairm a dhéanamh deireadh a
chur le tarmligean na cumhachta atá sonraithe sa chinneadh sin. Beidh éifeacht
leis an lá tar éis lá foilsithe an chinnidh in Iris Oifigiúil an Aontais
Eorpaigh nó ar dháta ina dhiaidh sin a shonrófar sa chinneadh sin. Ní
dhéanfaidh sé difear do bhailíocht aon ghníomhartha tarmligthe atá i bhfeidhm
cheana féin.
4.           A luaithe agus a ghlacfaidh
sé gníomh tarmligthe, cuirfidh an Coimisiún Parlaimint na hEorpa agus an
Chomhairle ar an eolas faoin méid sin an tráth céanna.
5.           Ní thiocfaidh na gníomhartha
tarmligthe arna ghlacadh de bhun Airteagal 27 i bhfeidhm ach i gcás nár
chuir Parlaimint na hEorpa nó an Chomhairle ina choinne laistigh de thréimhse 2
mhí ó cuireadh Parlaimint na hEorpa nó an Chomhairle ar an eolas faoin ngníomh
sin nó, i gcás inar chuir Parlaimint na hEorpa agus an Chomhairle araon in iúl
don Choimisiún roimh dhul in éag don tréimhse sin, nach gcuirfidh siad i
gcoinne an ghnímh. Cuirfear 2 mhí leis an tréimhse
sin ar thionscnamh ó Pharlaimint na hEorpa nó ón gComhairle.
Airteagal 29
Cur chun
feidhme an Chláir
D’fhonn an clár a chur chun feidhme, glacfaidh
an Coimisiún cláir oibre bhliantúla trí bhíthin gníomhartha cur chun feidhme i
gcomhréir leis an nós imeachta scrúdúcháin dá dtagraítear in Airteagal 30(2).
Leagfar amach iontu na cuspóirí arna saothrú, na
torthaí ionchasacha, an modh cur chun feidhme agus a méid iomlán. Cuimseofar
ann freisin tuairisc ar na gníomhaíochtaí a bheidh le maoiniú, léiriú ar an
méid arna leithdháileadh ar gach gníomhaíocht, chomh maith le dáileadh na
gcistí idir na Ballstáit i gcomhair na ngníomhaíochtaí arna mbainistiú trí na
Gníomhaireachtaí Náisiúnta, agus tráthchlár táscach cur chun feidhme. Maidir le
deontais, áireofar sna cláir na tosaíochtaí, na critéir riachtanacha
mheastóireachta agus an t‑uasráta cómhaoinithe.
Airteagal 30
Nós imeachta
coiste
1.           Beidh coiste de chúnamh ag an
gCoimisiún. Is é a bheidh sa choiste sin coiste de réir bhrí Rialachán (AE) Uimh. 182/2011.
2.           I gcás ina ndéanfar tagairt don mhír seo, beidh feidhm
ag Airteagal 5 de Rialachán (AE) Uimh. 182/2011.
CAIBIDIL X
Forálacha Críochnaitheacha
Airteagal 31
Aisghairm -
Forálacha idirthréimhseacha
1.           Déanfar Cinneadh Uimh. 1720/2006/CE
lena mbunaítear an Clár Foghlama ar Feadh an tSaoil, Cinneadh Uimh. 1719/2006/CE
lena mbunaítear an Clár “An tAos Óg i mBun Gníomhaíochta” agus Cinneadh Uimh. 1298/2008/CE
lena mbunaítear Clár Erasmus Mundus a aisghairm ón 1 Eanáir 2014.
2.           Déanfar gníomhaíochtaí
a thionscnófar ar an 31 Nollaig 2013 nó roimhe ar bhonn Chinneadh Uimh. 1720/2006/CE,
Chinneadh Uimh. 1719/2006/CE agus Chinneadh Uimh 1298/2008/CE a riar,
nuair is ábhartha, i gcomhréir le forálacha an Rialacháin seo.
3.           Áiritheoidh
na Ballstáit ar an leibhéal náisiúnta nach gcuirfear bac ar aistriú idir na
gníomhaíochtaí a rinneadh i gcomhthéacs na gClár roimhe seo i réimsí na
foghlama ar feadh an tsaoil, na hóige agus an chomhair idirnáisiúnta san
ardoideachas agus na gníomhaíochtaí sin atá le cur chun feidhme sa Chlár.
Airteagal 32
Teacht i
bhfeidhm
Tiocfaidh an Rialachán seo i bhfeidhm an
fichiú lá tar éis a fhoilsithe in Iris Oifigiúil an Aontais Eorpaigh.
Beidh feidhm aige ón 1 Eanáir 2014 ar aghaidh.
Beidh an Rialachán seo ina cheangal
go huile agus go hiomlán agus beidh sé infheidhme go díreach i ngach Ballstát.
Arna dhéanamh sa Bhruiséil,
Thar ceann Pharlaimint na hEorpa              Thar
ceann na Comhairle
An tUachtarán                                               An
tUachtarán
IARSCRÍBHINN
RÁITEAS AIRGEADAIS REACHTACH LE hAGHAIDH TOGRAÍ
[gabhann
an fhoirm seo le gach aon togra nó tionscnamh a thíolactar don údarás reachtach
(Airteagal 28
den Rialachán Airgeadais agus Airteagal 22 de na rialacha cur chun
feidhme)]
1.           LEAGAN AMACH AN TOGRA/TIONSCNAIMH
              1.1.    Teideal an togra/tionscnaimh
              1.2.    Réimsí
beartais lena mbaineann i gcreat ABM/ABB
              1.3.    An
cineál togra/tionscnaimh
              1.4.    Cuspóirí

              1.5.    Na
forais leis an togra/tionscnamh
              1.6.    Fad
agus tionchar airgeadais
              1.7.    Modhanna
bainistíochta atá beartaithe
2.           BEARTA BAINISTÍOCHTA
              2.1.    Rialacha
faireacháin agus tuairiscithe
              2.2.    Córas
bainistíochta agus rialaithe
              2.3.    Bearta
chun calaois agus neamhrialtachtaí a chosc
3.           AN TIONCHAR AIRGEADAIS A MHEASTAR A
BHEIDH AG AN TOGRA/TIONSCNAMH
              3.1.    Ceannteidil
an chreata airgeadais ilbhliantúil agus na línte buiséid ar a n‑imrítear
tionchar
              3.2.    An
tionchar a mheastar a bheidh ar chaiteachas
              3.2.1. Achoimre ar an tionchar a mheastar a bheidh ar
chaiteachas
              3.2.2. An
tionchar a mheastar a bheidh ar leithreasaí faoi chomhair oibríochtaí
              3.2.3. An
tionchar a mheastar a bheidh ar leithreasaí de chineál riaracháin
              3.2.4. Comhoiriúnacht
don chreat airgeadais ilbhliantúil reatha
              3.2.5. Ranníocaíochtaí
ó thríú páirtithe
              3.3.    An tionchar a mheastar a
bheidh ar ioncam
RÁITEAS
AIRGEADAIS REACHTACH LE hAGHAIDH TOGRAÍ
1.           LEAGAN AMACH AN TOGRA/TIONSCNAIMH
1.1.        Teideal an togra/tionscnaimh
Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE
lena mbunaítear gníomhaíocht Erasmus do Chách, Clár an Aontais i um Oideachas,
um Oiliúint, um an Óige agus um an Spórt.
1.2.        Réimsí beartais lena
mbaineann i gcreat ABM/ABB[31]
Teideal
15 Oideachas agus Cultúr
1.3.        An cineál togra/tionscnaimh
x Baineann an togra/tionscnamh le gníomhaíocht
nua
¨ Baineann an
togra/tionscnamh le gníomhaíocht nua a leanann
treoirthionscadal/réamhghníomhaíocht[32]

¨ Baineann an
togra/tionscnamh le síneadh ar ghníomhaíocht atá
ann cheana
¨ Baineann an
togra/tionscnamh le gníomhaíocht a atreoraíodh i
dtreo gníomhaíochta nua
1.4.        Cuspóirí
1.4.1.     Cuspóirí straitéiseacha
ilbhliantúla an Choimisiúin ar a bhfuil an togra/tionscnamh dírithe
Straitéis
Eoraip 2020
Tosaíocht:
Fás Cliste agus Uilechuimsitheach, Clár aonair um Oideachas, um Oiliúint, um an
Óige agus um an Spórt
Spriocanna:
Oideachas/Scileanna
Tionscnaimh
shuaitheanta Clár do phoist agus do scileanna nua, an Óige ag bogadh
1.4.2.     Cuspóirí sonracha agus na
gníomhaíochtaí ABM/ABB lena mbaineann
CUSPÓIR
SONRACH Uimh. 1:
Leibhéal na n‑inniúlachtaí agus na scileanna lárnacha
a fheabhsú go háirithe i ndáil le hábharthacht na n‑inniúlachtaí agus na
scileanna sin maidir le margadh an tsaothair agus leis an tsochaí, chomh maith
le rannpháirtíocht daoine óga sa saol daonlathach san Eoraip a fheabhsú, go
háirithe trí dheiseanna soghluaisteachta foghlama a mhéadú do dhaoine óga,
d’fhoghlaimeoirí, do bhaill foirne agus d’oibrithe don ógra, agus trí chomhar
idir oideachas, an óige agus margadh an tsaothair a neartú.
CUSPÓIR
SONRACH Uimh. 2:
Feabhsuithe
ar ardchaighdeán, barr feabhais i nuálaíocht agus idirnáisiúnú ar leibhéal na n‑institiúidí
oideachais agus in obair don ógra a chothú, go háirithe trí chomhar
trasnáisiúnta idir soláthraithe oideachais agus oiliúna nó eagraíochtaí óige
agus geallsealbhóirí eile a fheabhsú.
CUSPÓIR SONRACH Uimh. 3:
Teacht
chun cinn limistéir Eorpaigh um fhoghlaim ar feadh an tsaoil a spreagadh,
athchóirithe beartas a chur faoi deara ar an leibhéal náisiúnta, nuachóiriú ar
chórais oideachais agus oiliúna a chothú, lena n‑áirítear foghlaim
neamhfhoirmiúil, agus comhar Eorpach i réimse na hóige a chothú, go háirithe
trí chomhar maidir le beartas a fheabhsú, trí úsáid níos fearr a bhaint as
uirlisí aitheantais agus trédhearcachta, agus trí dhea-chleachtais a scaipeadh
CUSPÓIR
SONRACH Uimh. 4:
Gné
idirnáisiúnta an oideachais, na hoiliúna agus na hóige a fheabhsú, go háirithe
san ardoideachas trí bhíthin institiúidí ardoideachais an Aontais a dhéanamh
níos mealltaí agus tacaíocht a thabhairt do chuspóirí forbartha an Aontais tríd
an tsoghluaisteacht agus comhar idir institiúidí ardoideachais an AE agus tríú
tíortha a chur chun cinn agus trí fhorbairt spriocdhírithe acmhainní i dtríú
tíortha
CUSPÓIR SONRACH Uimh. 5:
Teagasc
agus foghlaim teangacha a fheabhsú agus éagsúlacht teangacha a chur chun cinn
CUSPÓIR SONRACH Uimh. 6:
Barr
feabhais i ngníomhaíochtaí teagaisc agus taighde maidir leis an lánpháirtíocht
Eorpach a chur chun cinn trí bhíthin ghníomhaíochtaí Jean Monnet ar fud an
domhain.
CUSPÓIR SONRACH Uimh. 7:
Dul i ngleic le bagairtí trasnáisiúnta ar an spórt, amhail
dópáil, cluichí a shocrú, foréigean, ciníochas agus éadulaingt.
CUSPÓIR
SONRACH Uimh. 8:
Dea-rialachas
i spórt agus déghairmeacha lúthchleasaithe a chothú
CUSPÓIR
SONRACH Uimh. 9:
Cuimsiú sóisialta, comhdheiseanna agus gníomhaíocht choirp
a fheabhsaíonn an tsláinte a chur chun cinn trí bhíthin rannpháirtíochta
méadaithe sa spórt.
Gníomhaíochtaí ABM/ABB lena mbaineann
Gníomhaíochtaí
nua ABM/ABB atá beartaithe:
15.02
Oideachas, Oiliúint, an Óige agus an Spórt
1.4.3      An toradh agus an tionchar a
bhfuil súil leis
Sonraigh an tionchar a
bheadh ag an togra/tionscnamh ar na tairbhithe/grúpaí ar a bhfuil sé dírithe.
Cabhróidh
Erasmus do Chách le ballstáit tionchar sistéamach suntasach a imirt ar a
gcórais oideachais, oiliúna agus óige, tríd an tsoghluaisteacht agus comhar
foghlama trasnáisiúnta ar bhonn foirmiúil agus neamhfhoirmiúil a chur chun cinn
laistigh den Aontas agus go hidirnáisiúnta. Beidh
tionchar ag na leasanna ionchais a rachaidh níos doimhne ná na daoine aonair
lena mbaineann; cabhróidh siad le daoine óga na scileanna nua a shealbhú agus a
n‑infhostaitheacht a mhéadú; déanfaidh siad institiúidí oideachais níos
éifeachtúla, níos oscailte agus níos idirnáisiúnta, agus cuirfidh siad uirlisí,
anailís agus taighde ardchaighdeáin ar fáil.
I réimse na foghlama neamhfhoirmiúla agus na hoibre don
óige, meastar gur ar fhorbairt oideachais agus ar fhorbairt ghairmiúil daoine
aonair a imreofar an tionchar is láidre, lena n‑áirítear cur chun cinn
rannpháirtíocht na hóige sa tsochaí agus sa spórt. Múnlófar tionscnaimh
bheartais amhail an tSeirbhís Shaorálach Eorpach leis an gclár freisin, lena
bhfeabhsófar comhar i réimse na ngníomhaíochtaí deonacha do dhaoine óga.
I gcás tíortha is iarrthóirí agus tríú tíortha, méadófar
leis an togra a n‑acmhainneacht le haghaidh comhpháirtíochtaí atá dírithe
ar chomhar níos dlúithe go háirithe i ngníomhaíochtaí soghluaisteachta. Tacófar
le forbairt acmhainní agus le nuachóiriú an ardoideachais i dtíortha
comhpháirteacha trí chomhar atreisithe agus cuirfear le mealltacht na hEorpa.
1.4.4      Táscairí a léiríonn toradh agus
tionchar
Sonraigh na táscairí a
léiríonn faireachán ar chur chun feidhme an togra/tionscnaimh
 Táscairí || Foinsí na sonraí || Sprioc
 –                         Gnóthachtáil sa tríú leibhéal –                         Luathfhágálaithe scoile     || Eoraip 2020   Tuarascálacha ET2020   Eurostat     || Faoin mbliain 2020, ba cheart ar a laghad 40% de dhaoine idir 30-34 bliain d’aois a bheith ina gcéimithe ardoideachais.   Faoin mbliain 2020, oideachas meánscoile sóisearach agus sin amháin gan a bheith ag níos mó ná 10% de dhaoine idir 18-24 bliain d’aois nach bhfuil cláraithe in oideachas ná in oiliúint.
 % de na rannpháirtithe a d’fheabhsaigh a n‑inniúlachtaí lárnacha agus/nó a scileanna a bhaineann lena n‑infhostaitheacht   || Eurostat Tuarascáil deiridh an tairbhí Suirbhéanna/Eorabharaiméadar || Faoin mbliain 2020, 95% de dhaoine a deir go bhfuil inniúlachtaí lárnacha faighte nó feabhsaithe acu pháirt a ghlacadh i dtionscadal cláir
 % de na rannpháirtithe óga a dhearbhaíonn go bhfuil siad níos réitithe chun páirt a ghlacadh sa saol sóisialta agus polaitiúil   || Tuarascáil deiridh an tairbhí Suirbhéanna/Eorabharaiméadar || Faoin mbliain 2020, 70% de dhaoine óga a deir go bhfuil siad níos réitithe chun páirt a ghlacadh sa saol sóisialta agus polaitiúil trí pháirt a ghlacadh i dtionscadal cláir
 % d’eagraíochtaí a ghlac páirt sa Chlár agus a d’fhorbair nó a ghlac le modhanna nuálacha || Suirbhéanna/ Eorabharaiméadar Tuarascáil deiridh ||   Méadú bliantúil
 Líon na mballstát a bhaineann úsáid as na torthaí ón modh Oscailte comhordúcháin i bhforbairt a mbeartas náisiúnta   ||     ET 2020 || Déanfaidh gach Ballstát an fhaisnéis / na torthaí ábhartha atá ar fáil ó Mhodh Oscailte Comhordúcháin (MOC) an oideachais agus na hoiliúna a chur san áireamh go córasach faoin mbliain 2020
 Líon na n‑institiúidí ardoideachais nach bhfuil san Aontas a bhfuil baint acu leis na gníomhaíochtaí soghluaisteachta agus comhair   || Tuarascáil deiridh   Uirlis faireacháin TF   Suirbhéanna /Eorabharaiméadar   || Méadú bliantúil
 % de na rannpháirtithe a d’fheabhsaigh a scileanna teanga     ||     || Faoi 2020, dhá theanga eachtracha nó níos mó a bheidh á múineadh do 80% ar a laghad de dhaltaí sóisearacha meánscoile
 % den mhéadú ar líon na dtionscadal Jean Monnet ar fud an domhain   || Tuarascáil deiridh Uirlis faireacháin TF Suirbhéanna/ Eorabharaiméadar   || Méadú bliantúil
 –                         % de na rannpháirtithe a bhaineann úsáid as torthaí na dtionscadal trasteorann chun bagairtí ar an spórt a chomhrac. –                         % de na rannpháirtithe a bhaineann úsáid as torthaí na dtionscadal trasteorann chun dea-rialachas agus déghairmeacha a fheabhsú –                         % de na rannpháirtithe a bhaineann úsáid as torthaí na dtionscadal trasteorann chun cuimsiú sóisialta, comhdheiseanna agus rátaí rannpháirtíochta a fheabhsú || Tuarascáil deiridh Uirlis faireacháin TF Suirbhéanna/ Eorabharaiméadar ||   Méadú bliantúil
1.5.        Na forais leis an
togra/tionscnamh
1.5.1      Na ceanglais is gá a shásamh
sa ghearrthéarma nó san fhadtéarma
-
Níos mó deiseanna foghlama soghluaisteachta a thairiscint do mhic léinn, do
dhaoine óga, do mhúinteoirí, d’oiliúnóirí agus d’oibrithe don ógra.
- Comhar trasnáisiúnta idir eagraíochtaí óige, oiliúna agus
oideachais a spreagadh d’fhonn modhanna nuálacha teagaisc agus malartú
dea-chleachtais a chur chun cinn.
- Gné idirnáisiúnta an oideachais a neartú trí chomhar
atreisithe le réigiúin áirithe den domhan, go háirithe le comharsana an
Aontais.
- Tacú le hathchóiriú beartas sna Ballstáit
- Tacú le gníomhaíochtaí spóirt ag díriú ar an gcomhrac i
gcoinne na dópála, an fhoréigin agus an chiníochais agus ag cothú
gníomhaíochtaí trasnáisiúnta.
1.5.2      Luach breise a bhaineann le
rannpháirteachas an Aontais
Faoi
mar a tugadh chun suntais in Athbhreithniú Buiséid an Aontais, ba cheart
buiséad an Aontais a úsáid chun earraí poiblí an Aontais a mhaoiniú, chomh
maith le gníomhaíochtaí nach bhfuil na Ballstáit agus na réigiúin in ann a
mhaoiniú iad féin, nó i gcás ina bhféadfaí torthaí níos fearr a fháil. Tá sé léirithe i meastóireachtaí eatramhacha ar chláir
reatha ina ndéileáiltear le hoideachas, le hoiliúint agus leis an óige (an clár
Foghlama ar Feadh an tSaoil agus an tAos Óg i mBun Gníomhaíochta den chuid is
mó) go dtógtar breisluach Eorpach an chláir ó shainghné thrasnáisiúnta agus
nuálach na ngníomhaíochtaí a dhéantar, agus na dtáirgí agus na
gcomhpháirtíochtaí a chuidíonn sé lena bhforbairt. Trí bhíthin comhar rathúil a
spreagadh idir córais óige, oideachais agus oiliúna na mBallstát, chuideofaí le
beartais agus le cleachtais rathúla a spreagann an fhoghlaim dá chéile a
shainaithint agus a chur chun feidhme.
Tugtar urraim sa togra dlí do phrionsabal na coimhdeachta
toisc go bhfuil na cúraimí maidir le bearta dreasachta a ghlacadh sa réimse
lena mbaineann leagtha amach sa Chonradh (Airteagal 165 agus Airteagal 166
de CAE). Déantar na beartais a chur chun feidhme tríd an bhfreagracht atá ar na
Ballstáit a urramú go hiomlán, go háirithe maidir lena bhfuil á theagasc agus
le heagrúchán na gcóras oideachais náisiúnta agus maidir le héagsúlacht
chultúrtha agus teangacha, agus i gcomhréir le prionsabal na bainistíochta
láraithe indírí.
Beidh ionstraim an Aontais dírithe ar soghluaisteacht mac
léinn agus múinteoirí, ar fhorbairt malartuithe faisnéise agus dea-chleachtas,
ar dhul in oiriúint do na hathruithe tionsclaíocha tríd an ngairmoiliúint agus
an athoiliúint agus trí rochtain uirthi a éascú.
1.5.3      Ceachtanna a foghlaimíodh ó
thaithí chosúil roimhe seo
I
réimse an oideachais agus an chultúir, forbraíodh an clár Foghlama ar Feadh an
tSaoil atá ann faoi láthair mar thoradh ar thrí chlár a bhí ann roimhe sin,
eadhon, [33]
a chomhtháthú i gclár aonair. Mar a luaitear sa mheastóireacht eatramhach ar an
LLP, bhí rath ar chomhtháthú na gclár go príomha ó thaobh bhainistiú foriomlán
an chláir de, a bhuí leis an gcaoi inar simplíodh an riarachán go suntasach
agus inar scaipeadh an fhaisnéis ar na spriocghrúpaí.
Táthar ag súil le simpliú de bhreis anois nuair a dhéanfar
an LLP, an tAos Óg i mBun Gníomhaíochta agus cláir chomhair idirnáisiúnta a
chomhtháthú. Go deimhin, tá struchtúir bainistíochta chomhchosúla acu cheana
féin (Gníomhaireachtaí náisiúnta, Gníomhaireacht feidhmiúcháin) agus cumhdaíonn
siad cineálacha gníomhaíochtaí atá an‑chosúil le chéile (tionscadail
soghluaisteachta agus chomhair den chuid is mó).
Maidir
le hinneachar an bheartais, léirítear sna meastóireachtaí go bhfuil tionchar
sistéamach suntasach tar éis a bheith ag cláir reatha an Chomhphobail chun an tsoghluaisteacht
agus comhar foghlama trasnáisiúnta ar bhonn foirmiúil agus neamhfhoirmiúil a
chur chun cinn laistigh den Aontas agus go hidirnáisiúnta, agus go ndeachaigh
an tionchar sin i bhfad níos doimhne ná na buntáistí do na daoine aonair lena
mbaineann.
Léirítear go comhsheasmhach i meastóireachtaí go bhfuil an
iomarca castachta i gceist leis an gcaoi ina bhfuil an Clár Foghlama ar Feadh
an tSaoil reatha fós á ilroinnt i 6 fhochlár, in os cionn 50 cuspóir agus in os
cionn 60 gníomhaíocht; d’fhéadfaí forluí a bheith i gceist leis, cuireann sé
isteach ar chur chuige comhtháite maidir le foghlaim ar feadh an tsaoil a
fhorbairt, agus cuireann sé teorainn le deiseanna chun ghnóthachain
éifeachtúlachta agus éifeachtacht costais a bhaint amach. Uaireanta bíonn an
mhais chriticiúil atá riachtanach le haghaidh tionchair fhadtéarmaigh in
easnamh i ngníomhaíochtaí reatha. Ina theannta sin, ní mór gach leas a bhaint
as na cosúlachtaí idir na cuspóirí ginearálta agus na meicníochta seachadta a
bhaineann le fochláir an chláir Foghlama ar Feadh an tSaoil agus “An tAos Óg i
mBun Gníomhaíochta”, ar dhá chlár iad atá dírithe ar chomhar agus ar chaipiteal
daonna, go háirithe maidir le bainistiú agus cur chun feidhme an Chláir.
Tugtar le tuiscint sa mheastóireacht mheántéarma ar an LLP
go mbeadh sé d’acmhainn ag Clár aonair an comhchuibheas idir na féidearthachtaí
cistithe éagsúla arna dtairiscint do na tairbhithe a mhéadú agus an cur chuige
um fhoghlaim ar feadh an tsaoil a neartú trí gach Clár a dhéileálann le
foghlaim fhoirmiúil agus neamhfhoirmiúil ag gach céim den speictream oideachais
agus oiliúna a nascadh le chéile. Leathnóidh sé deiseanna do chomhpháirtíochtaí
struchtúracha, idir na hearnálacha oideachais éagsúla agus le saol na hoibre
agus le gníomhaithe ábhartha eile. Ar leibhéal na bainistíochta, d’fhéadfaí
barainneachtaí scála suntasacha a bheith ann, má bhíonn rialacha agus nósanna
imeachta comhchosúla cur chun feidhme ag baint le gníomhaíochtaí den chineál
céanna, rud a shimplíonn cúrsaí do thairbhithe agus do chomhlachtaí
bainistíochta araon ar leibhéal an Aontais agus ar an leibhéal náisiúnta.
Cuirfear solúbthacht agus dreasachtaí ar fáil leis an gClár freisin, ionas gur
fearr a léireofar feidhmíocht agus tionchar féideartha i leithdháileadh an
bhuiséid idir gníomhaíochtaí, tairbhithe agus tíortha.
Baineann an méid sin le comhar idirnáisiúnta san
ardoideachas, ina bhfuil ilroinnt ionstraimí an Aontais i gceist freisin, rud a
fhágann gur deacair do mhic léinn agus d’institiúidí rochtain a fháil ar na
deiseanna éagsúla agus gur deacair don Aontas a bheith feiceálach go
hidirnáisiúnta. Bíonn cuspóirí, raon feidhme, módúlachtaí oibríochta agus
féilire éagsúla i gceist i gcláir atá cosúil le chéile, agus níl idirghníomhú
furasta eatarthu; is deacair d’institiúidí ardoideachais páirt a ghlacadh i
gcomhar fadtéarmach mar gheall ar an easpa intuarthachta agus an timthriall
bliantúil cistithe ‘stad-gabh’.
1.5.4      Comhchuibheas agus
sineirgíocht a d'fhéadfadh a bheith ann le hionstraimí ábhartha eile
Ní
hé Erasmus do Chách an t‑aon chlár de chuid an Aontais a bhaineann le
réimsí an oideachais agus na hóige. Tá Clár Taighde
agus Nuálaíochta Horizon 2020 atá le teacht agus na Cistí Struchtúracha
tiomanta go láidir freisin do straitéis 2020 an Aontais agus do na
príomhspriocanna lena mbaineann, go háirithe maidir leis an ardoideachas agus
le luathfhágáil na scoile. Áiritheofar an tsineirgíocht idir na hionstraimí trí
idirdhealú soiléir sna cineálacha infheistíochtaí/spriocghrúpaí a dtugtar
tacaíocht dóibh: gheobhaidh an bonneagar oideachais tacaíocht ó CFRE,
gheobhaidh daoine atá faoi oiliúint mhargadh an tsaothair agus soghluaisteacht
d’fhoghlaimeoirí fásta tacaíocht ó CSE, agus gheobhaidh soghluaisteacht
taighdeoirí tacaíocht ó Horizon 2020. Ina theannta sin, ní thacaíonn Erasmus
do chách ach le tionscadail thrasnáisiúnta, fad is a dhírítear cistí
struchtúracha laistigh de ghné náisiúnta nó réigiúnach.
Is é is aidhm dó a chur ar chumas Bhallstáit uirlisí agus
mhodhanna a thástáil agus a thriail a thig ó chomhar trasnáisiúnta trí bhíthin
Erasmus do chách agus ansin iad a chur chun feidhme ina gcríocha féin trí
chistí struchtúracha.
Beidh baint mhór ag comhlántacht le Horizon 2020 leis
an Ardoideachas, lena n‑áirítear a ghné idirnáisiúnta ina ndéanfar barr
feabhais agus taighde in ollscoileanna a atreisiú.
1.6.        Fad agus tionchar airgeadais
x Togra/tionscnamh d'fhad teoranta
–
x Togra/tionscnamh i bhfeidhm ón 01/01/2014 go 31/12/2020
–
x Tionchar airgeadais ó 2014 go 2025
¨ Togra/tionscnamh d'fhad neamhtheoranta
–
Cur chun feidhme le tréimhse thosaigh idir BBBB
agus BBBB,
–
agus feidhm iomlán ina dhiaidh sin.
1.7         Modhanna bainistíochta atá
beartaithe[34]
x Bainistíocht dhíreach láraithe ag an gCoimisiún
x Bainistíocht indíreach láraithe trí na
cúraimí cur chun feidhme a tharmligean chuig:
–
x gníomhaireachtaí feidhmiúcháin
–
¨  comhlachtaí arna mbunú ag na Comhphobail[35]
–
x comhlachtaí náisiúnta san earnáil phoiblí/comhlachtaí a bhfuil misean
de sheirbhís phoiblí acu
–
¨  daoine a bhfuil sé de chúram orthu gníomhaíochtaí ar leith a chur
chun feidhme de bhun Theideal V den Chonradh ar an Aontas Eorpach agus atá
sainaitheanta sa ghníomh bunaidh ábhartha de réir bhrí Airteagal 49 den
Rialachán Airgeadais
¨ Bainistíocht chomhpháirteach leis na Ballstáit
¨ Bainistíocht dhíláraithe le tríú tíortha
x Comhbhainistiú le
heagraíochtaí idirnáisiúnta (mar a shonraítear thíos)
I gcás ina
sonraítear níos mó ná modh bainistíochta amháin, tabhair sonraí sa roinn
“Nótaí" le do thoil.
Nótaí
Maidir
leis an tionscnamh Soghluaisteachta do Chéim Mháistreachta Erasmus dá
dtagraítear in Airteagal 14(3), samhlaíonn an Coimisiún go gcuirfí an
córas comhbhainistíochta i bhfeidhm le heagraíochtaí idirnáisiúnta. Faoi réir
na gcaibidlíochtaí mionsonraithe maidir leis na téarmaí conarthacha, is dócha
go roghnófaí Grúpa na mBanc Eorpach Infheistíochta le feidhmiú mar iontaobhaí
do chur chun feidhme na ráthaíochta.
2.           BEARTA BAINISTÍOCHTA
2.1.        Rialacha faireacháin agus
tuairiscithe
Sonraigh cé chomh
minic agus na coinníollacha.
Bunófar
rialacha maidir le faireachán agus tuairisciú ar mhaithe le héifeachtacht agus
le héifeachtúlacht costais, bunaithe ar an taithí a fuarthas sna cláir reatha.
D’fhonn
an cuspóir sin a bhaint amach, cuirfear roinnt beart simplithe chun feidhme sa
phróiseas bainistithe deontas, simplithe a mbeidh sé mar phríomhspriocanna acu
an t‑ualach riaracháin agus costais ghaolmhara ar rannpháirtithe an
chláir a laghdú, costais faireacháin agus rialaithe ar na comhlachtaí
bainistíochta a laghdú, agus caighdeán na sonraí arna mbailiú a fheabhsú agus
an ráta earráide a laghdú.
Chun
an simpliú sin a bhaint amach, cuirfear na bearta a leanas chun feidhme:
-        Cuíchóiriú
ar struchtúr agus ar ghníomhaíochtaí an chláir: laghdú suntasach ar líon na
ngníomhaíochtaí éagsúla a bhfuil rialacha bainistíochta éagsúla acu; ba cheart
an chúloifig a aontú agus barr feabhais éifeachtúlachta a chur uirthi ar fud na
ngníomhaíochtaí;
-        Leathnófar
amach úsáid deontas cnapshuime agus deontas ráta chomhréidh / deontais atá
bunaithe ar chostais aonaid a mhéid agus is féidir. Beidh deontais do dhaoine
aonair i leith gníomhaíochtaí soghluaisteachta foghlama i bhfoirm deontas
cnapshuime gan eisceacht. Dá réir sin, díreofar tuairisciú agus rialú ar réadú
na gníomhaíochta a fhaigheann tacaíocht agus ar na torthaí a fuarthas seachas
ar incháilitheacht na gcostas a tabhaíodh, rud a laghdóidh an t‑ualach
oibre agus an baol earráide a bhaineann le rannpháirtithe an chláir agus leis
na chomhlachtaí bainistíochta araon.
-        I
gcás tionscadal comhair agus tacaíochta d’athchóiriú beartas, cuirfear béim
níos láidre ar aschuir, agus ceadófar deontais chnapshuime níos mó dá bharr. I gcás ina mbeidh deontais bunaithe ar chostais iarbhír, is
le costais dhíreacha go bunúsach a bhainfidh an ranníocaíocht deontais.
-        Soláthróidh tairbhithe na gclár an fhaisnéis bhainistíochta
is gá ina n‑iarratas ar dheontas agus ina dtuarascálacha. Beidh na
ceanglais tuairiscithe i gcomhréir le méid an deontais, fad tréimhse agus
castacht na gníomhaíochta a fhaigheann tacaíocht. Tá táscairí socraithe sa
bhunús dlí d’fhonn bonn cobhsaí a sholáthar chun sonraí a bhailiú agus a
dhúshaothrú i bhfianaise an fhaireacháin agus an tuairiscithe.
-        Tacófar leis an líon níos lú gníomhaíochtaí le
foirmeacha leictreonacha lenar féidir le tairbhithe tuairisciú agus iarratas a
dhéanamh. Éascófar bailiú agus saothrú sonraí ar mhaithe le faireachán agus
tuairisciú ar an leibhéal náisiúnta agus ar leibhéal an Aontais dá bharr.
2.2.        Córas bainistíochta agus
rialaithe
2.2.1.     Na rioscaí a aithníodh
Bíonn
na rioscaí a aithníodh le linn na cláir reatha a chur chun feidhme sna
catagóirí seo a leanas den chuid is mó:
-        Earráidí
a thig ó chastacht na rialacha; léirítear sna cláir reatha gurb airde na ráta
earráidí agus na coigeartuithe airgeadais i gcás gníomhaíochtaí lena mbaineann
rialuithe bainistíochta airgeadais níos casta, go háirithe i gcás ina bhfuil an
deontas bunaithe ar chostais iarbhír;
-        Iontaofacht
an tslabhra rialaithe agus an rian iniúchóireachta a chothabháil: tá na cláir
reatha á mbainistiú ag líon mór idirghabhálaithe, na Gníomhaireachtaí Náisiúnta,
na comhlachtaí iniúchóireachta agus na Ballstáit;
-        Úsáid neamhéifeachtach acmhainní riaracháin:
léiríodh i staidéar a rinneadh maidir le costas rialaithe i leith na
ngníomhaíochtaí arna mbainistiú ag na Gníomhaireachtaí Náisiúnta sna cláir reatha
go bhfuil i bhfad níos mó rialuithe agus rialuithe i bhfad níos troime á gcur
chun feidhme ag Gníomhaireachtaí Náisiúnta in go leor tíortha ná mar a
cheanglaíonn an Coimisiún orthu a dhéanamh. Ina theannta sin, toisc go bhfuil
cuid mhór daoine aonair ag fail deontas atá an‑bheag, ar deontais
soghluaisteachta go mór mór iad, cuireadh ualach trom ar rannpháirtithe agus ar
Ghníomhaireachtaí Náisiúnta araon. Chomh maith leis sin, bíonn costais
bhainistíochta i bhfad níos airde ar Ghníomhaireachtaí Náisiúnta a bhainistíonn
méideanna réasúnta beag de chistí an Aontais ná mar a bhíonn ar
Ghníomhaireachtaí a bhainistíonn méideanna níos mó;
-        Spriocphobail shonracha: go háirithe in earnáil na
hóige ach go méid áirithe i réimse na foghlama aosach freisin, d’fhéadfadh sé
nach mbeadh an daingne airgeadais is gá ná na struchtúir bhainistíochta
shofaisticiúla is gá ag rannpháirtithe, e.g. grúpaí daoine óga a cruthaíodh
d’aon turas ar mhaithe le tionscadal malartaithe óige a bhainistiú. Is féidir
leis an easpa struchtúir fhoirmiúil sin tionchar a imirt ar a gcumas airgeadais
agus oibríochta maidir le cistí an Aontais a bhainistiú;
-        D’fhéadfadh forluí cistí a bheith ann thar
ghníomhaíochtaí mar gheall ar a raon feidhme leathan: tá gníomhaíochtaí na
gclár reatha á mbainistiú ag gréasán Gníomhaireachtaí Náisiúnta, Gníomhaireacht
Feidhmiúcháin agus ag an gCoimisiún. Tá córais bhainistíochta TF éagsúla in
úsáid ag na gníomhaithe sin. Ag an am céanna, tá an sainiú reatha ar
ghníomhaíochtaí cláir réasúnta leathan, rud a fhágann i bprionsabal go
bhféadfadh forluí áirithe cistithe a bheith i gceist.
2.2.2      Modhanna rialaithe atá
beartaithe
Bunófar
an córas rialaithe don chlár nua ar bhealach a chinnteoidh éifeachtacht agus
éifeachtúlacht costais na rialuithe.
1.
Laghdaigh earráidí a thig ó rialacha casta
Mar atá leagtha síos in 2.1 thuas, is é an príomhshimpliú
ina ndéanfar rátaí earráide a thig ó chastacht na rialacha airgeadais a laghdú
úsáid fhorleathan a bhaint as deontais i bhfoirm cnapshuimeanna, rátaí
comhréidh agus scálaí costas aonaid.
Tá sé sin i gcomhréir leis an staidéar ar chostas na
rialuithe ina ndearnadh anailís ar chostas na rialuithe a bhí ag gabháil le 4
chineál éagsúla ghníomhaíochtaí LLP a bhainistíonn na Gníomhaireachtaí
Náisiúnta:
- Soghluaisteacht Erasmus: deontais mhóra d’ollscoileanna
aonair bunaithe ar chnapshuimeanna agus rátaí comhréidh do thairbhithe
athfhillteacha; tá na deontais cothrom le 50% de bhuiséad an chláir
- soghluaisteacht Leonardo agus aistriú tionscadal
nuálaíochta: deontais mheánmhéide agus deontais mhóra faoi seach do
chomhpháirtíochtaí iltaobhacha bunaithe ar rátaí comhréidh agus ar chostais
iarbhír faoi seach
-Comhpháirtíochtaí: deontais bheaga do scoileanna,
d’eagraíochtaí um fhoghlaim aosach agus eagraíochtaí gairmoiliúna agus gairmoideachais
bunaithe ar dheontais chnapshuime;
- Soghluaisteacht aonair: deontais an‑bheag do bhaill
foirne teagaisc aonair in oideachas scoile agus in oideachas aosach.
Tá na torthaí seo a leanas ar an gClár Foghlama ar Feadh an
tSaoil le fáil sa staidéar:
 Saghas birt || Gnáthrialú || Rialú deisce || Ex-post
 Soghluaisteacht Erasmus || 0.16 % || 0,32 % || 0,17 %
 Tionscadail Leonardo || 2,55 % || 1,67 % || 1,77 %
 Comhpháirtíochtaí || 0,25 % || 0,36 % || n/b
 Soghluaisteacht Daoine Aonair || 0,66 % || 0,93 % || n/b
 Meán an LLP || 0,81 % || 1,05 % || 0,40 %
Cé
gurb ionann na coigeartuithe airgeadais ar an meán tar éis gnáthrialuithe ar
leaganacha deireadh na dtuarascálacha (seiceáladh 100% de na comhaontuithe
deontais) agus 0,81%, tá éagsúlachtaí sa ráta sin ó 0,16% i gcás
shoghluaisteacht Erasmus agus 2,55% i gcomhair thuarascálacha Leonardo. Ar an
dóigh chéanna, i gcás rialuithe deisce ar bhonn doiciméad tacaíochta ar shampla
comhaontuithe deontais (tá idir 10 agus 25% den daonra le seiceáil) is é 1,05%
an meánráta, ag dul ó 0,32% i gcomhair shoghluaisteacht Erasmus go 1,67% i
gcomhair thionscadail Leonardo. Dearbhaíodh an patrún céanna do rialuithe
ex-post ar an láthair.
Mar
a léirítear thuas, is é 0,50% a bheag nó a mhór an fíor-ráta earráide. Tá an
ráta íseal earráide sin dearbhaithe freisin in iniúchtaí airgeadais
neamhspleácha de chuid chomhaontuithe an Choimisiúin - na nGníomhaireachtaí
Náisiúnta (0,07% in 2010).
I gcás an chláir “An tAos Óg i mBun Gníomhaíochta”, is
deacra na rátaí earráide a dhéanamh amach. Bunaithe ar iniúchtaí airgeadais
chomhaontuithe an Choimisiúin - na nGníomhaireachtaí a rinneadh in 2010,
1,71% a bhí sa ráta earráide, ach chuaigh earráidí córasacha i bpríomhthír
amháin i bhfeidhm go mór ar an ráta sin i gcás chomhaontuithe an Choimisiúin -
Gníomhaireachta Náisiúnta in 2005 agus in 2007.
Ba é an meánráta earráide don dá chlár in éineacht 0,3%.
Ó tharla go ndéanfar timpeall 80% den bhuiséad a
leithdháileadh ar ghníomhaíochtaí soghluaisteachta foghlama faoin gclár nua,
agus go mbeidh na deontais do na gníomhaíochtaí sin i bhfoirm cnapshuimeanna
agus scálaí costas aonaid, réamh‑mheastar go gcoinneofar an ráta earráide
íseal nó go laghdófar tuilleadh é don chlár ar an iomlán.
Ina theannta sin, meastar go bhfeabhsófar an ráta earráide
i dtreo an ráta a bhaineann le soghluaisteacht de chineál Erasmus nuair a
athrófar na comhaontuithe deontais soghluaisteachta aonair ina gcomhaontuithe
atá á mbainistiú ag eagraíochtaí.
I gcás na ngníomhaíochtaí a áirítear faoin gComhar maidir
le nuálaíocht agus le dea-chleachtas agus faoin Tacaíocht d’athchóiriú beartas,
bunóidh an Coimisiún deontais chnapshuime, deontais ar scála costas aonaid agus
deontais ráta chomhréidh i leith na dtorthaí agus na dtáirgí insoláthartha a
bhfuiltear ag súil leo nuair is féidir agus go háirithe i gcás
Comhpháirtíochtaí Straitéiseacha (cf. meicníocht chistiúcháin atá inchomparáide
le meicníocht na gcomhpháirtithe sa tábla thuas.
I gcás líon beag gníomhaíochtaí ina bhféadfar deontais a
bhunú (go páirteach) ar chostais iarbhír i gcónaí, ba cheart go dtiocfadh
simpliú na bainistíochta deontas as na costais incháilithe a athshainiú agus as
ranníocaíocht an Aontais a theorannú do chineálacha ar leith costas díreach, i
gcomhréir leis na moltaí ó iniúchadh inmheánach de chuid DG EAC ar an ráta
earráide a bhaineann le bainistíocht dhíreach. Tá na samhlacha cistiúcháin agus
na bearta simpliúcháin maidir le deontais seo a leanas beartaithe:
-        Aisíoc simplithe na gcostas díreach iarbhír;
-        Sainiú soiléir ar chostais dhíreacha pearsanra,
chun deimhneacht dhlíthiúil a thabhairt do thairbhithe agus chun earráidí a
laghdú;
-        Deimhneacht dhlíthiúil maidir le taifeadadh ama
trí shraith shoiléir agus shimplí coinníollacha íosta a sholáthar sna rialacha
maidir le rannpháirtíocht;
-        Deireadh a chur le hoibleagáidí taifeadta ama do
bhaill foirne a oibríonn 100% den am ar thionscadal an Aontais;
-        An deis costais aonaid phearsanra (meánchostais
pearsanra) a úsáid le haghaidh na dtairbhithe arb é a ngnáthmhodh
cuntasaíochta;
-        Ráta comhréidh amháin faoina gcumhdaítear costais
indíreacha, nach gcuirtear i bhfeidhm ach maidir le costais indíreacha
pearsanra.
-        I gcás gníomhaíochtaí arna mbainistiú ag an
ngníomhaireacht feidhmiúcháin, deimhnithe iniúchóireachta a úsáid i gcás
deontas os cionn tairsí áirithe, trína ndearbhóidh iniúchóirí dlíthiúlacht agus
comhréireacht na dtuarascálacha airgeadais;
Mar thoradh ar na bearta sin, ba cheart go mbeadh rátaí
earráide níos ísle ann maidir leis na cineálacha tionscadal lena mbaineann
rátaí earráide réasúnta ard i láthair na huaire, e.g. aistriú nuálaíochta Leonardo
agus go háirithe na gníomhaíochtaí atá á mbainistiú ag an gCoimisiún agus ag an
ngníomhaireacht feidhmiúcháin go díreach faoi láthair.
Torthaí ionchais/ cuspóir rialaithe inmheánaigh
Tá sé fíor cheana féin faoi na cláir reatha go bhfuil
ceanglais rialaithe mionsonraithe socraithe de réir an chineáil ghníomhaíochta
bunaithe ar anailís riosca ag féachaint do leibhéal an deontais, do chastacht
na gníomhaíochta, do líon na gcomhpháirtithe agus don mhéid a bhíonn an tairbhí
céanna ann arís. Glacfar le cur chuige dá shamhail i leith an chláir nua; ach
cuirfear san áireamh an riosca laghdaithe mar thoradh ar an simpliú a
shamhlaítear. Tá údar ceart leis an laghdú sin freisin de bharr na rátaí
earráide atá íseal go seasmhach i gcuid mhór de na cláir reatha. Fágfaidh eolas
maith ar na córais rialaithe agus ar na torthaí a bhaineann leo go mbeifear
ábalta cuspóirí rialaithe a shocrú bunaithe ar an riosca atá i gceist.
Bunaithe ar an méid atá thuas, tá na cuspóirí rialaithe
táscacha seo a leanas beartaithe i leith na ngníomhaíochtaí atá le bainistiú ag
Gníomhaireachtaí Náisiúnta:
   || Soghluaisteacht foghlama || Tionscadail chomhair
 Rialuithe córais ar an láthair ar thairbhithe athfhillteacha agus ar thairbhithe a fhaigheann roinnt deontas (lena n‑áirítear rialú airgeadais ar an láthair ar an gcomhaontú deiridh a dúnadh más infheidhme) || I gcás tairbhithe nua: Rialú amháin i rith thréimhse an chláir/ tairbhí athfhillteach a fhaigheann deontas bliantúil >250.000€ || Rialú amháin i rith thréimhse an chláir/ tairbhí roinnt deontas a fhaigheann méid bliantúil deontas >1.000.000€
 I gcás tairbhithe a seiceáladh i leith gníomhaíochtaí comhchosúla faoi na cláir roimhe sin, beidh rialuithe córais ag brath ar thorthaí na rialuithe roimhe sin.
 Rialuithe ar an láthair i rith gníomhaíochtaí a dhéanann tairbhithe neamh‑athfhillteachta || 1% ag brath ar leibhéal an deontais agus ar an gcineál tairbhí
 Gnáthrialuithe ar thuarascálacha deiridh || 100%
 Rialuithe deisce ar dhoiciméid tacaíochta || 2-5% ag brath ar leibhéal an deontais agus ar an gcineál tairbhí || 2-10% ag brath ar leibhéal an deontais, ar chineál an deontais agus ar an gcineál tairbhí
 Rialuithe airgeadais ex-post ar an láthair || 0,25-10% ag brath ar leibhéal an deontais, ar chineál an deontais, ar an gcineál tairbhí agus ar thorthaí na rialuithe roimhe sin.
Féadfar
glacadh le cuspóirí rialaithe sonracha i gcás tíortha an‑bheag ina bhfuil
líon an‑teoranta rannpháirtithe faoi ghníomhaíocht ar leith, ionas nach
gá rialuithe doimhne a dhéanamh ar na tairbhithe céanna ar bhonn bliantúil mar
gheall ar na híoscheanglais chainníochtúla.
Roghnófar
rialuithe ar an láthair i rith gníomhaíochtaí go cúramach os rud é nach
ndéantar coigeartuithe airgeadais mar thoradh orthu de ghnáth ach go mbíonn
costas an‑ard i gceist leo do na Gníomhaireachtaí Náisiúnta. Féadfaidh
siad a bheith teoranta do réimsí ar leith, mar shamplaí réimsí ina bhfuil
roinnt mhaith fiontar, comhlachtaí a bhfuil cumas airgeadais níos teoranta acu
nó grúpaí neamhfhoirmiúla (go háirithe earnáil na hóige) rannpháirteach agus
bunaithe ar rioscaí a bhraitear mar thoradh ar mhianadóireacht sonraí.
I
gcás fadhbanna tromchúiseacha a aimsítear i gcás tairbhí ar leith, féadfar
rialuithe córais ar an láthair ar thairbhithe athfhillteacha a mhéadú le linn
thréimhse an chláir.
2.
Iontaofacht an tslabhra rialaithe agus an raoin iniúchóireachta
I gcás na gclár reatha LLP agus “An tAos Óg i mBun
Gníomhaíochta”, tá córas rialaithe láidir curtha i bhfeidhm chun rialú a
dhéanamh ar úsáid chistí an Aontais i gcomhair na ngníomhaíochtaí arna
mbainistiú ag Gníomhaireachtaí Náisiúnta - arb ionann iad agus ¾ de bhuiséad an
chláir - sna Ballstáit. Bunaíodh an córas in 2007 agus tá sé tagtha go mór in
aibíocht le blianta beaga anuas. Tá aitheantas faighte aige mar gheall ar a
dhaingne atá sé mar thoradh air sin ón gCúirt Iniúchóirí (DAS 2008, 2009 agus 2010)
agus ón tSeirbhís Iniúchóireachta Inmheánaí (iniúchadh 2009-10 ar chóras
bainistíochta agus rialaithe LLP NA).
Tugtar gné nua isteach a bheidh le breithniú sa slabhra
rialaithe leis an Rialachán Airgeadais nua atá beartaithe ag an gCoimisiún. Le
hAirteagal 57.5(d) ceanglaítear go deimhin ar chomhlachtaí amhail
Gníomhaireachtaí Náisiúnta dearbhú urrúis bhainistíocha a chur ar fáil gach
bliain “maidir le hiomláine, cruinneas agus fírinneacht na gcuntas bliantúil,
dea-fheidhmiú na gcóras rialaithe inmheánaigh, dlíthiúlacht agus rialtacht na n‑idirbheart
bunúsach, agus urramú phrionsabal na bainistíochta fónta airgeadais”. Ina
theannta sin ceanglaítear le hAirteagal 57.5(e) go bhfaighfear “tuairim ó
chomhlacht neamhspleách iniúchóireachta i leith an dearbhaithe urrúis
bhainistíochta dá dtagraítear i bpointe (d), ar tuairim í a chumhdóidh gach gné
den dearbhú”. Déantar foráil leis an Rialachán Airgeadais nua maidir leis an
dearbhú bainistíochta a bheidh ar na Gníomhaireachtaí Náisiúnta a chur faoi
bhráid an Choimisiúin faoin 1 Feabhra agus maidir leis an tuairim neamhspleách
iniúchóireachta a bheidh le cur isteach faoin 15 Márta den bhliain tar éis na
bliana faoina bhfuiltear ag tuairisciú.
Mar thoradh ar an athrú sin ar an Rialachán Airgeadais,
glacfar an slabhra rialaithe do ghníomhaíochtaí an Chláir arna mbainistiú ag
Gníomhaireachtaí Náisiúnta, agus leanfar de bheith ag cur leis na
dea-chleachtais atá ann cheana chun úsáid fhónta chistí an Aontais a áirithiú.
Tá an leagan amach seo a leanas beartaithe i gcomhair na ngníomhaíochtaí
arna gcur chun feidhme ag Gníomhaireachtaí Náisiúnta:
-        Déanfar rialuithe a eagrú ar thrí leibhéal: ag
Gníomhaireachtaí Náisiúnta, ag comhlachtaí neamhspleácha iniúchóireachta atá ainmnithe
ag na Ballstáit agus ag an gCoimisiún, trína gcuirfidh an Coimisiún na
rialuithe arna ndéanamh ag comhlachtaí eile san áireamh chun éifeachtúlacht
costais a áirithiú. Dá réir sin, eagróidh an Coimisiún malartú rialta pleananna
rialaithe agus iniúchóireachta idir na gníomhaithe lena mbaineann i gcomhthéacs
iniúchóireachta ilbhliantúil.
-        Cé go mbeidh Gníomhaireachtaí Náisiúnta i gceannas
ar rialuithe príomhúla na dtairbhithe, déanfaidh na Ballstáit faireachán agus
maoirsiú ar a gcóras comhlíontachta agus rialaithe inmheánaigh agus déanfaidh
comhlacht neamhspleách iniúchóireachta iniúchadh air. Leagfaidh an Coimisiún
síos na ceanglais maidir leis na rialuithe ar an leibhéal náisiúnta chun
comhchuibheas agus iontaofacht a áirithiú agus chun maoirsiú a dhéanamh ar chur
chun feidhme na rialuithe ar leibhéal na mBallstát. Tá an cleachtas sin
fadbhunaithe ag an gCoimisiún a eisíonn Treoir gach bliain do Ghníomhaireachtaí
Náisiúnta ina leagtar síos íoscheanglais, cuspóirí rialaithe agus treoirlínte
teicniúla do Ghníomhaireachtaí Náisiúnta maidir le rialuithe príomhúla ar
thairbhithe na gclár. Tá baint ag an méid sin leis na Treoirlínte d’Údaráis
Náisiúnta freisin, lena gcinntear an raon feidhme íosta do rialuithe
tánaisteacha agus ina gcuirtear treoir mhodheolaíochta ar fáil, chun ráthaíocht
réasúnta a sholáthar chomh maith le comhchuibheas agus comparáideacht rialuithe
a áirithiú. Mar sin féin, tar éis ceanglais nua a bheith tugtha isteach do
Ghníomhaireachtaí Náisiúnta leis an Rialachán Airgeadais (cf. Airt. 57.5 (d)
agus (e) go háirithe), cuirfear nósanna imeachta comhaontaithe do chomhlachtaí
neamhspleácha iniúchóireachta in ionad na dtreoirlínte i gcomhair údarás
náisiúnta sa chlár nua.
-        Cuirfear córas níos éifeachtúla in ionad an chóras
trom reatha ina bhfuil ar na Ballstáit dearbhuithe bliantúla urrúis a chur ar
fáil:
▪        Ainmneoidh Ballstáit a nGníomhaireacht
Náisiúnta agus cuirfidh siad Measúnú ar Chomhlíonadh ex-ante ar fáil chun a a
áirithiú go gcomhlíonfaidh an Ghníomhaireacht Náisiúnta na híoscheanglais arna
leagan síos ag an gCoimisiún maidir le caighdeáin rialaithe inmheánaigh agus
rialacha an Aontais chun saolré tionscadail na ngníomhaíochtaí díláraithe a
bhainistiú.
▪        Tíolacfaidh na Gníomhaireachtaí Náisiúnta
don Choimisiún dearbhú bliantúil urrúis bhainistíochta a ghabhann lena
tuarascáil bhliantúil maidir le bainistíocht agus cur chun feidhme an chláir,
ina gcuimseofar tuairisciú airgeadais agus tuairisciú maidir le rialuithe na
dtairbhithe.
▪        Beidh dearbhú urrúis bhainistíochta na
Gníomhaireachta Náisiúnta faoi réir thuairime ó chomhlacht neamhspleách
iniúchóireachta, ag a bhfuil an inniúlacht ghairmiúil is gá chun iniúchtaí a
dhéanamh ar chomhlachtaí poiblí. Ainmneoidh an Ballstáit comhlacht neamhspleách
iniúchóireachta agus áiritheoidh sé go gcomhlíonann sé na híoscheanglais arna
leagan síos ag an gCoimisiún.
▪        Cé go mbeidh an comhlacht neamhspleách
iniúchóireachta i gceannas ar rialuithe agus iniúchtaí na Gníomhaireachta
Náisiúnta a dhéanamh i gcomhréir le ceanglais an Rialacháin Airgeadais nua,
déanfaidh na Ballstáit faireachán agus maoirseacht ar an gcaoi ina gcomhlíonann
an Ghníomhaireacht Náisiúnta ceanglais an Choimisiúin agus cuirfidh siad an
Coimisiún ar an eolas gach bliain faoina gníomhaíochtaí faireacháin agus
maoirseachta.
▪        Déanfaidh an Coimisiún féin maoirsiú ar an
gcóras rialaithe iomlán, trí rialuithe agus iniúchtaí (iniúchtaí córais agus
airgeadais) a dhéanamh ar an leibhéal náisiúnta, agus na rialuithe agus na
hiniúchtaí arna ndéanamh ag comhlachtaí eile á gcur san áireamh mar is cuí. Ar
an gcaoi sin, beidh rialuithe an Choimisiúin ag teacht le neart na gcóras
rialaithe náisiúnta. Tarlóidh malartú faisnéise rialta maidir le rialuithe agus
iniúchtaí Eorpacha agus náisiúnta chun bearnaí agus forluí a sheachaint.
Murab ionann agus na cláir reatha, ní bheadh ar na
Ballstáit dearbhú bliantúil urrúis a sholáthar a thuilleadh ar mhaithe le
héifeachtacht agus le héifeachtúlacht costais, mar gheall ar na ceanglais sa
Rialachán Airgeadais nua le haghaidh Gníomhaireachtaí Náisiúnta (cf. Airteagal 57.5).

Mar
sin féin, tá siad fós i gceannas ar chur chun feidhme an chláir faireacháin
agus maoirseachta ar an leibhéal náisiúnta agus cuirfidh siad an Coimisiún ar
an eolas ina leith ar bhonn bliantúil.
D’fhonn
bonn ardchaighdeáin a sholáthar don dearbhú bliantúil urrúis ón Ard-Stiúrthóir,
bunófar córas rialaithe buan ina mbeidh na heilimintí seo a leanas:
▪        an
dearbhú urrúis bhainistíochta ón nGníomhaireacht Náisiúnta atá le cur isteach
faoin 1 Feabhra N+1,
▪        an
tuairim neamhspleách iniúchóireachta atá le cur isteach faoin 15 Márta N+1,
▪        anailís
an Choimisiúin ar an dearbhú urrúis bhainistíochta agus ar an tuairim
neamhspleách iniúchóireachta agus aiseolas dá dhroim sin don Ghníomhaireacht
Náisiúnta agus don Bhallstát, lena n‑áirítear barúlacha agus moltaí
foirmiúla mura bhfuil na ceanglais á gcomhlíonadh ag an nGníomhaireacht
Náisiúnta nó i gcás tearcfheidhmíochta aici,
▪        an
fhaisnéis ó na Ballstáit faoin 30 Deireadh Fómhair gach bliain, lena
gclúdaítear a ngníomhaíochtaí faireacháin agus maoirseachta ar an gclár ar an
leibhéal náisiúnta.
I gcomhcheangal leis na rialuithe córais agus leis na
hiniúchtaí airgeadais arna ndéanamh ag an gCoimisiún, táthar ag súil go
laghdófar costas na rialuithe tuilleadh i dtreo chostais rialaithe an Chláir
Foghlama ar Feadh an tSaoil atá níos saoire go comhréireach (is ionann na
costais sin agus beagáinín níos lú ná 2% de bhuiséad bliantúil an AONTAIS i
leith na ngníomhaíochtaí arna mbainistiú ag na Gníomhaireachtaí Náisiúnta, arna
ndeighilt in 0,23% don CE, 0,16% do na Ballstáit agus 1,59% do
Ghníomhaireachtaí Náisiúnta; in aghaidh chostas iomlán 5,75% a bheag nó a mhór
i leith “An tAos Óg i mBun Gníomhaíochta” arb é atá ann 1,00% don CE, 0,82% do
na Ballstáit agus 3,93% do Ghníomhaireachtaí Náisiúnta).
Ba cheart go dtiocfadh laghdú ar chostais na rialuithe go
háirithe ar dhá leibhéal: ar leibhéal an CE, toisc go mbainisteoidh an líon
céanna oifigeach buiséad atá i bhfad níos mó le líon níos ísle Gníomhaireachtaí
Náisiúnta; ar leibhéal na mBallstát, toisc go mbeidh níos lú rialuithe díreacha
ag teastáil chun iad a mhaoirsiú de bharr ról an chomhlachta neamhspleách
iniúchóireachta. Táthar ag súil go dtiocfaidh laghdú ar chostais na rialuithe
ar na Gníomhaireachtaí Náisiúnta freisin, cé nach mbeidh laghdú chomh mór i
gceist: ar thaobh amháin laghdófar céatadáin íosta na dtairbhithe a bheidh le
seiceáil ach ar an taobh eile bainisteoidh siad buiséid níos mó, agus níos mó
tairbhithe dá bhrí sin.
Ag brath ar thorthaí rialuithe agus iniúchtaí an
Choimisiúin, féadfaidh sé bearta réamhchúraim (amhail gealltanais nó
íocaíochtaí a fhionraí) chomh maith le bearta ceartaitheacha (go háirithe
ceartuithe airgeadais) a fhorchur ar Ghníomhaireachtaí Náisiúnta. Tá an dá
chineál beart á n‑úsáid cheana féin agus is léir go bhfuil siad
éifeachtach maidir le dul i ngleic le fadhbanna tromchúiseacha
neamhchomhlíontachta agus tearcfheidhmíochta.
Gníomhaíochtaí a bhainistíonn gníomhaireacht feidhmiúcháin
Déanfaidh an Coimisiún na bearta rialaithe a cheanglaítear
ar ghníomhaireachtaí feidhmíochta a chur i bhfeidhm i gcomhréir le hAirteagal 59
den Rialachán Airgeadais [i gcomhréir le Rialachán (CE) Uimh. 58/2003 ón
gComhairle maidir le gníomhaireachtaí feidhmiúcháin].
Ina theannta sin, rialóidh an Coimisiún a mhéid a
shaothróidh an ghníomhaireacht feidhmiúcháin cuspóirí iomchuí rialaithe maidir
leis na gníomhaíochtaí a chuirfear de chúram uirthi a bhainistiú agus déanfaidh
sé faireachán ar an méid sin. Comhtháthófar an mhaoirseacht i dtéarmaí an
chomhair idir an mháthair-DG agus an ghníomhaireacht feidhmiúcháin agus i
dtuairisciú leathbhliantúil na gníomhaireachta.
In 2010,
chuir an ghníomhaireacht feidhmiúcháin forchoimeádas ag gabháil le bainistíocht
an chláir reatha “An tAos Óg i mBun Gníomhaíochta” (2007-2013). I gcás an
chláir seo, 7,38% a bhí in ábharthacht luach 2010 a bhí i mbaol, méid arb
ionann é agus níos lú ná 0,5% de bhuiséad íocaíochta iomlán na gníomhaireachta
feidhmiúcháin in 2010, áfach. Ós rud é gur figiúr an‑íseal é seo,
coinníodh an t‑urrús foriomlán maidir le dearbhú na Gníomhaireachta. Ba
léir ón anailís ar na hearráidí gur bhain siad go príomha leis an deacracht a
bhí ag roinnt tairbhithe doiciméid leordhóthanacha cosanta a chruthú agus
neamhurramú roinnt rialacha incháilitheachta.
Dréachtaíodh
agus cuireadh chun feidhme plean gníomhaíochta in 2011, i leith na gclár go
léir atá á mbainistiú ag an nGníomhaireacht, lena ndírítear ar fheabhas a chur
ar an bhfaisnéis a chuirtear ar fáil do thairbhithe maidir le hoibleagáidí
airgeadais, le hiniúchtaí agus le rialuithe ex-post (trí phacáiste faisnéise a
dhréachtú nó trí éifeachtacht agus éifeachtúlacht na gcuairteanna faireacháin a
fheabhsú), rud a fheabhsóidh straitéisí rialaithe deisce agus a chomhdhlúthóidh
straitéis iniúchóireachta na gníomhaireachta.
Táthar
ag súil go laghdóidh cur chun feidhme an phlean gníomhaíochta ag an
ngníomhaireacht na rátaí earráide faoi dheireadh an CAI reatha. A mhéid a
bhaineann le 2011, is féidir baint de thátal as cheana féin gur cheart go
mbeadh an ráta earráide measta i leith an chláir “An tAos Óg i mBun
Gníomhaíochta” cothrom le 1% a bheag nó a mhór. I bhfianaise na treochta
meántéarma, ba cheart go mbeadh leibhéal na neamhchomhlíontachta i leith na
ngníomhaíochtaí a ndéantar foráil dóibh sa chlár nua i bhfad faoi bhun na
huasteorann 2%.
Ina theannta sin, ba cheart go ndéanfaí na rioscaí i leith
earráidí a laghdú tuilleadh leis na bearta simpliúcháin a ndéantar foráil dóibh
sa chlár atá beartaithe.
Gníomhaíochtaí
a bhainistíonn an Coimisiún go díreach
Tá
sé beartaithe ag an gCoimisiún gan ach íosmhéid deontas agus conarthaí
seirbhíse a bhainistiú go díreach.
In
2009 agus in 2010, d’eisigh DG EAC forchoimeádas ag gabháil le cur chun
feidhme gníomhaíochtaí láraithe díreacha. Mar is amhlaidh
i gcás na gníomhaireachta feidhmiúcháin, is léir ón anailís ar na hearráidí a
tugadh faoi deara go mbaineann siad den chuid is mó le neamhábaltacht na
dtairbhithe doiciméid chosanta a chruthú nó baineann siad le caighdeáin na
ndoiciméad gan a bheith sásúil.
Ba cheart go dtiocfadh laghdú ar na hearráidí a tugadh faoi
deara faoi dheireadh an CAI reatha mar gheall ar na gníomhartha ceartaitheacha
atá déanta. Áirítear ar na gníomhartha, gníomhartha faisnéise le tairbhithe
chun a n‑oibleagáidí a chur ar a súile dóibh, agus béim níos mó á cur ar
thionscadail a chur i gcrích bunaithe ar thorthaí nó ar chur chuige cnapshuime,
tabhairt isteach nósanna imeachta comhaontaithe go luath in 2010 maidir le
hiniúchtaí deimhniúcháin ar chaiteachas dearbhaithe, agus rialuithe bunaithe ar
shamplaí ar dhoiciméid chosanta. Ina theannta sin, tá ciorcad airgeadais níos
láraithe á chur i bhfeidhm d’fhonn an saineolas airgeadais a chur le chéile
chun líon níos na n‑idirbheart a láimhseáil.
I gcás na n‑idirbheart láraithe díreach freisin,
cuideoidh na simplithe a ndéantar foráil dóibh chun an riosca i leith earráidí
a laghdú.
3. Úsáid neamhéifeachtach áiseanna riaracháin
Léiríodh sa staidéar ar chostas na rialuithe go ndéanann
líon suntasach Gníomhaireachtaí Náisiúnta rialuithe breise agus níos troime ná
mar a cheanglaíonn an CE orthu a dhéanamh, agus ní bhaintear amach breisluach
suntasach mar thoradh orthu i gcónaí. Measann an Coimisiún gurb ionann costais
na rialuithe breise sin agus beagnach 20% de chostais iomlána rialuithe na
nGníomhaireachtaí Náisiúnta.
I gcomhthéacs na gciorruithe ar chaiteachas poiblí, ba
cheart rialuithe breise a theorannú sa chlár nua do rioscaí agus do chásanna
faidhbe sainaitheanta. Dá bhrí sin, déanfaidh an Coimisiún na ceanglais
rialaithe a shonrú tuilleadh agus soláthróidh sé uirlisí rialaithe amhail
seicliostaí do Ghníomhaireachtaí Náisiúnta chun a áirithiú go mbeidh na
rialacha rialaithe céanna i bhfeidhm i ngach tír maidir leis na gníomhaíochtaí
céanna.
Nuair a dhéanfar comhaontuithe deontais soghluaisteachta
aonair a dhíothú, beidh buntáistí breise i gceist ó thaobh acmhainní riaracháin
a úsáid. I.e. aistreoidh an Ghníomhaireacht Náisiúnta na deontais
soghluaisteachta foghlama go léir do dhaoine aonair chuig an gcomhlacht a
eagraíonn an tsoghluaisteacht (e.g. ollscoileanna, scoileanna, soláthraithe
oiliúna) in ionad iad a bheith faoi chúram na mac léinn agus na múinteoirí
aonair. Ba cheart go laghdófaí líon na gcomhaontuithe go mór mar thoradh air
sin, agus go mbeadh an laghdú lena mbaineann ar an ualach oibre le sonrú ag
gach céim de shaolré an tionscadail ag na rannpháirtithe agus ag na comhlachtaí
bainistithe.
Léiríodh sa staidéar ar chostas na rialuithe go bhfuil
costas na rialuithe ag brath go páirteach ar chion an bhuiséid atá á bhainistiú
ag na Gníomhaireachtaí Náisiúnta. Maidir leis an gClár Foghlama ar Feadh an
tSaoil, is idir 1,26% i gcomhair na 6 thír is mó agus 3,35% i gcomhair na 6
thír is lú atá an costas sin. Is leithne an raon sin maidir le “An tAos Óg i
mBun Gníomhaíochta” (a bhainistíonn thart ar 1/6 den bhuiséad le haghaidh an
Chláir Foghlama ar Feadh an tSaoil): ó 3,66% go 12,62%. Agus na
neamhréireachtaí sin á gcur san áireamh aige, molann an Coimisiún ina thogra
gur cheart Gníomhaireacht Náisiúnta aonair i ngach tír a ainmniú chun mais
chriticiúil a mhéadú agus costais bhainistíochta a laghdú.
4. Aghaidh a thabhairt ar laigí sainghrúpaí sonracha
De bharr na simplithe atá beartaithe maidir le deontais a
bhainistiú, go mór mór úsáid níos leithne a bhaint as deontais chnapshuime agus
ráta comhréidh, ba cheart go dtiocfadh laghdú ar an ráta earráide i leith
rannpháirtithe ag a bhfuil struchtúr eagraíochta nach bhfuil chomh dlúth agus
cumas airgeadais níos lú, go háirithe in earnáil na hóige, ach i bpobal na
foghlama aosach freisin.
Tar éis na mbeart simpliúcháin sin, glacann an Coimisiún go
mbeidh riosca iarmharach le glacadh a bhaineann go dlúth leis an rogha
pholaitiúil chun tacaíocht an AONTAIS a chur ar fáil do na saghsanna seo
rannpháirtithe ag féachaint do chuspóirí an chláir.
5. Cistiú dúbailte féideartha a chosc
Féach pointe 2.3 thíos.
2.3.        Bearta chun calaois agus
neamhrialtachtaí a chosc
Sonraigh bearta
coisctheacha agus cosanta atá ann cheana nó atá beartaithe.
Tá
sé tábhachtach a thabhairt faoi deara nár tharla ach líon an‑íseal
cásanna calaoise san iomlán faoi na cláir reatha. I gcomhcheangal le rátaí
earráide atá an‑íseal, is cúis é sin nach mór do bhearta chun calaois
agus neamhrialtachtaí sa chlár nua a chosc a bheith comhréireach agus
éifeachtúil ó thaobh costais de.
Tar
éis dóibh moladh inmheánach iniúchóireachta a fháil, rinne an Coimisiún anailís
ar réimsí ina bhféadfadh forluí/cistiú dúbailte a bheith i gceist sa Chlár
Foghlama ar Feadh an tSaoil agus sa chlár “An tAos Óg i mBun Gníomhaíochta”. Cé
go bhféadfadh sé tarlú go teoiriciúil, tá cistiú dúbailte á chosc go
héifeachtúil cheana féin trí rialuithe coisctheacha i gcéim an roghnaithe, ag
Gníomhaireachtaí Náisiúnta agus ag an ngníomhaireacht feidhmiúcháin araon.
Bunaithe ar a bhfuil thuas, d’fhonn tuilleadh calaoisí agus
neamhrialtachtaí a d’fhéadfadh a bheith ann a mhaolú, tá sé beartaithe na
bearta seo a leanas a ghlacadh le haghaidh an chláir nua:
-        Tá cosc calaoise agus neamhrialtachtaí a
d’fhéadfadh a bheith ann pléite cheana féin ag céim bhunú an chláir. Cé go
bhféadfadh forluí áirithe gníomhartha agus rannpháirtithe a bheith ann mar
gheall ar an raon leathan gníomhaíochtaí sna cláir reatha, ba cheart é sin a
chosc amach anseo trí shocruithe lena leagtar amach línte soiléire deighilte
idir gníomhartha agus lena seachnaítear socruithe ina bhféadfaidh na
rannpháirtithe céanna gníomhaíochtaí comhchosúla a dhéanamh faoi ghníomhartha
difriúla.
-        Tabharfar isteach clárú rannpháirtithe i gclár
lárnach aonair (tairseach reatha do rannpháirtithe an CE, b’fhéidir), rud a
éascóidh cros‑seiceáil eagraíochtaí atá rannpháirteach i ngníomhartha
éagsúla cláir agus tíortha rannpháirteacha ex-ante. Cuirfidh sé sin cosc ar
shiopadóireacht deontas a d’fhéadfadh a bheith ann ar fud tíortha
rannpháirteacha.
-        Bunófar trádstóras sonraí do na gníomhartha cláir
go léir (láraithe nó díláraithe) sa mhéid go leanfar d’úsáid a bhaint as
uirlisí éagsúla bainistíochta TF.
-        Féadfar
rannpháirtithe a rialú i soghluaisteacht foghlama trí bhíthin an fheidhmchláir
TF ar a dtugtar Uirlis Soghluaisteachta lena ndéantar foráil cheana féin maidir
le gach rannpháirtí soghluaisteachta a chlárú i dtionscadail soghluaisteachta
Leonardo da Vinci den Chlár Foghlama ar Feadh an tSaoil.
-        Beidh
ar na Gníomhaireachtaí Náisiúnta agus ar an ngníomhaireacht feidhmiúcháin
calaois agus neamhrialtachtaí a d’fhéadfadh a bheith ann a thuairisciú don
Choimisiún ad agus iad a chur san áireamh ina dtuairisciú rialta. Beidh orthu
ionchúisimh a thionscnamh chun cistí cláir a chaill tairbhithe nó a d’íoc nó a
d’úsáid siad go mícheart a ghnóthú.
-        Maidir
le cásanna calaoise, neamhrialtachta nó faillí is féidir a chur i leith
Gníomhaireachta Náisiúnta a bhfuil cailliúint chistí an AONTAIS nach bhféadfaí
a aisghabháil mar thoradh orthu, déantar foráil leis an mbunús dlí - mar atá
faoi láthair - go bhfuil an Ballstát faoi dhliteanas na caillteanais sin a íoc
leis an gCoimisiún.
3.           AN TIONCHAR AIRGEADAIS A MHEASTAR A
BHEIDH AG AN TOGRA/TIONSCNAMH
3.1.        Ceannteidil an chreata
airgeadais ilbhliantúil agus na línte buiséid ar a n‑imrítear tionchar
·      Línte buiséid atá ann cheana [36]
In ord cheannteidil
agus línte buiséid an chreata airgeadais ilbhliantúil.
 Ceann‑teideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Tuairisc………………………...……….] || LD/LN ([37]) || ó thíortha[38] an CSTE || ó thíortha is iarrthóirí[39] || ó thríú tíortha || de réir bhrí Airteagal 18(1)(aa) den Rialachán Airgeadais
 5 || 15.01 Caiteachas riaracháin réimse beartais an Oideachais agus an Chultúir, airteagail 1-3 || LN || TÁ || TÁ || TÁ/NÍL || NÍL
·      Línte nua buiséid atá á n‑iarraidh
In ord cheannteidil agus línte buiséid an chreata
airgeadais ilbhliantúil.
 Ceann‑teideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Ceannteideal………………………...……] || LD/LN || ó thíortha an CSTE || ó thíortha is iarrthóirí || ó thríú tíortha || de réir bhrí Airteagal 18(1)(aa) den Rialachán Airgeadais
 1 || 15.01.04.01 “Erasmus do chách” - Caiteachas ar bhainistíocht riaracháin || LN || TÁ || TÁ || TÁ/NÍL || NÍL
 4 || 15.01.04.02 “Erasmus do Chách” - idirnáisiúnta - Caiteachas ar bhainistíocht riaracháin || LN || TÁ || TÁ || TÁ/NÍL || NÍL
 1 || 15.02.01 “Erasmus do chách” || LD || TÁ || TÁ || TÁ/NÍL || NÍL
 4 || 15.02.02 “Erasmus do chách” - idirnáisiúnta || LD || TÁ || TÁ || TÁ/NÍL || NÍL
3.2.        An tionchar a mheastar a
bheidh ar chaiteachas
3.2.1.     Achoimre ar an tionchar a
mheastar a bheidh ar chaiteachas
EUR milliúin (go dtí an 3ú deachúil) - Praghsanna
reatha
 Ceannteideal an chreata airgeadais ilbhliantúil: || 1 || Clár Aonair um Oideachas, um Oiliúint, um an Óige agus um an Spórt “Erasmus do chách”
 DG: EAC ||   ||   || 2014 || 2015 || 2016 || 2017 || 2018 || 2019 || 2020 || Tar éis - 2020 || IOMLÁN
  Leithreasaí faoi chomhair oibríochtaí ||   ||   ||   ||   ||   ||   ||   ||   ||
 15.02.01 “Erasmus do chách” || Oibleagáidí || (1) || 1.467 || 1.763 || 2.072 || 2.390 || 2.722 || 3.065 || 3.421 || 0 || 16.899
 Íocaíochtaí || (2) || 1.174 || 1.692 || 1.989 || 2.294 || 2.613 || 2.942 || 3.285 || 911 || 16.899
 Leithreasaí de chineál riaracháin arna maoiniú ó chiste clár sonrach[40] ||   ||   ||   ||   ||   ||   ||   ||   ||
 15.01.04 “Erasmus do chách” - Caiteachas ar bhainistíocht riaracháin[41] ||   || (3) || 43,118 || 48,218 || 51,247 || 56,904 || 61,481 || 67,313 || 71,595 || 0 || 400
 IOMLÁN leithreasaí le haghaidh DGEAC || Oibleagáidí || =1+1a +3 || 1.510 || 1.811 || 2.123 || 2.447 || 2.783 || 3.132 || 3.493 || 0 || 17.299
 Íocaíochtaí || =2+2a +3 || 1.217 || 1.740 || 2.040 || 2.351 || 2.674 || 3.009 || 3.356 || 911 || 17.299
 DG: EAC ||   ||   || 2014 || 2015 || 2016 || 2017 || 2018 || 2019 || 2020 || Tar éis - 2020 || IOMLÁN
  IOMLÁN leithreasaí faoi chomhair oibríochtaí H1 || Oibleagáidí || (4) || 1.467 || 1.763 || 2.072 || 2.390 || 2.722 || 3.065 || 3.421 || 0 || 16.899
 Íocaíochtaí || (5) || 1.174 || 1.692 || 1.989 || 2.294 || 2.613 || 2.942 || 3.285 || 911 || 16.899
  IOMLÁN leithreasaí de chineál riaracháin arna maoiniú ó chiste clár sonrach || (6) || 43,118 || 48,218 || 51,247 || 56,904 || 61,481 || 67,313 || 71,595 || 0 || 400
 IOMLÁN leithreasaí faoi CHEANNTEIDEAL 1 den chreat airgeadais ilbhliantúil || Oibleagáidí || (7)   =4+ 6 || 1.510 || 1.811 || 2.123 || 2.447 || 2.783 || 3.132 || 3.493 || 0 || 17.299
 Íocaíochtaí || (8)   =5+ 6 || 1.217 || 1.740 || 2.040 || 2.351 || 2.674 || 3.009 || 3.356 || 911 || 17.299
Má tá tionchar
ag an togra/tionscnamh ar níos mó ná ceannteideal amháin:
 Ceannteideal 4 ||   ||   || 2014 || 2015 || 2016 || 2017 || 2018 || 2019 || 2020 || Tar éis - 2020 || IOMLÁN
  15.02.02 “Erasmus do chách” - idirnáisiúnta IOMLÁN leithreasaí faoi chomhair oibríochtaí   || Oibleagáidí || (1) || 215 || 227 || 236 || 247 || 257 || 272 || 285 || 0 || 1.739
 Íocaíochtaí || (2) || 172 || 218 || 227 || 237 || 247 || 261 || 274 || 104 || 1.739
  15.01.04.02 - IOMLÁN leithreasaí de chineál riaracháin arna maoiniú ó chiste clár sonrach || (3) || 9 || 10 || 10 || 10 || 11 || 11 || 12 || 0 || 73
 IOMLÁN leithreasaí faoi CHEANNTEIDEAL 4 den chreat airgeadais ilbhliantúil || Oibleagáidí || (7)   =4+ 6 || 224 || 237 || 246 || 257 || 268 || 283 || 297 || 0 || 1.812
 Íocaíochtaí || (8)   =5+ 6 || 181 || 228 || 237 || 247 || 258 || 272 || 286 || 104 || 1.812

   ||   ||   || 2014 || 2015 || 2016 || 2017 || 20180 || 2019 || 2020 || Tar éis 2020 || IOMLÁN
 IOMLÁN leithreasaí faoi CHEANNTEIDIL 1 go 4 den chreat airgeadais ilbhliantúil (Méid tagartha) || Oibleagáidí || =7+9+11 || 1.734 || 2.048 || 2.369 || 2.704 || 3.051 || 3.415 || 3.790 || 0 || 19.111
 Íocaíochtaí || =8+10+11 || 1.398 || 1.969 || 2.277 || 2.599 || 2.932 || 3.281 || 3.642 || 1.015 || 19.111
 Ceannteideal an chreata airgeadais ilbhliantúil: || 5 || "Caiteachas riaracháin"
EUR milliún (go dtí an 3ú deachúil) – praghsanna 2011
   ||   || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN
 DG: EAC ||
  Acmhainní daonna[42] || 170 * 0.127 +0.064 * 16 + 0.073 * 18 =23.928 || 170 * 0.127 +0.064 * 16 + 0.073 * 18 =23.928 || 170 * 0.127 +0.064 * 16 + 0.073 * 18 =23.928 || 170 * 0.127 +0.064 * 16 + 0.073 * 18 =23.928 || 170 * 0.127 +0.064 * 16 + 0.073 * 18 =23.928 || 170 * 0.127 +0.064 * 16 + 0.073 * 18 =23.928 || 170 * 0.127 +0.064 * 16 + 0.073 * 18 =23.928 ||  167,496
  Caiteachas riaracháin eile || 0,3834 || 0,3834 || 0,3834 || 0,3834 || 0,3834 || 0,3834 || 0,3834 || 2,684
 IOMLÁN DG EAC || Leithreasaí || 24,311 || 24,311 || 24,311 || 24,311 || 24,311 || 24,311 || 24,311 || 170,180
 IOMLÁN leithreasaí faoi CHEANNTEIDEAL 5 den chreat airgeadais ilbhliantúil || (Iomlán oibleagáidí = Iomlán íocaíochtaí) || 24,311 || 24,311 || 24,311 || 24,311 || 24,311 || 24,311 || 24,311 || 170,180
EUR milliúin (go dtí
an 3ú deachúil) - Praghsanna reatha
   ||   || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || Tar éis - 2020 || IOMLÁN
 IOMLÁN leithreasaí faoi CHEANNTEIDIL 1 go 5 den chreat airgeadais ilbhliantúil || Oibleagáidí || 1.758 || 2.072 || 2.393 || 2.729 || 3.076 || 3.439 || 3.814 || 0 || 19.281
 Íocaíochtaí || 1.407 || 1.990 || 2.298 || 2.619 || 2.952 || 3.301 || 3.662 || 1.053 || 19.281
3.2.2.     An tionchar a mheastar a
bheidh ar leithreasaí faoi chomhair oibríochtaí
–
¨  Ní éilíonn an togra/tionscnamh go n‑úsáidfear leithreasaí faoi
chomhair oibríochtaí
–
x Éilíonn an togra/tionscnamh go n‑úsáidfear leithreasaí faoi
chomhair oibríochtaí mar a mhínítear thíos:
Leithreasaí faoi chomhair oibleagáidí in EUR milliúin
(go dtí an 3ú deachúil) - Praghsanna reatha
 Sonraigh cuspóirí agus aschuir ò || Bliain ð || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN
 ASCHUIR
 Soghluaisteacht foghlama daoine aonair || Saghas aschuir[43] || Meánchostas an aschuir || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon iomlán na n‑aschur || Costas iomlán
 Ball Foirne (Ardoideachas - Gairmoideachas agus Gairmoiliúint - Scoileanna - Aosaigh - Óige) || Soghluaisteacht Daoine Aonair || 0,00157 || 80.000 || 117,073 || 103.847 || 155,029 || 125.229 || 190,665 || 146.498 || 227,510 || 170.723 || 270,426 || 194.152 || 313,734 || 221.851 || 365,617 || 1.042.300 || 1.640
 Mic Léinn (Ardoideachas) || Soghluaisteacht Daoine Aonair || 0,00238 || 230.000 || 512,530 || 250.767 || 570,048 || 269.387 || 624,549 || 287.908 || 680,843 || 309.004 || 745,321 || 329.407 || 810,541 || 353.527 || 887,181 || 2.030.000 || 4.831
 Mic Léinn (Gairmoideachas agus Gairmoiliúint) || Soghluaisteacht Daoine Aonair || 0,00216 || 70.000 || 141,131 || 82.114 || 168,886 || 92.976 || 195,026 || 103.780 || 222,044 || 116.086 || 253,333 || 127.987 || 284,934 || 142.058 || 322,543 || 735.000 || 1.588
 Foghlaimeoirí óga || Soghluaisteacht Daoine Aonair || 0,00155 || 75.000 || 109,032 || 75.865 || 112,509 || 76.641 || 115,919 || 77.413 || 119,428 || 78.292 || 123,196 || 79.142 || 127,043 || 80.147 || 131,213 || 542.500 || 838
   ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Soghluaisteacht Mac Léinn agus Ball Foirne Idirnáisiúnta H4[44] || Soghluaisteacht Daoine Aonair || 0,00733 || 16.717 || 122,550 || 17.657 || 129,447 || 18.349 || 134,520 || 19.220 || 140,904 || 19.998 || 146,604 || 21.125 || 154,869 || 22.152 || 162,393 || 135.219 || 991,287
   ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Comhchéimeanna[45] || Soghluaisteacht Daoine Aonair || 0,03411 || 2.198 || 98,686 || 2.937 || 120,416 || 3.752 || 140,865 || 4.732 || 162,002 || 6.031 || 186,520 || 6.759 || 211,275 || 7.619 || 240,791 || 34.028 || 1.161
 Máistreacht (Ráthaíochtaí iasachta) || Soghluaisteacht Daoine Aonair || 0,00266 || 11.966 || 31,834 || 24.413 || 64,949 || 41.497 || 110,400 || 55.026 || 146,392 || 64.759 || 172,286 || 66.064 || 175,758 || 67.377 || 179,251 || 331.100 || 881
 Fo-iomlán i gcomhair Soghluaisteachta foghlama daoine aonair || 485.880 || 1.133 || 557.600 || 1.321 || 627.831 || 1.512 || 694.576 || 1.699 || 764.892 || 1.898 || 824.637 || 2.078 || 894.730 || 2.289 || 4.850.147 || 11.930
 Comhar maidir le nuálaíocht agus le dea-chleachtais || Saghas aschuir || Meánchostas an aschuir || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon iomlán na n‑aschur || Costas iomlán
 Comhpháirtíochtaí Straitéiseacha (cinn bheaga) || Tionscadail thrasnáisiúnta || 0,11389 || 1.550 || 164,476 || 1.838 || 198,958 || 2.141 || 236,369 || 2.442 || 275,043 || 2.786 || 319,970 || 3.228 || 378,213 || 3.510 || 419,447 || 17.495 || 1.992,476
 Comhpháirtíochtaí Straitéiseacha (meánmhéide) || Tionscadail thrasnáisiúnta || 0,30928 || 325 || 93,115 || 500 || 146,085 || 657 || 195,714 || 813 || 247,037 || 990 || 307,046 || 1.193 || 377,379 || 1.365 || 440,419 || 5.842 || 1.806,795
 Comhaontais eolais/Comhaontais Scileanna Earnála || Tionscadail thrasnáisiúnta || 0,86238 || 14 || 11,142 || 29 || 23,632 || 43 || 35,319 || 56 || 47,407 || 71 || 61,575 || 86 || 75,861 || 104 || 93,097 || 404 || 348,033
 Ardáin Ghréasáin || Ardáin Ghréasáin || 7,27300 || 3 || 22,284 || 3 || 22,732 || 3 || 23,184 || 3 || 23,648 || 3 || 24,120 || 3 || 24,606 || 3 || 26,604 || 3 || 167,179
 Forbairt acmhainní Ardoideachais Idirnáisiúnta || Tionscadail Thrasnáisiúnta || 0,733 || 126 || 92,450 || 133 || 97,653 || 138 || 101,480 || 145 || 106,296 || 151 || 110,596 || 159 || 116,831 || 167 || 122,507 || 1.020 || 747,813
 Fo-iomlán i gcomhair Comhair maidir le nuálaíocht agus dea-chleachtais || 2.015 || 383,467 || 2.500 || 489,061 || 2.978 || 592,067 || 3.456 || 699,431 || 3.998 || 823,307 || 4.666 || 972,889 || 5.146 || 1.102 || 24.760 || 5.062,295
             ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Tacaíocht d’athchóiriú beartas || Saghas aschuir || Meánchostas an aschuir || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon iomlán na n‑aschur || Costas iomlán
 - Tacaíocht d’athchóiriú beartas || Iolrach || 102,332 || N/B || 74,014 || N/B || 78,537 || N/B || 84,405 || N/B || 104,727 || N/B || 110,818 || N/B || 123,212 || N/B || 140,610 || N/B || 716,323
             ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Gníomhaíochtaí Jean Monnet || Saghas aschuir || Meánchostas an aschuir || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon iomlán na n‑aschur || Costas iomlán
 - Gníomhaíochtaí Jean Monnet || Iolrach || 45,491 || N/B || 36,834 || N/B || 38,475 || N/B || 42,120 || N/B || 46,044 || N/B || 48,943 || N/B || 51,444 || N/B || 54,575 || N/B || 318,435
   ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Gníomhaíochtaí spóirt || Saghas aschuir || Meánchostas an aschuir || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon iomlán na n‑aschur || Costas iomlán
 - Gníomhaíochtaí spóirt || Tionscadail thrasnáisiúnta || 34,118 || N/B || 16,978 || N/B || 23,815 || N/B || 32,016 || N/B || 36,035 || N/B || 39,052 || N/B || 44,525 || N/B || 46,406 || N/B || 238,827
   ||   ||   ||   ||   ||   ||   ||   ||   ||   ||   ||   ||   ||   ||   ||   ||
 Deontas oibriúcháin || Saghas aschuir || Meánchostas an aschuir || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon na n‑aschur || Costas || Líon iomlán na n‑aschur || Costas iomlán
 - Deontas oibriúcháin || Bainistíocht Cláir || 63,189 || N/B || 47,751 || N/B || 48,712 || N/B || 55,200 || N/B || 61,935 || N/B || 68,915 || N/B || 76,162 || N/B || 83,650 || N/B || 442,325
 COSTAS IOMLÁN Cheannteideal 1 agus Cheannteideal 4 ||   || 1.682 ||   || 1.990 ||   || 2.308 ||   || 2.637 ||   || 2.979 ||   || 3.336 ||   || 3.706. ||   || 18.638
3.2.3.     An tionchar a mheastar a
bheidh ar leithreasaí de chineál riaracháin
3.2.3.1   Achoimre
–
¨  Ní éilíonn an togra/tionscnamh go n‑úsáidfear leithreasaí de
chineál riaracháin
–
x Éilíonn an togra/tionscnamh go n‑úsáidfear leithreasaí
riaracháin mar a mhínítear thíos:
EUR milliún (go dtí
an 3ú deachúil) – praghsanna 2011
   || 2014 || 2015 || 2016 || 2017 || 2018 || 2019 || 2020 || IOMLÁN
 CEANNTEIDEAL 5 den chreat airgeadais ilbhliantúil ||   ||   ||   ||   ||   ||
 Acmhainní daonna ||  23,928 ||  23,928 ||  23,928 ||  23,928 ||  23,928 ||  23,928 ||  23,928 ||  167,496
 Caiteachas riaracháin eile || 0,3834 || 0,3834 || 0,3834 || 0,3834 || 0,3834 || 0,3834 || 0,3834 || 2,684
 Fo-iomlán CHEANNTEIDEAL 5 den chreat airgeadais ilbhliantúil || 24,311 || 24,311 || 24,311 || 24,311 || 24,311 || 24,311 || 24,311 ||  170,180
 Lasmuigh de CHEANNTEIDEAL 5[46] den chreat airgeadais ilbhliantúil ||   ||   ||   ||   ||   ||
 Acmhainní daonna ||   ||   ||   ||   ||   ||   ||   ||
 Caiteachas eile de chineál riaracháin[47] || 52,118 || 58,218 || 61,247 || 66,904 || 72,481 || 78,313 || 83,595 || 472,877
 Fo-iomlán lasmuigh de CHEANNTEIDEAL 5 den chreat airgeadais ilbhliantúil || 52,118 || 58,218 || 61,247 || 66,904 || 72,481 || 78,313 || 83,595 || 472,877
 IOMLÁN || 76,430 || 82,530 || 85,559 || 91,216 || 96,792 || 102,625 || 107,906 || 643,057
3.2.3.2 Na hacmhainní daonna a mheastar a bheidh riachtanach
–
¨  Ní éilíonn an togra/tionscnamh go n‑úsáidfear acmhainní daonna
–
x Éilíonn an togra/ tionscnamh go n‑úsáidfear acmhainní daonna mar
a mhínítear thíos:
Sloinnfear an meastachán in aonaid i gcoibhéis
lánaimseartha
   || 2014 || 2015 || 2016 || 2017 || 2018 || 2019 || 2020
 ||  Poist don Phlean Bunaíochta (oifigigh agus gníomhairí sealadacha) ||
 15 01 01 01 (Ceanncheathrú agus Oifigí Ionadaíocht an Choimisiúin) || 170 || 170 || 170 || 170 || 170 || 170 || 170
 XX 01 01 02 (Toscaireachtaí) ||   ||   ||   ||   ||   ||   ||
 XX 01 05 01 (Taighde indíreach) ||   ||   ||   ||   ||   ||   ||
 10 01 05 01 (Taighde díreach) ||   ||   ||   ||   ||   ||   ||
 ||  Pearsanra seachtrach (i gcoibhéis lánaimseartha: FTE)[48] ||
 15 01 02 01 (CA, INT, SNE ón “ciste iomlánaíoch") || 34 || 34 || 34 || 34 || 34 || 34 || 34
 XX 01 02 02 (CA, INT, JED, LA agus SNE sna toscaireachtaí) ||   ||   ||   ||   ||   ||   ||
 XX 01 04 bb [49] || - sa Cheanncheathrú[50] ||   ||   ||   ||   ||   ||   ||
 - i dtoscaireachtaí ||   ||   ||   ||   ||   ||   ||
 XX 01 05 02 (CA, INT, SNE - Taighde indíreach) ||   ||   ||   ||   ||   ||   ||
 10 01 05 02 (CA, INT, SNE – Taighde díreach) ||   ||   ||   ||   ||   ||   ||
 Línte buiséid eile (sonraigh) ||   ||   ||   ||   ||   ||   ||
 IOMLÁN || 204 || 204 || 204 || 204 || 204 || 204 || 204
Is é XX an
réimse beartais nó an teideal buiséid lena mbaineann.
Comhlíonfar na riachtanais
acmhainní daonna trí fhoireann ón DG a bhfuil bainistíocht na gníomhaíochta
faoina cúram cheana agus/nó atá ath‑imlonnaithe taobh istigh den DG, mar
aon le haon leithdháileadh breise a d'fhéadfaí a thabhairt don DG atá i mbun
bainistíochta faoi chuimsiú an nós imeachta maidir le leithdháileadh bliantúil
i bhfianaise na srianta buiséadacha. Déanfar
méideanna agus iontrálacha barúlacha a choigeartú ag brath ar thorthaí an
phróisis seachtraithe atá beartaithe.
Cur síos ar na
cúraimí a bheidh le déanamh:
 Oifigigh agus gníomhairí sealadacha || Bainistíocht cláir
 Pearsanra seachtrach || Bainistíocht cláir
3.2.4.     Comhoiriúnacht don chreat
airgeadais ilbhliantúil reatha
–
x Tá an togra/an tionscnamh comhoiriúnach don chreat airgeadais
ilbhliantúil 2014–2020, mar atá beartaithe ag an gCoimisiún ina Theachtaireacht
COIM(2011)500.
–
¨  Beidh athchlárú an cheannteidil ábhartha sa chreat airgeadais
ilbhliantúil ag gabháil leis an togra/tionscnamh seo.
Mínigh an cineál athchláraithe a bhfuil gá leis, agus
sonraigh na línte buiséid lena mbaineann agus na méideanna comhfhreagracha.
[…]
–
¨  Éilíonn an togra/tionscnamh go gcuirfear an ionstraim sholúbthachta i
bhfeidhm nó go ndéanfar athbhreithniú ar an gcreat airgeadais ilbhliantúil[51].
Mínigh a bhfuil gá leis, agus sonraigh na ceannteidil agus
na línte buiséid lena mbaineann agus na méideanna comhfhreagracha.
[…]
3.2.5      Ranníocaíochtaí ó thríú
páirtithe
–
Ní dhéantar foráil sa togra/tionscnamh maidir le
cómhaoiniú le tríú páirtithe
–
Déantar foráil sa togra/tionscnamh maidir le
cómhaoiniú atá réamh‑mheasta thíos:
Leithreasaí in EUR milliún (go dtí an 3ú deachúil)
   || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || Costas
 Sonraigh an comhlacht cómhaoinithe ||   ||   ||   ||   ||   ||   ||   ||
Déantar
foráil leis an togra maidir le ranníocaíochtaí tríú tíortha ó thíortha an CSTE,
ón Eilvéis agus ón Tuirc, agus maidir le ranníocaíochtaí óna
tíortha aontacha, ó na tíortha is iarrthóirí agus ó iarrthóirí ionchasacha a
bhaineann tairbhe as straitéis réamhaontachais .
3.3.        An tionchar a mheastar a
bheidh ar ioncam
–
x Níl tionchar airgeadais ar bith ag an togra/tionscnamh ar an ioncam.
–
¨  Tá an tionchar airgeadais seo a leanas ag an togra/tionscnamh:
¨         ar acmhainní dílse
¨         ar ioncam ilghnéitheach
EUR milliúin (go dtí an 3ú deachúil)
 Líne buiséid ioncaim: || Leithreasaí atá ar fáil don bhliain buiséadach leanúnach || Tionchar an togra/tionscnaimh[52]
 2014 || 2015 || 2016 || 2017 || 2018 || 2019 || 2020
 Airteagal …………. ||   ||   ||   ||   ||   ||   ||   ||
I gcás ioncaim
ilghnéithigh shannta, sonraigh na línte buiséid a n‑imrítear tionchar
orthu.
[…]
Sonraigh an modh chun an
tionchar ar ioncam a ríomh.
[…]
[1]               COIM(2010)2020
críochnaitheach, 3.3.2010
[2]               COIM(2011)500
críochnaitheach, 29.6.2011
[3]               IO
L 11, 16.1.2003, lch. 1.
[4]               IO
C, , lch. .
[5]               IO
C, , lch. .
[6]               COIM(2011)500
críochnaitheach, 29.6.2011.
[7]               IO
L 327, 24.11.2006, lch. 45.
[8]               IO
L 327, 24.11.2006, lch. 30.
[9]               IO
L 340, 19.1.2008, lch. 83.
[10]             IO
L 378, 27.12.2006, lch. 41.
[11]             COIM(2010)2020,
3.3.2010.
[12]             COIM
(2010)477 críochnaitheach, 15.9.2010.
[13]             COIM(2010)682
críochnaitheach, 26.11.2010.
[14]             IO
C 311, 19.12.2009, lch. 1. Rún ón gComhairle an 27 Samhain 2009 maidir le creat
athnuaite le haghaidh comhair Eorpaigh i réimse na hóige (2010-2018)
[15]             IO
L 375, 23.12.2004, lch. 12.
[16]             COIM(2008)425
Críochnaitheach, 3.7.2008.
[17]             IO
C 319, 13.12.2008, lch. 20. Conclúidí na Comhairle maidir le scoileanna i
gcomhair an 21ú haois.
[18]             IO
C 119, 28.5.2009, lch. 2. Conclúidí na Comhairle maidir le ET2020.
[19]             IO
C 300, 12.12.2007, lch. 6. Conclúidí na Comhairle
maidir le caighdeán an oideachais le haghaidh múinteoirí a fheabhsú
IO C 302, 12.12.2009, lch. 6. Conclúidí na Comhairle maidir le forbairt
ghairmiúil múinteoirí agus ceannairí scoile.
[20]             IO
C 301, 11.12.2009, lch. 5. Conclúidí na Comhairle maidir le hoideachas leanaí a
mbaineann cúlra imirceach leo IO C 135, 26.5.2010, lch. 2. Conclúidí na
Comhairle maidir leis an ngné shóisialta a bhaineann le hoideachas agus le
hoiliúint.
[21]             IO
C, , lch. .
[22]             COIM(2011)12
críochnaitheach, 18.11.2011.
[23]             IO
L 390, 31.12.2004, lch. 6.
[24]             IO
C 111, 6.5.2008, lch. 1.
[25]             IO
C 155, 8.7.2009, lch. 11.
[26]             COIM(2001)303
críochnaitheach, 25.5.2011.
[27]             IO
L 55, 28.2.2011, lch. 13.
[28]             IO
L , , lch. .
[29]             Faightear
an méid sin as leibhéal caiteachais na tréimhse 2007-2013 arna méadú le
fachtóir rátála a léiríonn ráta méadaithe ionstraimí Cheannteideal 4.
[30]             OJ
L, ,lch.
[31]             ABM:
Bainistiú de réir Gníomhaíochtaí – ABB: Bunú an bhuiséid de réir
Gníomhaíochtaí.
[32]             Mar
a thagraítear dó in Airteagal 49(6)(a) nó (b) den Rialachán Airgeadais.
[33]             Socrates,
Leonardo da Vinci agus Ríomhfhoghlaim
[34]             Is
féidir mionsonraí ar na modhanna bainistíochta agus tagairtí don Rialachán
Airgeadais a fheiceáil ar shuíomh Gréasáin BudgWeb: http://www.cc.cec/budg/man/budgmanag/budgmanag_en.html
[35]             Mar
a thagraítear dóibh in Airteagal 185 den Rialachán Airgeadais.
[36]             Línte
buiséid don Ghníomhaireacht Feidhmiúcháin a bheidh le sainiú a luaithe a
chobhsaítear na figiúirí caiteachais
[37]             LD
= Leithreasaí difreáilte / LN = Leithreasaí neamhdhifreáilte
[38]             CSTE:
Comhlachas Saorthrádála na hEorpa.
[39]             Tíortha
is iarrthóirí agus, nuair is iomchuí, tíortha a d'fhéadfadh a bheith ina n‑iarrthóirí
ó na Balcáin Thiar.
[40]             Cúnamh
agus caiteachas teicniúil agus/nó riaracháin ar mhaithe le cláir agus/nó
gníomhaíochtaí AE (seanlínte "BA"), taighde indíreach, taighde
díreach a chur chun feidhme.
[41]             D’fhéadfadh
an Coimisiún a bheartú cur chun feidhme an chláir Erasmus do Chách a sheachtrú
(i bpáirt) go dtí gníomhaireacht feidhmiúcháin. D’fhéadfadh sé go mbeadh gá
méideanna agus miondealú costas measta a athrú de réir an méid a coinníodh an
seachtrú Cuimsítear ann caiteachas riaracháin na Gníomhaireachta Feidhmiúcháin
a d’fhéadfaí a chur ar iontaoibh le cur chun feidhme chuid den Chlár de réir
próifíle ina bhfuil ualach cúil trom. Bheadh
caiteachais riaracháin seasmhach le himeacht ama.
[42]             Cuimsítear
sa líon iomlán 204 TE an méid seo a leanas: bainistíocht na nGníomhaireachtaí
Náisiúnta, bainistíocht dhíreach ag an gCoimisiún, maoirseacht agus comhordú
leis an nGníomhaireacht Feidhmiúcháin agus leis an bhfoireann maidir le
tacaíocht agus comhordú a bhaineann leis an gClár.
[43]             Is
ionann aschuir agus táirgí agus seirbhísí le soláthar (e.g.: líon na
malartuithe mac léinn a fhaigheann maoiniú, iomlán km de bhóithre a rinneadh,
etc.).
[44]             Lena
n-áirítear eagrú táillí soghluaisteachta
[45]                    Faoi “Erasmus do Chách”, leanfar de chistiú na gcomhchéimeanna
Máistreachta agus Dochtúireachta a roghnaíodh i gcomhair cúig eagrán faoi
ghníomhaíocht 1 de chlár Erasmus Mundus in 2009-13, i leith na n-eagrán atá
fágtha faoi réir nós imeachta athbhreithnithe bliantúil bunaithe ar thuairisciú
ar dhul chun cinn agus ar an mbuiséad atá ar fáil.
[46]             Cúnamh
agus caiteachas teicniúil agus/nó riaracháin ar mhaithe le cláir agus/nó
gníomhaíochtaí AE (seanlínte "BA"), taighde indíreach, taighde
díreach a chur chun feidhme.
[47]             Tá
H1 agus H4 ar áireamh ann. Tá sé beartaithe ag DG EAC cur chun feidhme an
chláir a sheachtrú (go páirteach) chuig gníomhaireacht feidhmiúcháin an EACEA
agus chuig Gníomhaireachtaí Náisiúnta. Déanfar na figiúirí agus na línte
buiséid thuas a choigeartú más gá i gcomhréir leis an bpróiseas seachtraithe
atá beartaithe.
[48]             CA=
Gníomhaire ar conradh; INT= Foireann ghníomhaireachta ("Intérimaire”);
JED= "Jeune Expert en Délégation" (saineolaí óg i dToscaireacht);
LA= Gníomhaire áitiúil; SNE= Saineolaí náisiúnta ar iasacht;
[49]             Faoin
uasteorainn do phearsanra seachtrach ó
leithreasaí faoi chomhair oibríochtaí (na seanlínte "BA”).
[50]             Le
haghaidh na gCistí Struchtúracha, an Chiste Eorpaigh Talmhaíochta um Fhorbairt
Tuaithe (CETFT) agus an Chiste Eorpaigh Iascaigh (CEI) go bunúsach.
[51]             Féach
pointí 19 agus 24 den Chomhaontú Idirinstitiúideach.
[52]             A
fhad a bhaineann le hacmhainní dílse traidisiúnta (dleachtanna talmhaíochta,
tobhaigh siúcra), ní mór na méideanna a luaitear a bheith ina nglanmhéideanna,
i.e. méideanna comhlána agus 25% de chostais bhailiúcháin a bheith bainte astu.